މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ - The President's Office\n1. ރާއްޖޭގެ ތިމާވެށްޓާއި، މޫސުމަށް އަންނަ ބަދަލުތަކާއި، ހަކަތައާބެހޭ ރޮނގުތަކުންނާއި، ފެނާއި، ނަޖިހާއި، ނަރުދަމާއާއި، މީޓިއޮރޮލޮޖީއާއި، ޓެކްނޯލޮޖީއާއި، ސައެންސާއި، ކޮމިއުނިކޭޝަނާބެހޭ ސިޔާސަތު ކަނޑައަޅައި ހިންގުން.\n2. ރާއްޖޭގެ ތިމާވެށްޓާއި، މޫސުމަށް އަންނަ ބަދަލުތަކާއި، ހަކަތައާބެހޭ ރޮނގުތަކުންނާއި، ފެނާއި، ނަޖިހާއި، ނަރުދަމާއާއި، މީޓިއޮރޮލޮޖީއާއި، ޓެކްނޯލޮޖީއާއި، ސައެންސާއި، ކޮމިއުނިކޭޝަނާބެހޭ ޤާނޫނުތަކުގެ ދަށުން ހަދަންޖެހޭ ގަވާއިދުތަކާއި އުސޫލުތަކާއި މިންގަނޑުތައް ހަދައި ހިންގުން.\n3. ރާއްޖޭގެ ތިމާވެށި ރައްކާތެރިކޮށް ހިމާޔަތްކުރުމާއި، ރާއްޖޭގައި ހަކަތައާއި، ފެނާއި، ނަރުދަމާއާއި މީޓިއޮރޮލޮޖީއާބެހޭ ކަންތައްތައް ދެމެހެއްޓެނިވި ގޮތެއްގައި ތަރައްޤީކުރުމަށް ސްޓްރެޓީޖިކް ޕްލޭންތަކާއި، އެކްޝަން ޕްލޭންތަކާއި ޕްރޮގްރާމްތައް ރޭވުން.\n4. ރާއްޖޭގެ ތިމާވެށްޓާއި، މޫސުމަށް އަންނަ ބަދަލުތަކާއި، ހަކަތައާއި ފެނާއި ނަރުދަމާއާއި މީޓިއޮރޮލޮޖީއާބެހޭ މަޝްރޫޢުތަކުގެ ކޮންސެޕްޓް އެކުލަވާލުމުގައި ކަމާބެހޭ ފަރާތްތަކަށް ފަންނީ ލަފާދިނުން.\n5. ރާއްޖޭގެ ތިމާވެށްޓާއި، މޫސުމަށް އަންނަ ބަދަލުތަކާއި، ހަކަތައާއި ފެނާއި ނަރުދަމާއާއި މީޓިއޮރޮލޮޖީގެ މަސައްކަތްތައް ހިންގާނެ ގޮތުގެ މިންގަނޑުތައް ކަނޑައަޅައި، އެ ކަންކަން ރެގިއުލޭޓްކޮށް ބެލެހެއްޓުން.\n6. ތިމާވެށީގެ ދާއިރާއިން ހޭލުންތެރިކުރުމުގެ ޕްރޮގްރާމްތައް ޤައުމީ ފެންވަރުގައާއި، ބައިނަލްއަޤްވާމީ ފެންވަރުގައި ބޭއްވުމާއި، މިކަމުގައި ދިވެހިރާއްޖޭގެ ފަރާތުން އިސްނަގައިގެން، ކަންތައްތައް ރާވައި ހިންގުން.\n7. ދިވެހިރާއްޖޭގެ ތަރައްޤީ ބައްޓަންކުރުމުގައި، ޤުދުރަތީ މާޙައުލު، ތަރައްޤީގެ ބިންގަލެއްކަމުގައި ހަދަން މަސައްކަތްކުރުން.\n8. މޫސުމަށް އަންނަ ބަދަލުތަކާބެހޭ ގޮތުން ރާއްޖެއާއި ރާއްޖެފަދަ ކުދި ޖަޒީރާ ޤައުމުތަކަށް ކުރާ ނޭދެވޭ އަސަރުތައް ކުޑަކުރުމަށް ބައިނަލްއަޤްވާމީ ފެންވަރުގައާއި ސަރަޙައްދީ ފެންވަރުގައި ވަކާލާތުކޮށް އަޑުއުފުލައި، އެކަމާގުޅިގެން ރާއްޖެއިން ކުރަންޖެހޭ މަސައްކަތްތައް ރާވައި ހިންގުން.\n9. މޫސުމަށް އަންނަ ބަދަލުތަކާގުޅިގެން ކުރިމަތިވާ ނުރައްކާތެރިކަން ކުޑަކުރުމަށް އެޅިދާނެ ސަލާމަތީ ފިޔަވަޅުތަކަށް މަޝްރޫޢުތައް ރާވައި، ބޭރުގެ ފަރާތްތަކާ ގުޅިގެން އެކަމަށް ފައިސާ ހޯދުން.\n10. މޫސުމަށް އަންނަ ބަދަލުތަކުންކުރާ ނޭދެވޭ އަސަރު ކުޑަކުރެވިދާނެ ގޮތްތަކާބެހޭ ގޮތުން ކަމާބެހޭ ފަރާތްތަކުން ހިންގާ ޕްރޮޖެކްޓްތައް ވިލަރެސްކޮށް، އެފަރާތްތަކަށް ބޭނުންވާ އެހީތެރިކަން ފޯރުކޮށްދިނުން.\n11. ތިމާވެށި ރައްކާތެރިކުރުމަށް ދެމެހެއްޓެނިވި ތަރައްޤީގެ ސްޓްރެޓެޖީތައް އެކުލަވާލައި، އެ ސްޓްރެޓެޖީތަކާގުޅިގެން ކުރަންޖެހޭ މަސައްކަތްކުރުން.\n12. ޤާނޫނު ނަންބަރު 78/77 (ރާއްޖޭގެ މީހުން އުޅޭ ރަށްރަށުން، ގަލާއި، ވެއްޔާއި، އަކިރި ނެގުމާބެހޭ ޤާނޫނު) ތަންފީޛުކުރުން.\n13. ރާއްޖޭގައި ފެން އުފެއްދުމާއި، ބޭނުންކުރުމާއި، އެތެރެކުރުމާއި، ބޭރުކުރުމާއި، ވިއްކުމާއި، މިކަންކަމާބެހޭ އުސޫލުތަކާއި، ގަވާއިދުތަކާއި، މިންގަނޑުތައް ކަނޑައަޅައި، އެކަންކަން ހިންގައި ބެލެހެއްޓުން.\n14. އާންމު ދިރިއުޅުމަށާއި، އެހެނިހެން ބޭނުންތަކަށް ބޭނުންވާ ފެން ލިބެންހުރި ވަސީލަތްތަކަކީ ކޮބައިތޯ ބަލައި، އެވަސީލަތްތައް ރާއްޖެއަށް ތަޢާރުފުކުރުމާބެހޭ ގޮތުން ކުރަންޖެހޭ ކަންތައްތައްކޮށް، އަޅަންޖެހޭ ފިޔަވަޅުތައް އަޅައި، އަދި މިފަދަ ވަސީލަތްތައް ދެމެހެއްޓެނިވި ގޮތެއްގެމަތިން ތަރައްޤީކުރުމަށް މަގު ތަނަވަސްކޮށްދިނުން.\n15. ރާއްޖޭގެ ރަށްރަށުގެ މީރު ފެންފަށަލަ ރައްކާތެރިކޮށް ދެމެހެއްޓެނިވި ގޮތެއްގައި ބޭނުންކުރެވޭނެ ގޮތްތައް ރާވައި ހިންގުން.\n16. ރާއްޖޭގެ ރައްޔިތުންނަށް، ސާފުތާހިރު އަދި ރައްކާތެރި ފެން ލިބިދިނުމަށްޓަކައި، ފެނުގެ ނިޒާމް ފަރުމާކޮށް ޤާއިމުކުރުމާއި، ރަށްރަށުގައި ފެން ރައްކާކުރުމުގެ ވަސީލަތްތައް އިތުރުކުރުމާއި، ޑީސެލިނޭޝަން ޕްލާންޓް ބެހެއްޓުމާގުޅޭ އެންމެހައި ކަންކަން ކުރުމަށް ކަމާބެހޭ ފަރާތްތަކަށް ފަންނީ ލަފާދިނުން.\n17. ރަށްރަށަށް ސާފު ބޯފެން ފޯރުކޮށްދޭނެ ހަރުދަނާ ނިޒާމެއް ޤާއިމުކޮށް، ރަށްރަށަށް ސާފު ބޯފެން ލިބުން ދަތިވާ ހާލަތްތަކުގައި، މި ނިޒާމުގެ ދަށުން އެ ރަށްރަށަށް ސާފު ބޯފެން ފޯރުކޮށްދިނުން.\n18. ނަޖިހާއި ނަޖިސްފެން ނައްތާލުމުގެ އިންތިޒާމުތައް ރޭވުމާއި، މީހުން ދިރިއުޅޭ ރަށްރަށުގައި ތިމާވެށްޓާ ރަޙުމަތްތެރި ނަރުދަމާގެ ނިޒާމް ފަރުމާކޮށް ޤާއިމުކުރުމަށް ކަމާބެހޭ ފަރާތްތަކަށް ފަންނީ ލަފާދިނުން.\n19. ފެނާއި ނަރުދަމާއާބެހޭ ކަންތައްތައް ރާވައި ހިންގުމުގައާއި، ޚިދުމަތް ފޯރުކޮށްދީ ބޭނުންކުރުމުގައާއި، ފަންނީ ރޮނގުންނާއި އިޤުތިޞާދީ ގޮތުން ނިންމުންތައް ނިންމުމުގައި ސަރުކާރާއި އަމިއްލަ ފަރާތްތަކަށް ލަފަޔާއި އިރުޝާދު ދިނުން.\n20. ފެނާއި ނަރުދަމާގެ ސިޔާސަތާ އެއްގޮތްވާ ގޮތުގެ މަތިން، އެ ޚިދުމަތް ފުޅާކޮށް، އެ ޚިދުމަތް ލިބިގަންނަ ފަރާތްތަކަށް ލުއިފަސޭހަ އަދި ހެޔޮ އަގެއްގައި ޚިދުމަތް ދިނުމަށްޓަކައި، ވާދަވެރި މާޙައުލަކަށް ދާއިރާ ހުޅުވާލުމާއި ބެހޭ ސްޓްރެޓެޖީތައް އެކުލަވާލައި ހިންގުން.\n21. ރާއްޖެއަށް އެކަށީގެންވާ، ކުނި މެނޭޖްކުރުމުގެ ނިޒާމުތައް އެކަށައަޅައި، ކަމާބެހޭ ޤާނޫނުތަކުގެ ދަށުން ހަދަންޖެހޭ ގަވާއިދުތައް ހެދުން.\n22. އެކަށީގެންވާ ރައްކާތެރި ގޮތެއްގައި ކުނި މެނޭޖްކުރުމާއި، ކުނި ނައްތާލާނެ ވަޞީލަތްތަކެއް ރާއްޖޭގެ އެކި ސަރަޙައްދުތަކުގައި ޤާއިމުކުރުމާއި، ކުނި ނައްތަލާނެ އެކަށީގެންވާ ނިޒާމެއް ރަށު ފެންވަރުގައި ޤާއިމުކުރުމަށް ލޯކަލް ކައުންސިލްތަކަށް އެހީތެރިކަން ފޯރުކޮށްދިނުން.\n23. ޤާނޫނު ނަންބަރު 93/4 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު( ގެ ދަށުން ހަދަންޖެހޭ ގަވާއިދުތަކާއި އުސޫލުތައް ހެދުން.\n24. ދިރޭތަކެތީގެ ނަސްލުތައް ހިމާޔަތްކުރުމުގެ ސްޓްރެޓެޖީތައް އެކުލަވައިލައި ތަންފީޛުކުރުމާއި، ހިމާޔަތްކުރާ ތަންތަނާއި ސަރަޙައްދުތައް ކަނޑައެޅުމުގެ މިންގަނޑުތައް ހެދުމާއި، ދިރޭތަކެތީގެ ނަސްލުތަކުން ލިބޭ ފައިދާ އެންމެނަށް ހަމަހަމަ ގޮތެއްގައި ލިބޭކަން ކަށަވަރުކުރުން.\n25. ރާއްޖޭގެ ފަޅުރަށްރަށް، ފަރު، ފަޅު، ހާ، ތިލަ، ގިރި ފަދަ ތަންތަނުގެ ގުދުރަތީ މުއްސަނދިކަން ދެމެހެއްޓެނިވި ގޮތެއްގައި ބޭނުންކޮށް ބެލެހެއްޓުމަށް ގަވާއިދުތައް ހަދައި، ހިންގުން.\n26. ރާއްޖޭގެ ކަނޑާއި، ކަނޑުގެ އަޑީގެ ބިމާއި، ކަނޑުގެ ބިމުގެ އަޑީގައި މެރީން ސްޓްރަކްޗަރތައް ޤާއިމުކުރުމާގުޅޭ ގަވާއިދުތަކާއި އުސޫލުތައް ހަދައި ހިންގުން.\n27. ދަތުރުފަތުރުގެ ދާއިރާއިން ތިމާވެށްޓަށްކުރާ ނޭދެވޭ އަސަރުތައް ކުޑަކުރުމަށް ކުރަންޖެހޭ ކަންތައްތައް ދެމެހެއްޓެނިވިގޮތެއްގައި ހިންގައި ބެލެހެއްޓުމާއި، މިކަމާގުޅޭގޮތުން ހަދަންޖެހޭ ގަވާއިދުތައް ހަދައި ހިންގުން.\n28. ތިމާވެށްޓަށް ރައްކާތެރި ގޮތެއްގެ މަތިން ރާއްޖޭގައި ކުނި މެނޭޖްކުރުމާބެހޭ އުސޫލުތަކާއި މިންގަނޑުތައް އެކުލަވާލުން.\n29. ރާއްޖޭގެ ތިމާވެށްޓަށް ލިބޭ ގެއްލުމުގެ އަގުމަގުކުރުމުގެ ނިޒާމެއް ޤާއިމުކުރުން.\n30. އާންމުކޮށް ބޭނުންކުރާ ފެނުގެ ޚިދުމަތާއި، ނަޖިހާއި، ނަޖިސްފެން އުކާލުމުގެ ނުވަތަ ނައްތާލުމުގެ ޚިދުމަތް ވިޔަފާރި އުސޫލުން ދިނުމަށްއެދޭ ފަރާތްތަކުން، އެ ޚިދުމަތްތަކަށް އަގުނެގުމަށް ބޭނުންކުރާނެ އުސޫލުތަކާއި މިންގަނޑުތައް ކަނޑައެޅުން.\n31. ސަރުކާރުގެ ހަކަތައާބެހޭ ސިޔާސަތާ އެއްގޮތްވާ ގޮތުގެމަތިން ހަކަތައިގެ ދާއިރާ ހިންގައި ބެލެހެއްޓުމަށް ބޭނުންވާ މިންގަނޑުތައް ކަނޑައެޅުން.\n32. ރާއްޖޭގެ މާހައުލާ ގުޅޭގޮތަށް ހަކަތަ އުފެއްދުމާއި ހަކަތަ ބޭނުންކުރުމާބެހޭ ގަވާއިދުތަކާއި، ރެގިއުލޭޓަރީ ކޯޑަކާއި، ސްޓޭންޑަރޑްތައް ހެދުން.\n33. ރާއްޖެއަށް އެތެރެކުރާ ހަކަތައާއި، ރާއްޖޭގައި ވިއްކާ ނުވަތަ ބޭނުންކުރާ ހަކަތަ އުފައްދާ ވަސީލަތްތަކުގައި ހުންނަންޖެހޭ ސްޓޭންޑަރޑްތައް ކަނޑައެޅުން.\n34. ހަކަތައާބެހޭ އެކިއެކި މަޝްރޫޢުތައް ހިންގާ ބެލެހެއްޓުމަށް ބޭނުންވާ ސައިންޓިފިކް ދިރާސާތަކާއި ތަހުލީލުތައްކޮށް، ކަމާބެހޭ "ނޮލެޖްބޭސް" އެއް ޤާއިމުކޮށް، ބަލަހައްޓައި މި މަޢުލޫމާތު ބޭނުންވާ ފަރާތްތަކަށް ލިބޭނެ އިންތިޒާމް ހަމަޖެއްސުން.\n35. ޤާނޫނު ނަންބަރު 96/4 (އާންމު ބޭނުންތަކުގެ ޚިދުމަތާބެހޭ ޤާނޫނު) ގައިވާ ގޮތުގެ މަތީން ރާއްޖޭގައި ކަރަންޓުގެ ޚިދުމަތް ދިނުމާބެހޭ ގަވާއިދުތަކާއި އުސޫލުތައް ހެދުން.\n36. ހަކަތައިގެ ދާއިރާ ރާވައި ހިންގައި، ހަކަތަ އުފައްދައި، ފޯރުކޮށްދިނުމާއި ބޭނުންކުރުމުގައާއި، ފަންނީ އަދި އިޤުތިޞާދީ ނިންމުންތައް ނިންމުމުގައި، ސަރުކާރާއި އަމިއްލަ ފަރާތްތަކަށް ލަފަޔާއި އިރުޝާދު ދިނުން.\n37. ރާއްޖޭގެ އިޤުތިޞާދީ ސަރަޙައްދު (އެކްސްކުލޫސިވް އިކޮނޮމިކް ޒޯން) ގެ ތެރޭގައި ހުރި ހަކަތަ އުފެއްދިދާނެ ޤުދުރަތީ ވަސީލަތްތަކަކީ ކޮބައިތޯ ބެލުމަށް ކަމާބެހޭ ދިރާސާތައް ކުރުން.\n38. ރާއްޖޭގެ މާހައުލާގުޅޭ ތިމާވެއްޓާ ރައްޓެހި ހަކަތަ އުފެއްދިދާނެ ވަޞީލަތްތަކާބެހޭ ދިރާސާތައްކޮށް، ކަމާބެހޭ ފަރާތްތަކާގުޅިގެން އެފަދަ ވަސީލަތްތައް ރާއްޖެއަށް ތަޢާރުފުކުރުން.\n39. ދައުލަތުގެ ޑޭޓާ ސެންޓަރުތައް ޤާއިމުކުރުމާއި، ޑޭޓާ އިންޓަގްރޭޓް ކުރުމާއި، ޑޭޓާ މެނޭޖްކޮށް، ޑޭޓާ ރައްކާކުރުމުގެ ސިޔާސަތުތައް ކަނޑައަޅައި ހިންގުން.\n40. ކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން ރާއްޖެއަށް ބޭނުންވާ އިންފްރާސްޓްރަކްޗަރ ބިނާކުރުމުގެ ސިޔާސަތުތައް ކަނޑައަޅައި ހިންގުން.\n41. ޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް، ކޮމިއުނިކޭޝަނާއި ސައެންސާއި ޓެކްނޯލޮޖީގެ މާސްޓަރޕްލޭން އެކުލަވާލައި ތަންފީޛުކުރުން.\n42. އިންޓަރނޭޝަނަލް ޓެލެކޮމިއުނިކޭޝަން ޔޫނިއަން (އައި.ޓީ.ޔޫ) އާއި، އޭޝިޔާ ޕެސިފިކް ޓެލެކޮމިއުނިކޭޝަން (އޭ.ޕީ.ޓީ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޓެލެކޮމިއުނިކޭޝަނުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\n43. ޔުނިވަރސަލް ޕޯސްޓަލް ޔޫނިއަން (ޔޫ.ޕީ.ޔޫ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޕޯސްޓުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\n44. ކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާތަކުން ސަރުކާރުން ހިންގަން ބޭނުންވާ މަޝްރޫޢުތައް ރާވައި ހިންގުން.\n45. ރާއްޖޭގެ ތަރައްޤީއަށް ބޭނުންވާ އައު ޓެކްނޯލޮޖީ ރާއްޖެއަށް ތަޢާރުފުކުރުމާއި، އެފަދަ ޓެކްނޯލޮޖީއާބެހޭ މިންގަނޑުތައް ކަނޑައެޅުން.\n46. ރާއްޖޭގައި ކޮމްޕިއުޓަރ ޓެކްނޯލޮޖީ ކުރިއަރުވައި، އެކި ރޮނގު ރޮނގުން ރާއްޖޭގައި ދޭ ޚިދުމަތްތަކުގެ ފެންވަރު ކޮމްޕިއުޓަރ ޓެކްނޯލޮޖީ ބޭނުންކޮށްގެން މަތިކުރެވޭނެ ގޮތްތައް ހޯދުން.\n47. ރާއްޖޭގެ ކުރިއެރުމާއި ތަރައްޤީގައި ކޮމިއުނިކޭޝަނާއި، ސައިންސާއި ޓެކްނޯލޮޖީގެ ދައުރު ފުޅާކުރުމަށް، އެ ދާއިރާތަކަށް މީހުން އަހުލުވެރިކޮށް، ހޭލުންތެރިކުރުވުން.\n48. ރާއްޖެއަށް އެންމެ ފައިދާކުރަނިވިގޮތަށް ސައެންސާއި ޓެކްނޯލޮޖީގެ ބޭނުން ހިފުމަށްޓަކައި، ސައެންސާއި ޓެކްނޯލޮޖީގެ ދާއިރާއިން ދިރާސާތައްކުރުމާއި، އެފަދަ ދިރާސާތައްކުރުމަށް ހިތްވަރުދިނުން.\n49. ސައެންސާއި ޓެކްނޯލޮޖީގެ ދާއިރާ ތަރައްޤީކޮށް ކުރިއެރުވުމަށް ޤާއިމުކުރާ ޤައުމީ ސައެންސް ފައުންޑޭޝަން ޤާއިމުކޮށް ހިންގުން.\n50. ރާއްޖޭގައި ސައެންސާއި، ޓެކްނޯލޮޖީގެ ޕާކްތަކާއި އިންޓަރެކްޓިވް ސެންޓަރުތަކާއި އިންކިއުބޭޓަރތައް ޤާއިމުކުރުމާބެހޭ ސިޔާސަތުތަކާއި ސްޓްރެޓަޖީތައް ކަނޑައަޅައި، މިފަދަ ތަންތަން ޤާއިމުކޮށް ހިންގުން.\n51. ސައެންސާއި ޓެކްނޯލޮޖީގެ ދާއިރާއިން ރިސާޗް އެންޑް ޑިވެލޮޕްމަންޓަށް ސްޓެރެޓެޖީތައް އެކުލަވައިލައި، ރިސަރޗް އެންޑް ޑިވެލޮޕްމަންޓްގެ މަސައްކަތްތައްކުރުމަށް ގްރާންޓް ދިނުން.\n52. ރާއްޖޭގައި ސައެންސާއި ޓެކްނޯލޮޖީގެ ދާއިރާ ކުރިއެރުވުމަށް ބައިނަލްއަޤްވާމީ އެހީ (ގްރާންޓް) ހޯދައި، ސައެންސާއި ޓެކްނޯލޮޖީގެ ވަސީލަތްތައް އިތުރުކުރުން.\n53. ކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާތައް ރާއްޖޭގެ ތަޢުލީމީ ނިޒާމުގައި ހިމަނައި ތަރައްޤީކޮށް ހަރުދަނާކުރުމަށްޓަކައި ކުރެވޭ މަސައްކަތްތަކުގައި ކަމާބެހޭ ފަރާތްތަކަށް އެހީތެރިވެ، މަޢުލޫމާތު ފޯރުކޮށްދިނުން.\n54. ޤައުމީ ތަރައްޤީގެ ޕްލޭންގައި އެކަށައަޅާ ތަރައްޤީގެ ލަނޑުދަނޑިތައް ހާސިލުކުރުމަށް އެކުލަވައިލާ ކޮމިއުނިކޭޝަނާއި ސައެންސާއި ޓެކްނޯލޮޖީގެ މާސްޓަރޕްލޭންތަކުގެ ދަށުން ހިންގާ މަޝްރޫޢުތަކާއި، ހަރަކާތްތަކާމެދު އާންމުންގެ ހޭލުންތެރިކަން އިތުރުކުރުން.\n55. ކޮމިއުނިކޭޝަނާއި، ސައެންސާއި، ޓެކްނޯލޮޖީގެ ދާއިރާއިން ކަމާބެހޭ ފަރާތްތަކަށް ބޭނުންވާ ފަންނީ ލަފައާއި މަޝްވަރާދިނުން.\n56. މިނިސްޓްރީގެ މަސައްކަތްތަކާ ގުޅޭގޮތުން، އިންސާނީ ވަސީލަތްތައް ތަރައްޤީކުރުމަށް ބޭނުންވާ ދާއިރާތައް ކަނޑައެޅުމުގައާއި އިންސާނީ ވަސީލަތްތައް ތަރައްޤީކުރުމުގައި، ކަމާބެހޭ ފަރާތްތަކަށް ބޭނުންވާ ފަންނީ ލަފައާއި އެހީތެރިކަން ފޯރުކޮށްދިނުން.\n57. މިނިސްޓްރީގެ މަސައްކަތު ދާއިރާއިން ރާއްޖެ ބައިވެރިވާ ބައިނަލްއަޤްވާމީ މުޢާހަދާތަކާއި އެއްބަސްވުންތަކަށް ޢަމަލުކުރުމަށްޓަކައި، ކުރަންޖެހޭ ކަންތައްތައް ކުރުމާއި، އެފަދަ މުޢާހަދާތަކާއި އެއްބަސްވުންތަކުގައި ބައިވެރިވުމާއި، އަދި އެފަދަ މުޢާހަދާތަކުގެ ދަށުން ދިވެހި ސަރުކާރުގެ ފަރާތުން ކުރަންޖެހޭ ކަންތައްތައް ކުރުން.\n58. މިނިސްޓްރީގެ މަސައްކަތު ދާއިރާއާގުޅޭ ކަންތައްތަކުގައި އަމިއްލަ ފަރާތްތަކާއި ޖަމްޢިއްޔާ ޖަމާޢަތް ބައިވެރިކުރުވުމާއި، އެފަރާތްތަކުގެ ދައުރު ފުޅާކުރުން.\n59. މިނިސްޓްރީގެ ދާއިރާއާ ގުޅުންހުރި، ރާއްޖެއާއި، ރާއްޖޭން ބޭރުގެ ފަރާތްތަކާ ގުޅިގެން ކުރަންޖެހޭ ކަންތައްތައް ކުރުން.\n60. މިނިސްޓްރީގެ މަސައްކަތްތަކާ ގުޅިގެން، ޤާނޫނީގޮތުން ހިންގަންޖެހޭ ކަންތައްތައް ހިންގައި ބެލެހެއްޓުން.\nތިރީގައިމިވާ ތަންތަން ހިނގަމުންދާނީ، މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގެ ދަށުންނެވެ.\n1. އެންވަޔަރަންމަންޓަލް ޕްރޮޓެކްޝަން އޭޖެންސީ\n2. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް އޮފީސް\n3. މޯލްޑިވްސް މީޓިއޮރޮލޮޖިކަލް ސަރވިސް\n4. ޔުޓިލިޓީ ރެގިއުލޭޓަރީ އޮތޯރިޓީ\n5. ކޮމިއުނިކޭޝަންސް އޮތޯރިޓީ އޮފް މޯލްޑިވްސް\n6. ނޭޝަނަލް ސެންޓަރ ފޮރ އިންފޮމޭޝަން ޓެކްނޯލޮޖީ\nއެންވަޔަރަންމަންޓަލް ޕްރޮޓެކްޝަން އޭޖެންސީއަކީ، މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީއާ ގުޅިފައިވާ، އަމިއްލަ ހައިސިއްޔަތެއް ލިބިގެން ގަވަރނިންގ ބޯޑެއްގެ ލަފާގެ ދަށުން ހިންގާ ރެގިޔުލޭޓަރީ އިދާރާއެކެވެ. މި އޭޖެންސީގެ މަސައްކަތްތައް ތިރީގައި މިވަނީއެވެ.\n1. ޤާނޫނު ނަންބަރު 93/4 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު( ގެ ދަށުން ހިމާޔަތް ކުރަންޖެހޭ ތަންތަނާއި، ދިރޭތަކެތީގެ ނަސްލުތަކުގެ ތެރެއިން ހިމާޔަތް ކުރަންޖެހޭ ތަކެތި ކަނޑައަޅައި، އެތަންތަނާއި އެތަކެތި ބެލެހެއްޓުމުގެ ކަންތައްތައް ރާވައި އިންތިޒާމްކުރުން.\n2. ރާއްޖޭގެ ތިމާވެށްޓަށް، ފާހަގަކުރެވޭފަދަ ބަދަލެއް، އަތުވެދާނެ އެއްވެސް މަޝްރޫޢެއް ހިންގުމުގެކުރިން ހަދަންޖެހޭ، ތިމާވެށްޓަށް އަސަރުފޯރާ މިންވަރު ބަޔާންކުރާ ރިޕޯޓް، ހެދުމުގެ އުސޫލުތަކާއި މިންގަނޑުތައް ކަނޑައަޅައި، ހިންގާ ބެލެހެއްޓުން.\n3. ރާއްޖޭގެ ރަށްރަށް ގިރުމާއި ޤުދުރަތީގޮތުންނާއި އިންސާނުންގެ ޢަމަލުތަކުގެ ސަބަބުން ދިމާވާ ތިމާވެށީގެ މައްސަލަތަކާބެހޭ މަޢުލޫމާތުގެ އަލީގައި އެކަންކަމާމެދު އަޅަންޖެހޭ ރައްކާތެރިކަމުގެ ފިޔަވަޅުތައް އެޅުމަށް ކަމާބެހޭ ފަރާތްތަކަށް ފަންނީ އެހީތެރިކަން ދިނުން.\n4. ރާއްޖޭގެ ތިމާވެށްޓަށް ލިބޭ ގެއްލުންތަކުގެ ބަދަލު ހޯދުމުގެ ގޮތުން، ތިމާވެށްޓަށް ލިބޭ ގެއްލުމުގެ އަގުމަގުކުރުމާއި، އެކަމާބެހޭ ކަންތައްތައް ހިންގުން.\n5. ރާއްޖޭގެ ރަށްރަށުގެ ވެށި ރައްކާތެރިކުރުމުގެ ގޮތުން މިނިސްޓްރީން ހަދާ ގަވާއިދުތައް ތަންފީޛުކުރުން. އަދި ތިމާވެށި ރައްކާތެރިކުރުމަށް ހެދިފައިވާ ޤާނޫނުތަކާއި، ގަވާއިދުތަކަށް އަމިއްލަ ފަރާތްތަކުންނާއި ސަރުކާރުގެ ފަރާތްތަކުން ޢަމަލުކުރަމުން ގެންދޭތޯ ބެލުމާއި، އަޅަންޖެހޭ ފިޔަވަޅުތައް އެޅުން. އަދި، ކަމާބެހޭ ގޮތުން ސަރުކާރުގެ ކަމާބެހޭ ފަރާތްތަކަށް ލަފާދިނުން.\n6. އެންވަޔަރަންމަންޓަލް ޕްރޮޓެކްޝަން އޭޖެންސީގެ މަސައްކަތު ދާއިރާއާ ގުޅޭ ސައިންޓިފިކް ދިރާސާތަކާއި ތަހުލީލުތައްކޮށް، ކަމާބެހޭ "ނޮލެޖްބޭސް" އެއް ޤާއިމުކޮށް، ބަލަހައްޓައި، މި މަޢުލޫމާތު ބޭނުންވާ ފަރާތްތަކަށް ލިބޭނެ އިންތިޒާމް ހަމަޖެއްސުން.\n7. ރާއްޖޭގެ ރަށްރަށުގެ ގޮނޑުދޮށްތަކަށް އަންނަމުންދާ ބަދަލުތަކާއި، ރަށް ގިރުމަށް ދިމާވާ ސަބަބުތައް ދިރާސާކޮށް، އެކަންކަން ޙައްލުކުރުމަށް އެޅިދާނެ ފިޔަވަޅުތަކާބެހޭ މަޝްވަރާއާއި ލަފާދިނުން.\n8. ރާއްޖޭގެ ރަށްރަށް އުފެދި އެތަންތަނަށް އަންނަމުންދާ ބަދަލުތަކުގެ މަޢުލޫމާތު، ސެޓެލައިޓް އިމޭޖަރީއާއި އޭރިއަލް ފޮޓޯގްރަފީފަދަ ވަސީލަތްތައް ބޭނުންކޮށްގެން ހޯދައި، ޖިއޮގްރެފިކް އިންފޮމޭޝަން ސިސްޓަމަށް ބޭނުންވާ މަޢުލޫމާތު އެއްކޮށް އެމަޢުލޫމާތު ލިބޭނެ އިންތިޒާމް ހަމަޖެއްސުން.\n9. ބިންހިއްކުމާއި، ފަޅުކޮނުމާއި، ބަނދަރުހެދުމާއި، ނެރުގޮއްވުންފަދަ ކަންކަމުން ކުރާ އަސަރުތައް ދެނެގަނެ، މިކަންކަން ތިމާވެށްޓާ ރަޙްމަތްތެރި ގޮތަކަށް ކުރެވޭނެ ގޮތްތައް ހޯދުމަށް ދިރާސާކުރުމާއި، އެއްކުރެވޭ މަޢުލޫމާތާއި ތަޖްރިބާ ކަމާބެހޭ ފަރާތްތަކަށް ފޯރުވައިދިނުން.\n10. ރާއްޖޭގެ ތިމާވެށްޓަށް އަންނަ ކިލަނބުކަން (ޕޮލިއުޝަން) ދެނެގަތުމަށް ދިރާސާތަކާއި ތަހުލީލުތައްކޮށް، ކަމާބެހޭ ފަރާތްތަކަށް މަޢުލޫމާތާއި، ފަންނީ ލަފަޔާއި އިރުޝާދު ދިނުން.\n11. ދިރޭތަކެތީގެ ނަސްލުތަކާއި އެތަކެތީގެ މާހައުލުތަކާބެހޭ ދިރާސާކޮށް، އެއްކުރެވޭ މަޢުލޫމާތާއި ތަޖްރިބާ ކަމާބެހޭ ފަރާތްތަކަށް ފޯރުވައިދިނުން.\n12. ރާއްޖޭގެ ތިމާވެށްޓާ ގުޅުންހުރި ބަޔޯޓެކްނޯލޮޖީއާއި ބަޔޯސޭފްޓީގެ ކަންތައްތަކާބެހޭ ދިރާސާތަކާއި ތަހުލީލުތައްކޮށް، ކަމާބެހޭ މަޢުލޫމާތާއި، ފަންނީ ލަފަޔާއި އިރުޝާދު ދިނުން.\n13. ޖައްވުގައި ހިމެނޭ ގޭސްތަކާއި، ދުމާއި ކުނޑިފަދަ ތަކެތީގެ މިންވަރަށް އަންނަމުންދާ ބަދަލުތައް ބަލައި، މިފަދަ މަޢުލޫމާތު އެއްކޮށް، ބަލަހައްޓައި، މިކަންކަމާގުޅޭ ގޮތުން ކަމާބެހޭ ފަރާތްތަކަށް މަޢުލޫމާތު ލިބޭނެ އިންތިޒާމް ހަމަޖެއްސުން.\n14. ރާއްޖޭގައި ލިބެންހުރި ފެނުގެ ވަސީލަތްތަކާބެހޭ ސައިންޓިފިކް ދިރާސާތައްކޮށް ކަމާބެހޭ މަޢުލޫމާތު ބަލަހައްޓައި ބޭނުންވާ ފަރާތްތަކަށް މަޢުލޫމާތު ދިނުން.\n15. ތަރައްޤީގެ މަޝްރޫޢުތައް ރޭވުމަށް ބޭނުންވާ، ތިމާވެށްޓާބެހޭ މަޢުލޫމާތު އެއްކޮށް، ކަމާބެހޭ "ނޮލެޖްބޭސް" އެއް ޤާއިމުކޮށް، ބޭނުންވާ ފަރާތްތަކަށް މި މަޢުލޫމާތު ފޯރުވައިދިނުން.\nމާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް އޮފީހުގެ މަސައްކަތްތައް\n1. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް ހިމާޔަތްކޮށް ބެލެހެއްޓުމާބެހޭ އެންމެހައި ކަންތައްތައް ރާވައި ހިންގުން.\n2. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް ޕްރޮމޯޓްކުރުމުގެ މަސައްކަތްތައް ކަމާބެހޭ ފަރާތްތަކާ ގުޅިގެން ކުރުން.\n3. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް ހިމާޔަތްކޮށް ބެލެހެއްޓުމުގައި ބައިނަލްއަޤްވާމީ ޖަމްޢިއްޔާތަކާއި ޖަމާޢަތްތަކާއި، ޤައުމީ ފެންވަރުގެ ޖަމްޢިއްޔާތަކާއި ޖަމާޢަތްތަކާއި، އަތޮޅު ފެންވަރުގެ ޖަމްޢިއްޔާތަކާއި ޖަމާޢަތްތަކާއި، ރިސޯރޓްތައް ބައިވެރިކުރުވުން.\n4. މާޅޮސްމަޑުލު ދެކުނުބުރީ ކޮންޒަރވޭޝަން ފަންޑާ ގުޅިގެން ބަޔޮސްފިޔަރ ރިޒާރވް ހިމާޔަތްކޮށް ބެލެހެއްޓުމަށް ހިންގާ މަޝްރޫޢުތައް އެކުލަވާލުމުގައި ކަމާބެހޭ ފަރާތްތަކަށް އެހީތެރިކަން ފޯރުކޮށްދިނުން.\n5. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވްއާބެހޭ މަޢުލޫމާތު އެއްކުރުމާއި، ކަމާބެހޭ ފަރާތްތަކާ އެ މަޢުލޫމާތު ހިއްސާކުރުމާއި، މި ރިޒާރވްގައި ކުރެވެންހުރި ދިރާސާތައް ބަލައި، އެފަދަ ދިރާސާތައް ކުރުމަށް މަގުފަހިކޮށްދިނުން.\nމޯލްޑިވްސް މީޓިއޮރޮލޮޖިކަލް ސަރވިސް\n1. ދިވެހިރާއްޖޭގައި މީޓިއޮރޮލޮޖީއާބެހޭ ކަންތައްތައް ރާވައި ހިންގައި ތަރައްޤީކޮށް ބެލެހެއްޓުން.\n2. ރާއްޖޭގެ އިޤުތިޞާދީ އަދި އިޖްތިމާޢީ ދެމެހެއްޓެނިވި ކުރިއެރުމަށް ބޭނުންވާ، މޫސުމާބެހޭ މަޢުލޫމާތު ބަލަހައްޓައި، ކަމާބެހޭ "ނޮލެޖްބޭސް" އެއް ޤާއިމުކޮށް، މި މަޢުލޫމާތު ބޭނުންވާ ފަރާތްތަކަށް ލިބޭނެ އިންތިޒާމް ހަމަޖެއްސުން.\n3. މީޓިއޮރޮލޮޖީއާބެހޭ ސައިންޓިފިކް މަޢުލޫމާތު އެއްކޮށް، ބަލަހައްޓައި ބޭނުންވާ ފަރާތްތަކަށް މި މަޢުލޫމާތު ފޯރުކޮށްދިނުން.\n4. މޫސުމަށް އަންނަ ބަދަލުތަކާ ގުޅިގެން ރާއްޖެއަށް ދިމާވެދާނެ، ސުނާމީ ފަދަ ޤުދުރަތީ ކާރިސާތަކާގުޅޭ އިންޒާރު ލިބޭނެ ގޮތްތައް ހޯދައި، އެފަދަ އިންޒާރު ދިނުން.\n5. ޤުދުރަތީގޮތުންނާއި އެނޫންވެސް ގޮތަކުން ދިމާވާ ނުވަތަ ދިމާވެދާނެ ހާދިސާތަކުގެ ގެއްލުންތައް ލަފާކުރުމާއި، އެފަދަ ހާދިސާތަކުގެ މަޢުލޫމާތު ހޯދުމާއި، ކަމާބެހޭ ފަރާތްތަކަށް ބޭނުންވާ ވަގުތަށް އެ މަޢުލޫމާތު ފޯރުވައިދިނުމާއި އަދި ކަމާބެހޭ ފަރާތްތަކާ ގުޅިގެން ރައްކާތެރިވުމުގެ ފިޔަވަޅުތައް އެޅުން.\n6. ދިވެހިރާއްޖެއަށް އަންނަ ބިންހެލުމާއި، ސުނާމީ ފަދަ ޤުދުރަތީ ކާރިސާތަކާގުޅޭ މަޢުލޫމާތު ރިކޯޑްކޮށް ބެލެހެއްޓުން.\n7. ދިވެހިރާއްޖޭގެ ފިޒިކަލް އޯޝޮނޮގްރަފީއާބެހޭ ކަންތައްތައް ރާވައި ހިންގައި ތަރައްޤީކޮށް ބެލެހެއްޓުން.\nޤާނޫނު ނަންބަރު 2020/26 (ޔުޓިލިޓީ ރެގިއުލޭޓަރީ އޮތޯރިޓީގެ ޤާނޫނު) ގެ4ވަނަ މާއްދާގެ ދަށުން ޔުޓިލިޓީ ރެގިއުލޭޓަރީ އޮތޯރިޓީގެ މަސްއޫލިއްޔަތުތަކުގެ ގޮތުގައި ކަނޑައަޅާފައިވާ ކަންތައްތައް ތިރީގައި މިވަނީއެވެ.\n1. އާންމު ބޭނުންތަކުގެ ޚިދުމަތުގެ ދާއިރާ ދެމެހެއްޓެނިވި ގޮތުގައި ތަރައްޤީކުރުމަށް ހިތްވަރުދީ، އެ ދާއިރާ ކުރިއެރުވުން.\n2. އާންމު ބޭނުންތަކުގެ ޚިދުމަތް ފޯރުކޮށްދިނުމުގައި އަދި ބޭނުންކުރުމުގައި ޢަމަލުކުރުމަށް ހަދާ ގަވާއިދުތަކާއި އުސޫލުތައް ތަންފީޛުކުރުން.\n3. އާންމު ބޭނުންތަކުގެ ޚިދުމަތް ދިނުމުގައި ހަމަޖެހޭ ވާދަވެރި ވެށްޓެއް ޤާއިމުކޮށް ކުރިއަރުވައި ތަރައްޤީކުރުން.\n4. އާންމު ބޭނުންތަކުގެ ޚިދުމަތް ދިނުމުގައި ހިނގާ ވިޔަފާރީގެ ވާދަވެރިކަމާއި ދެމެހެއްޓެނިވި ގޮތުގައި ޚިދުމަތް ފޯރުކޮށްދިނުމާ ދެކޮޅު ކަންތައްތައް ދެނެގަތުމާއި އެފަދަ ކަންކަން ހުއްޓުވުން.\n5. އާންމު ބޭނުންތަކުގެ ޚިދުމަތްތަކާބެހޭ ޚާއްޞަ ޤާނޫނުތަކާއި ގަވާއިދުތައް ތަންފީޛުކުރުމާއި، އެ ޤާނޫނުތަކާއި ގަވާއިދުތަކަށް ޚިދުމަތްދޭ ފަރާތްތަކުން ޢަމަލުކުރަމުންދޭތޯ ބެލުން.\n6. އާންމު ބޭނުންތަކުގެ ޚިދުމަތްދޭ ފަރާތްތަކަށް ލައިސަންސް ދޫކުރުމާއި، ދޫކުރާ ލައިސަންސާ އެއްގޮތަށް ޚިދުމަތްދޭ ފަރާތްތަކުން ޢަމަލުކުރަމުންދޭތޯ ބަލައި، އަޅަންޖެހޭ ފިޔަވަޅު އެޅުން.\n7. އާންމު ބޭނުންތަކުގެ ޚިދުމަތްތަކާބެހޭ ޚާއްޞަ ޤާނޫނުތަކާ ގަވާއިދުތަކާ އެއްގޮތްވާ ގޮތުގެމަތިން ޚިދުމަތުގެ އަގުތައް ފާސްކުރުމާއި، އަގު ކޮންޓްރޯލުކުރުމާއި، އަގާބެހޭ އެހެނިހެން ކަންކަން ބެލެހެއްޓުން.\n8. އާންމު ބޭނުންތަކުގެ ޚިދުމަތް ދިނުމާ ގުޅޭގޮތުން ޚިދުމަތްދޭ ފަރާތްތަކަށް ދިމާވާ ގޮންޖެހުންތަކަށް ޙައްލު ހޯދައިދިނުމަށް މަސައްކަތްކުރުމާއި އެފަރާތްތަކަށް ބޭނުންވާ ފަންނީ ލަފަޔާއި އެހީތެރިކަން ފޯރުކޮށްދިނުން.\n9. އާންމު ބޭނުންތަކުގެ ޚިދުމަތްތަކާ ގުޅޭގޮތުން ދޭދޭ ފަރުދުންގެ މެދުގައި ވެވޭ އެއްބަސްވުންތަކާ ގުޅިގެން ޖެހޭ މައްސަލަތައް ބަލައި އެކަންކަން ޙައްލުކުރުމަށް އަޅަންޖެހޭ ފިޔަވަޅުތައް އެޅުން.\n10. އާންމު ބޭނުންތަކުގެ ޚިދުމަތް ބޭނުންކުރާ ނުވަތަ ޚިދުމަތަށް އެދޭ ފަރާތްތަކުގެ ޝަކުވާއާއި ދިމާވާ މައްސަލަތައް ބަލައި، ފިޔަވަޅު އެޅުން.\n11. އާންމު ބޭނުންތަކުގެ ޚިދުމަތް ފޯރުކޮށްދިނުމަށް ބޭނުންކުރެވޭ ތަންތަނާއި ވަސީލަތްތައް ބަލައި ފާސްކޮށް، އެފަދަ ތަންތަނާއި ވަސީލަތްތައް ބޭނުންކުރުމުގެ ހުއްދަދިނުން.\n12. އާންމު ބޭނުންތަކުގެ ޚިދުމަތްތައް ފޯރުކޮށްދިނުމަށް ބޭނުންވާ މިންގަނޑުތަކާއި ގައިޑްލައިންތަކާއި ކަމާގުޅޭ އާންމު ގަވާއިދުތައް އާންމު ބޭނުންތަކުގެ ޚިދުމަތާގުޅޭ ޚާއްޞަ ޤާނޫނުތަކާ އެއްގޮތްވާ ގޮތުގެމަތިން ކަނޑައެޅުން.\n13. އާންމު ބޭނުންތަކުގެ ޚިދުމަތްތައް ފޯރުކޮށްދިނުމަށް ބޭނުންކުރާ ވަސީލަތްތައް ޤާއިމުކުރުމުގައި، މޫސުމަށް އަންނަ ބަދަލުތައް ކުޑަކުރުމަށާއި ތިމާވެށި ހިމާޔަތްކުރުމަށްޓަކައި އެކަށީގެންވާ ފިޔަވަޅު އެޅުމަށް ބާރުއަޅައި، ހިތްވަރުދިނުން.\n14. އާންމު ބޭނުންތަކުގެ ޚިދުމަތްތަކާ ގުޅުންހުރި ކަންކަމާ ބެހޭގޮތުން އާންމުން ހޭލުންތެރިކުރުން.\n15. އާންމު ބޭނުންތަކުގެ ޚިދުމަތްތަކާގުޅޭ ސަރުކާރުގެ ސިޔާސަތުތައް ތަންފީޛުކުރުން.\n16. އާންމު ބޭނުންތަކުގެ ޚިދުމަތްދިނުމުގައި އިސްރާފު ކުޑަކުރުމާއި، ފެންވަރާއި އެފިޝަންސީ ރަނގަޅުކުރުމަށް ބާރުއެޅުން.\n17. މި ޤާނޫނަށް ޢަމަލުކުރަން ފަށާފަހުން ޤާއިމުކުރެވޭ އާންމު ބޭނުންތަކުގެ ޚިދުމަތްތައް ޤާއިމުކޮށް ހިންގުމުގައި އިއާދަކުރަނިވި ހަކަތަ ބޭނުންކުރެވޭ އެންމެ މަތީ މިންވަރަކަށް ބޭނުންކުރާކަން ކަށަވަރުކުރުން.\n18. އާންމު ބޭނުންތަކުގެ ޚިދުމަތްތަކާބެހޭ ދާއިރާތަކާގުޅޭ ތަފާސްހިސާބު އެކުލަވާލައި ޝާއިޢުކުރުން.\n19. އާންމު ބޭނުންތަކުގެ ޚިދުމަތްތަކާބެހޭ ދާއިރާތަކުގައި މަސައްކަތްކުރާ ފަންނީ މަސައްކަތްތެރިންނަށް ހުއްދަ ދިނުން.\n20. މި ޤާނޫނުގެ ދަށުން ނުވަތަ އާންމު ބޭނުންތަކުގެ ޚިދުމަތާގުޅޭ ޚާއްޞަ ޤާނޫނެއްގެ ދަށުން އޮތޯރިޓީން ކުރަންޖެހޭނެ ކަމަށް ބަޔާންކުރާ އެންމެހައި ކަންކަން ކުރުމާއި، އާންމު ބޭނުންތަކުގެ ޚިދުމަތް ދިނުމާގުޅޭ އެނޫންވެސް ކަންކަން މި ޤާނޫނާއި އާންމު ބޭނުންތަކުގެ ޚިދުމަތާގުޅޭ ޚާއްޞަ ޤާނޫނުތަކާ އެއްގޮތްވާ ގޮތުގެމަތިން އިންތިޒާމުކުރުން.\nޤާނޫނު ނަންބަރު 2020/8 (ފެނާއި ނަރުދަމާގެ ޤާނޫނު) ގެ 11 ވަނަ މާއްދާގެ ދަށުން ޔުޓިލިޓީ ރެގިއުލޭޓަރީ އޮތޯރިޓީގެ މަސްއޫލިއްޔަތުތަކުގެ ގޮތުގައި ކަނޑައަޅާފައިވާ ކަންތައްތައް ތިރީގައި މިވަނީއެވެ.\n21. މި ޤާނޫނު ތަންފީޛުކުރުމަށްޓަކައި ޢަމަލުކުރަންޖެހޭ އުސޫލުތަކާއި މިންގަނޑުތައް ހިމެނޭ ގަވާއިދުތައް ހެދުމުގައި މިނިސްޓްރީއަށް ބޭނުންވާ ފަންނީ އެހީތެރިކަން ފޯރުކޮށްދިނުން.\n22. ދިވެހިރާއްޖޭގައި ފެން އުފައްދާ ފަރާތްތަކަށާއި ނަރުދަމާގެ ޚިދުމަތްދޭ ފަރާތްތަކަށް ލައިސަންސް ދޫކުރުމާއި، އެ ތަންތަނާބެހޭ މަޢުލޫމާތު ދަފްތަރުކޮށް، ކަމާބެހޭ މަޢުލޫމާތު އާންމުކުރުން.\n23. އާންމު ބޭނުންތަކަށާއި، ފަތުރުވެރިކަމާއި ދަނޑުވެރިކަމާއި ޞިނާޢީ އެކިއެކި މަސައްކަތް ހިންގާ ފަރާތްތަކުން ބަހައްޓާ މީރުފެން އުފައްދާ ޕްލާންޓްތައް ރަޖިސްޓަރީކޮށް އެ ތަންތަނާބެހޭ މަޢުލޫމާތު ދަފުތަރުކޮށް، ބެލެހެއްޓުން.\n24. ފެނާއި ނަރުދަމާގެ ޚިދުމަތް ޤާއިމުކުރެވިފައިވާ ރަށްރަށުގައި ދިރިއުޅޭ ކޮންމެ ފަރުދަކަށް، ފެނާއި ނަރުދަމާގެ ޚިދުމަތް ފޯރުކޮށްދެވޭކަން ކަށަވަރުކުރުމާއި، އެ ޚިދުމަތް ފޯރުކޮށްދިނުމުގައި އެ މީހެއްގެ ނަސްލަށް، ނުވަތަ އުފަންވީ ޤައުމަށް، ނުވަތަ ކުލަޔަށް، ނުވަތަ ޢުމުރަށް، ނުވަތަ ޖިންސަށް، ނުވަތަ ޖިސްމާނީ ނުވަތަ ނަފްސާނީ ނުކުޅެދުންތެރިކަމަށް، ނުވަތަ ސިޔާސީ ނުވަތަ އެނޫންވެސް ވިސްނުމަކަށް، ނުވަތަ މާލީ ފުދުންތެރިކަމަށް، ނުވަތަ ނިސްބަތްވާ ޢާއިލާއަށް، ނުވަތަ އުފަން ރަށަށް، ނުވަތަ މިނޫންވެސް ކަމަކަށް ބަލައި ތަފާތުކުރުމެއް ނުގެންގުޅޭކަން ކަށަވަރުކުރުން.\n25. ފެނާއި ނަރުދަމާގެ ނިޒާމު ފަރުމާކުރެވިފައިވަނީ، އެފަދަ ނިޒާމުތައް ފަރުމާކުރުމަށް މި ޤާނޫނުގެ ދަށުން މިނިސްޓްރީން އެކުލަވާލާ ގަވާއިދުގައި ކަނޑައަޅާ މިންގަނޑުތަކާ އެއްގޮތްވާ ގޮތުގެމަތިންތޯ ބަލައި، އެ ފަރުމާތައް ފާސްކޮށް ހުއްދަދިނުން.\n26. ފެން ވައިރުކުރުމާއި ފެނާއި ނަރުދަމާގެ ނިޒާމު ފަރުމާކުރާ ފަރާތްތަކުގެ ފެންވަރު ވަޒަންކުރުމާއި، ފެނާއި ނަރުދަމާގެ ނިޒާމު ފަރުމާކުރާ އިންޖިނިއަރުންނަށާއި، ފެންވައިރުކުރާ ފަރާތްތަކަށް އެކަމުގެ ލައިސަންސް ދޫކުރުމާއި، އެފަރާތްތަކުގެ ދަފުތަރެއް އެކުލަވާލައި، އާންމުކުރުން.\n27. އޮތޯރިޓީން ތަންފީޛުކުރާ ޤާނޫނާއި ގަވާއިދުތަކާއި އުސޫލުތަކަށް އާންމުން ހޭލުންތެރިކޮށް އަހުލުވެރިކުރުވުން.\n28. ފެނާއި ނަރުދަމާގެ ޚިދުމަތަށް އަގު ނަގަމުންދަނީ ކަމާ ގުޅޭގޮތުން ހަދާފައިވާ ގަވާއިދުތަކާ އެއްގޮތްވާ ގޮތުގެމަތިންކަން ކަށަވަރުކުރުން.\n29. މި ޤާނޫނާއި މި ޤާނޫނުގެ ދަށުން ހަދާ ގަވާއިދުތަކާ ޚިލާފުވާ ފަރާތްތަކާމެދު ފިޔަވަޅުއެޅުން.\n30. ދިވެހިރާއްޖޭގެ މީހުން ދިރިއުޅޭ ރަށްރަށުގައި ފެނުގެ ޚިދުމަތާއި ނަރުދަމާގެ ޚިދުމަތް، ކަނޑައެޅިފައިވާ މިންގަނޑުތަކާ އެއްގޮތްވާ ގޮތުގެމަތިން ދެމުންގެންދާކަން ކަށަވަރުކުރުން.\n31. ދިވެހިރާއްޖޭގެ މީހުން ދިރިއުޅޭ ރަށްރަށުގައި ޤާއިމުކުރަނީ އެ ރަށަކާ އެންމެ އެކަށޭނަ ފެނާއި ނަރުދަމާގެ ނިޒާމެއްކަން ކަށަވަރު ކުރުން.\n32. ފެނާއި ނަރުދަމާގެ ޚިދުމަތްދިނުމަށް ބޭނުންކުރާ އިކުއިޕްމަންޓްތަކުގައި ހުންނަންޖެހޭ މިންގަނޑުތައް ކަމާގުޅޭ މުއައްސަސާތަކުގެ މަޝްވަރާގެމަތިން ކަނޑައެޅުން.\n33. ވިޔަފާރިއާއި އާންމު ބޭނުންތަކަށް އުފައްދާ ފެނުގައި ހުންނަންޖެހޭ މިންގަނޑުތައް ކަމާގުޅޭ މުއައްސަސާތަކުގެ މަޝްވަރާގެމަތިން ކަނޑައެޅުން.\n34. އާންމު ބޭނުންތަކަށް ފޯރުކޮށްދޭ ފެނުގެ ފެންވަރު، ލޯކަލް ކައުންސިލުތަކާއި ޚިދުމަތްދޭ ފަރާތާ ގުޅިގެން ކަށަވަރުކުރުން.\n35. ފެނާއި ނަރުދަމާގެ ޚިދުމަތާގުޅޭ އެންމެހައި މަޢުލޫމާތާއި ތަފާސްހިސާބު އެއްކުރުމާއި، މިނިސްޓްރީއަށް ބޭނުންވެއްޖެ ހިނދެއްގައި މިނިސްޓްރީއަށް އެފަދަ މަޢުލޫމާތު ފޯރުކޮށްދިނުން.\n36. ޚިދުމަތްދޭ ފަރާތުން ޚިދުމަތް ދިނުމަށް ކަނޑައަޅާފައިވާ މިންގަނޑުތަކަށް ފެތޭ ގޮތަށް ޚިދުމަތް ދެމުންދާކަން ކަށަވަރުކުރުން، މިގޮތުން، ފެނާއި ނަރުދަމާގެ ޚިދުމަތުގެ ސަލާމަތްތެރިކަން ކަށަވަރުކުރެވޭނެ ގޮތުގެމަތިން، ފެނުގެ ޕްރެޝަރާއި، ފެނުގެ ފެންވަރާއި، ނަޖިސްފެން ޓްރީޓްކުރާ މިންގަނޑުތަކާއި، ފެން ދަތުރުކުރާ ބާރުމިނާއި، ޚިދުމަތަށް ބިލުކުރާ އުސޫލާއި، ފެން މީޓަރާގުޅޭ ކަންކަމާއި، ޚިދުމަތް ދިނުމުގައި ޢަމަލުކުރުމަށް ކަނޑައަޅާފައިވާ ކަންކަން ބަލަހައްޓަމުން ގެންދިޔުން.\n37. ނަރުދަމާއާއި މީރުފެން އުފައްދާ ފެން ޕްލާންޓްތަކުން ބޭރުކުރާ ފެނުގައި ހުންނަންޖެހޭ މިންގަނޑު ކަމާގުޅޭ މުއައްސަސާތަކުގެ މަޝްވަރާގެމަތިން ކަނޑައެޅުން.\n38. ފެނާއި ނަރުދަމާއާ ގުޅޭގޮތުން ކުރަންޖެހޭ ދިރާސާތަކަށް ބޭނުންވާ މަޢުލޫމާތު އެއްކޮށް، އާންމު ފަރާތްތަކުން މިފަދަ ދިރާސާތައް ކުރުމަށް ބާރުއަޅައި މި މަޢުލޫމާތު ހާމަކުރުން.\n39. ފެން ފޯރުކޮށްދިނުމާއި ފެން ބޭނުންކުރާ އާލާތްތަކާއި މެޝިނަރީ އަދި އިކުއިޕްމަންޓް ފަދަ ތަކެތީގައި ފެން އިސްރާފްވުން ކުޑަކުރުމަށް ބޭނުންވާ މިންގަނޑުތައް ކަމާގުޅޭ މުއައްސަސާތަކުގެ މަޝްވަރާގެމަތިން ކަނޑައެޅުން.\nކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ މަސައްކަތްތައް\nޤާނޫނު ނަންބަރު 2015/42 (ކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ ޤާނޫނު)ގެ 16 ވަނަ މާއްދާގެ ދަށުން ކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ މަސައްކަތްތަކުގެ ގޮތުގައި ކަނޑައަޅާފައިވާ ކަންތައްތައް ތިރީގައި މިވަނީއެވެ.\n1. ޓެލެކޮމިއުނިކޭޝަންގެ ދާއިރާއާ ގުޅޭގޮތުން ތިރީގައިވާ މަސައްކަތްތައް ކުރުން.\n(ހ) ކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ ޤާނޫނާ އެއްގޮތްވާ ގޮތުގެމަތިން ޓެލެކޮމިއުނިކޭޝަނާއި ރޭޑިއޯ ކޮމިއުނިކޭޝަންގެ ކަންކަން ރެގިއުލޭޓުކުރުން.\n)ށ) ޓެލެކޮމިއުނިކޭޝަންގެ ޞިނާޢަތަށް ބޭނުންވާ ލަފަޔާއި އެހީތެރިކަން ފޯރުކޮށްދިނުން.\n)ނ) ދިވެހިރާއްޖޭގެ ޓެލެކޮމިއުނިކޭޝަންގެ ދާއިރާ ތަރައްޤީކުރުމަށް ހިތްވަރުދީ، ޓެލެކޮމިއުނިކޭޝަންގެ ޞިނާޢަތު ކުރިއެރުވުން.\n)ރ) ޓެލެކޮމިއުނިކޭޝަންގެ ޞިނާޢަތާ ބެހޭގޮތުން ނުވަތަ ޓެލެކޮމިއުނިކޭޝަންގެ ޚިދުމަތްތަކާ ބެހޭގޮތުން ނުވަތަ ޚިދުމަތް ބޭނުންކުރާ ނުވަތަ ޚިދުމަތަށް އެދޭ ފަރާތްތަކަށް ދިމާވާ މައްސަލަތައް ބަލައި، ފިޔަވަޅު އެޅުން.\n)ބ) ދިވެހިރާއްޖޭގެ ޓެލެކޮމިއުނިކޭޝަންގެ ޞިނާޢަތުގައި، ހަމަހަމަ އަދި ވާދަވެރި ވެށްޓެއް ޤާއިމުކޮށް ކުރިއަރުވައި ތަރައްޤީކުރުން.\n)ޅ) ޓެލެކޮމިއުނިކޭޝަންގެ ދާއިރާގައި ހިނގާ ވިޔަފާރީގެ ވާދަވެރިކަމާ ދެކޮޅު ކަންތައްތައް ހުއްޓުވުން.\n)ކ) ޓެލެކޮމިއުނިކޭޝަންގެ ޚިދުމަތްދޭ ފަރާތްތަކަށް ލައިސަންސް ދޫކުރުމާއި، ކަމާގުޅޭ އެނޫންވެސް ކަންކަން ހިންގައި ބެލެހެއްޓުން.\n)އ) ޚިދުމަތުގެ އަގުތައް ފާސްކުރުމާއި އަގު ކޮންޓްރޯލްކުރުމާއި، ކަމާބެހޭ ކަންކަން ބެލެހެއްޓުމާއި، ލައިސަންސް ދޫކުރެވޭ ފަރާތްތަކުގެ ލައިސަންސާ ގުޅިގެން މާލީ ގޮތުން ބަލަހައްޓަންޖެހޭ އެންމެހައި ކަންކަން ބަލަހައްޓައި، ހިންގުން.\n)ވ) ޓެލެކޮމިއުނިކޭޝަންގެ ޞިނާޢަތުގައި ފޯރުކޮށްދޭ ޚިދުމަތްތަކާ ގުޅޭގޮތުން ޚިދުމަތް ފޯރުކޮށްދޭ ފަރާތްތަކުގެ މެދުގައި، ޚިދުމަތް ދޭނެ އުސޫލުތައް ކަނޑައަޅައި، އެ އުސޫލުތައް ދެމެހެއްޓުމަށް ބާރުއެޅުން.\n)މ) ޓެލެކޮމިއުނިކޭޝަން ނަންބަރިންގ ޕްލޭންއާއި އެނޫނަސް ޓެލެކޮމިއުނިކޭޝަންގެ ޚިދުމަތްތައް ދިނުމުގައި އިލެކްޓްރޯނިކް ޒަރީއާއިން އެޑްރެސްކުރުމާބެހޭ އެންމެހައި ފަންނީ އަދި އިދާރީ ކަންކަން ހިންގައި ބެލެހެއްޓުން.\n)ފ) ޓެލެކޮމިއުނިކޭޝަންގެ ޚިދުމަތްތައް ނުވަތަ ނެޓްވަރކްތައް އިންޓަރކަނެކްޓްކުރުމަށް މަގުފަހިކޮށްދިނުމާއި، އެކަމާ ގުޅިގެން އުފެދޭ ދެބަސްވުންތައް ޙައްލުކުރުން.\n)ދ) ދިވެހިރާއްޖޭގައި ބޭނުންކުރެވޭ ޓެލެކޮމިއުނިކޭޝަން އިކުއިޕްމަންޓް ބަލައި ފާސްކޮށް، ހުއްދަދިނުން.\n)ތ) ޓެލެކޮމިއުނިކޭޝަންގެ ޚިދުމަތްތައް ފޯރުކޮށްދިނުމަށް ބޭނުންވާ މިންގަނޑުތައް ކަނޑައެޅުން.\n)ލ) ސެޓަލައިޓްގެ ގުޅުން ޤާއިމުކުރުމަށް ކުރެވޭ މަސައްކަތްތައް ރެގިއުލޭޓުކުރުމާއި، އެ ކަންކަން އިންޓަރނޭޝަނަލް ޓެލެކޮމިއުނިކޭޝަންސް ޔޫނިއަންއާއި ކަމާބެހޭ ބައިނަލްއަޤްވާމީ ޖަމްޢިއްޔާތައް ނުވަތަ އިދާރާތަކާއެކު ވިލަރެސްކުރުން.\n)ގ) ޓެލެކޮމިއުނިކޭޝަންގެ ވަސީލަތްތައް ޤާއިމުކުރުމުގައި ތިމާވެށި ހިމާޔަތްކުރުމަށްޓަކައި އެކަށީގެންވާ ފިޔަވަޅު އެޅުމަށް ޓެލެކޮމިއުނިކޭޝަންގެ ޞިނާޢަތުގައި ހަރަކާތްތެރިވާ ފަރާތްތަކަށް ބާރުއަޅައި، ހިތްވަރުދިނުން.\n)ޏ) ޓެލެކޮމިއުނިކޭޝަންގެ ޞިނާޢަތާ ގުޅުންހުރި ކަންކަމާ ބެހޭގޮތުން އާންމުންނަށް މަޢުލޫމާތު ފޯރުކޮށްދީ އިރުޝާދުދިނުން.\n)ސ) ޓެލެކޮމިއުނިކޭޝަނާބެހޭ ބައިނަލްއަޤްވާމީ މިންގަނޑުތައް ކަނޑައެޅުމުގައި ދިވެހިރާއްޖެ ބައިވެރިވާ މިންވަރު ވިލަރެސްކުރުމާއި، ޓެލެކޮމިއުނިކޭޝަނާބެހޭ ބައިނަލްއަޤްވާމީ ފޯރަމްތަކުގައި ދިވެހިރާއްޖެ ތަމްސީލުކުރުން.\n2. ސްޕެކްޓްރަމް ބެލެހެއްޓުމާ ގުޅޭގޮތުން ތިރީގައިވާ މަސައްކަތްތައް ކުރުން.\n)ހ) ދިވެހިރާއްޖޭގެ ރޭޑިއޯ ފްރީކުއެންސީ ސްޕެކްޓްރަމް ރާވައި، ހިންގައި، ބެލެހެއްޓުމުގެ އެންމެހައި ކަންކަން ކުރުން.\n)ށ) ރޭޑިއޯ ކޮމިއުނިކޭޝަން އިކުއިޕްމަންޓާއި ސްޕެކްޓްރަމް ބޭނުންކުރުމަށް ލައިސަންސް ދޫކުރުމާއި، ކަމާބެހޭ ކަންކަން ބެލެހެއްޓުން.\n)ނ) ރޭޑިއޯ ފްރީކުއެންސީތަކަށް ކުރިމަތިވާ އިންޓަރފިއަރެންސް ހުއްޓުވުމަށް މަސައްކަތްކުރުމާއި، އެފަދަ ކަންކަމާ ގުޅޭގޮތުން ހުށަހެޅޭ މައްސަލަތައް ތަޙްޤީޤުކުރުމާއި، ފިޔަވަޅު އެޅުން.\n3. ޕޯސްޓުގެ ދާއިރާއާ ގުޅޭގޮތުން ތިރީގައިވާ މަސައްކަތްތައް ކުރުން.\n)ހ) ދިވެހިރާއްޖޭގައި ޕޯސްޓުގެ ޚިދުމަތް ދޭ ފަރާތްތައް ރަޖިސްޓަރީކޮށްދިނުން.\n)ށ) ޕޯސްޓުގެ ޚިދުމަތް ދޭ ފަރާތްތަކުން ފޯރުވައިދޭ ޚިދުމަތުގެ ފެންވަރު ބެލުން.\n)ނ) ޕޯސްޓުގެ ދާއިރާ ރެގިއުލޭޓުކުރުމާބެހޭ ބައިނަލްއަޤްވާމީ މިންގަނޑުތައް ކަނޑައެޅުމުގައި ދިވެހިރާއްޖެއިން ދޭން ބޭނުންވާ ލަފަޔާއި މަޝްވަރާދިނުމާއި، ޕޯސްޓާބެހޭ ބައިނަލްއަޤްވާމީ ފޯރަމްތަކުގައި ދިވެހިރާއްޖެ ތަމްސީލުކުރުން.\n4. އިންފޯކޮމިއުނިކޭޝަންގެ ދާއިރާއާ ގުޅޭގޮތުން ޓެލެކޮމިއުނިކޭޝަންގެ ދާއިރާއާ ސީދާ ގުޅޭކަންކަމުގައި އިންފޯކޮމިއުނިކޭޝަންގެ ދާއިރާ ރެގިއުލޭޓްކުރުމަށް ބޭނުންވާ ނިސްބަތަށް ކުރަންޖެހޭ މަސައްކަތްތައް ކުރުން. އޭގެ ތެރޭގައި އަންނަނިވި ކަންކަން ހިމެނެއެވެ.\n)ހ) މި ޤާނޫނުގައި ކަނޑައަޅާފައިވާ ދާއިރާގެ ތެރޭގައި އިންފޯކޮމިއުނިކޭޝަންގެ ކަންކަން ރެގިއުލޭޓުކުރުން.\n)ށ) ޓެލެކޮމިއުނިކޭޝަންގެ ދާއިރާއާ ސީދާގުޅޭ ކަންކަމުގައި އިންފޯކޮމިއުނިކޭޝަންގެ ޞިނާޢަތަށް ބޭނުންވާ ލަފަޔާއި އެހީތެރިކަން ދިނުން.\n)ނ) ޓެލެކޮމިއުނިކޭޝަންގެ ދާއިރާއާ ސީދާގުޅޭ އިންފޯކޮމިއުނިކޭޝަންގެ ޚިދުމަތްތައް ފޯރުކޮށްދިނުމާބެހޭ ސިޔާސަތުތައް ކަނޑައެޅުން.\n5. ކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ ޤާނޫނުގެ ދަށުން ނުވަތަ އެހެން ޤާނޫނަކުން އޮތޯރިޓީން ކުރަންޖެހޭނެ ކަމަށް ބަޔާންކުރާ މަސައްކަތްތައް ކުރުން.\n6. ކޮމިއުނިކޭޝަންސް އޮތޯރިޓީ އޮފް މޯލްޑިވްސްއާ ޙަވާލުކޮށްފައިވާ މަސައްކަތްތައް ކުރުމަށްޓަކައި ނުވަތަ ކުރުމަށް މަގުފަހިކުރުމަށްޓަކައި ކުރަންޖެހޭ މަސައްކަތްތަކާއި، އެނޫނަސް މި ޤާނޫނު ހިންގުމަށްޓަކައި ކުރަންޖެހޭ އެންމެހައި ކަންކަން.\nނޭޝަނަލް ސެންޓަރ ފޮރ އިންފޮމޭޝަން ޓެކްނޯލޮޖީގެ މަސައްކަތްތައް\n1. ދިވެހިރާއްޖޭގެ އިޤުތިޞާދީ ތަރައްޤީއާއި އިޖްތިމާޢީ ދުޅަހެޔޮކަމަށް މަގުފަހިކޮށްދޭނެ ގޮތެއްގެމަތިން ހުރިހައި އިންފޮމޭޝަން ޓެކްނޯލޮޖީ(IT)ގެ ޚިދުމަތްތައް ފޯރުކޮށްދިނުން.\n2. ސަރުކާރުގެ ކޮމްޕިއުޓަރ ވިއުގަ ޤާއިމުކޮށް ހިންގައި، ބަލަހައްޓައި ތަރައްޤީކޮށް ދެމެހެއްޓުން.\n3. ސަރުކާރުގެ ދާއިރާގައި ބޭނުންކުރެވޭ ކޮމްޕިއުޓަރ ސިސްޓަމްތަކާއި، އެޕްލިކޭޝަންތައް ސްޓޭންޑަޑައިޒް ކުރުން.\n4. ދިވެހިރާއްޖޭގެ އިޤުތިޞާދީ ތަރައްޤީއާއި އިޖްތިމާޢީ ދުޅަހެޔޮކަމަށް އެކަށޭނަ އިންފޮމޭޝަން ޓެކްނޯލޮޖީގެ ޤައުމީ ޕްލޭންއާއި، ސްޓްރެޓިޖީތަކާމެދު ކަމާބެހޭ ފަރާތްތަކަށް ލަފާ ދިނުމާއި، ސަރުކާރުން ކަނޑައަޅާ އިންފޮމޭޝަން ޓެކްނޯލޮޖީގެ ސިޔާސަތުގެ މުރާދު ހާސިލުކުރުމަށް ބޭނުންވާ މަޝްރޫޢުތަކާއި ޕްލޭންތައް ރާވައި، ވިލަރެސްކޮށް ހިންގުން.\n5. އިންފޮމޭޝަން ޓެކްނޯލޮޖީގެ ޒަރީއާއިން ރާއްޖޭގައި ތަޢުލީމާއި، މަޢުލޫމާތު އަދި ވިޔަފާރިކުރިއެރުވުމަށް މަގުފަހިކޮށްދިނުން.\n6. ދައުލަތުގެ އުފެއްދުންތެރިކަން އިތުރުކޮށް، އާންމުކޮށް މަޢުލޫމާތުދިނުމުގެ މަގު ފުޅާކޮށް، ސަރުކާރުގެ ޚިދުމަތްތައްދިނުން ހަލުވިކުރުމަށާއި، ރާއްޖޭގައި "އިލެކްޓްރޯނިކް ގަވަރންމަންޓް" (އީ-ގަވަރންމަންޓް) ޤާއިމުކުރުމަށްޓަކައި ސަރުކާރުގެ "އިންފޮމޭޝަން ސިސްޓަމްސް ޕްލޭން" ތަރައްޤީކޮށް ވިލަރެސްކޮށް ހިންގުން.\n7. އިންފޮމޭޝަން ޓެކްނޯލޮޖީއާއި އެއާ ގުޅިފައިވާ ޞިނާޢީ މަސައްކަތްތައް ރާއްޖޭގައި ތަރައްޤީކޮށް ހަލުވި ކުރުމަށްޓަކައި، ސަރުކާރުގެ ދާއިރާތަކާއި އިންފޮމޭޝަން ޓެކްނޯލޮޖީގެ އިންޑަސްޓްރީ ބައިވެރިކޮށްގެން ކަމާބެހޭ ސިޔާސަތުތަކަށާއި ޓެކްނޯލޮޖީއަށް އަންނަ ބަދަލުތައް ދިރާސާކުރުމާއި، އިންފޮމޭޝަން ޓެކްނޯލޮޖީއާއި އެއާގުޅިފައިވާ ޞިނާޢީ މަސައްކަތްތައް ތަރައްޤީކުރުމުގެ ކަންކަން ކަމާބެހޭ ފަރާތްތަކާ ގުޅިގެން ކުރުން.\n8. ކޮމްޕިއުޓަރައިޒް ކުރުމާއި، އިންފޮމޭޝަން ޓެކްނޯލޮޖީ ބޭނުންކޮށްގެން ހިންގާ ކަންތައްތަކުގައި ރާއްޖޭގައި ބޭނުންކުރަންވީ، އެއިރަކަށް އެންމެ އެކަށީގެންވާ މިންގަނޑުތަކާއި، "ގައިޑްލައިން" ތަކާއި "ބެންޗްމާކް" ތައް ކަނޑައަޅައި، އާންމުކުރުން.\n9. ސަރުކާރުގެ އިދާރާތަކުންނާއި، ސަރުކާރު ބައިވެރިވާ ކުންފުނިތަކުން ހުށަހަޅާ "އިންފޮމޭޝަން ސިސްޓަމް ޕްލޭން" ބަލައި، އެޕްލޭންތައް ހިންގުމުގެ ހުއްދަ ދިނުން.\n10. ސަރުކާރުގެ އިދާރާތަކަށާއި، އަމިއްލަ ފަރާތްތަކަށް އިންފޮމޭޝަން ޓެކްނޯލޮޖީގެ ދާއިރާއިން ލަފައާއި މަޝްވަރާދިނުން.\n11. ވިލަރެސްކުރެވިގެން ލާމެހިފައިވާ ގޮތެއްގައި އިންފޮމޭޝަން ސިސްޓަމްތައް ތަރައްޤީކޮށް، ހިންގައި، ބެލެހެއްޓުމަށްޓަކައި، ސަރުކާރުގެ އިންފޮމޭޝަން ސިސްޓަމްތައް ސަރވޭ ކުރުން.\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗެންޖް އެންޑް ޓެކްނޯލޮޖީގެ މަސައްކަތްތައް


BREAKING NEWS: Maadhamaa In Feshigen Male' Gai Hukuru Kuran Ninmaifi - Vaguthu\nމާދަމާއިން ފެށިގެން މާލެ ސަރަހައްދުގެ މިސްކިތްތަކުގައި ހުކުރު ކުރަން ނިންމައިފިއެވެ.\nމާލެ އާއި ހުޅުމާލެ އަދި ވިލިމާލޭ މިސްކިތްތަކުގައި ހުކުރު ނުކުރާތާ މިހާރު ހަތަރު މަހަށް ވުރެ ގިނަ ދުވަސް ވެއްޖެއެވެ.\nއިސްލާމިކް މިނިސްޓްރީން މިއަދު ވިދާޅުވީ 10 ޖުލައި ވާ ހުކުރު ދުވަހުން ފެށިގެން މާލެ ސަރަޙައްދުގެ މިސްކިތްތަކުގައި ހުކުރު ނަމާދު ކުރުން ކުރިއަށްދާނެ ކަމަށެވެ.\nކޮވިޑް-19 އާއި ގުޅިގެން މާލޭގެ މިސްކިތްތައް ބަންދު ކުރިއިރު މާލެ އިން ކޮވިޑް-19 ނުފެނެއެވެ. މާލޭ ސަރަހައްދުގެ މިސްކިތްތައް ބަންދު ކުރީ މިދިޔަ މާޗް މަހުގެ 18 ވަނަ ދުވަހު އެވެ. އޭގެ ފަހުން ކޮވިޑް-19 ފެނި މާލެ ފުރަބަންދުކޮށް، އަދި ރާއްޖޭގެ ހުރިހާ ރަށެއްގެ މިސްކިތްތައް ބަންދު ކުރިއެވެ.\nމިމަހުގެ 01 ވަނަ ދުވަހުން ފެށިގެން މާލޭ ސަރަހައްދުގެ މިސްކިތްތަކުގައި ވަނީ ޖަމާޢަތުގައި ނަމާދު ކުރަން ފަށާފައެވެ. ނަމަވެސް ހުކުރު ކުރުމުގެ ހުއްދަ އޮތީ ނުދީއެވެ. އެއީ ހުކުރު ނަމާދަކީ އެތައް ހާސް ބަޔަކު ޖަމާވާ ނަމާދަކަށް ވާތީއެވެ.\nކޮވިޑް-19 އާއި ގުޅިގެން މިސްކިތްތައް ބަންދުކޮށްފައި ގިނަ ދުވަސްތަކެއްވި ފަހުން މިސްކިތްތައް ހުޅުވާލީ ކޮވިޑް-19 ނެތް ރަށްރަށުގައި މިސްކިތްތައް ހުޅުވާލަން ގިނަ ބަޔަކު ގޮވާލަމުން ދަނިކޮށެވެ.\nމިހާރު މާލޭ ސަރަހައްދުގެ މިސްކިތްތައް ހުޅުވާލާފައި ވީނަމަވެސް ރައްކާތެރިކަމުގެ ފިޔަވަޅުތަކަށް ސަމާލުކަން ދިނުމަށް އިސްލާމިކް މިނިސްޓްރީން ވަނީ އަންގާފައެވެ. ރައްކާތެރިކަމުގެ ގޮތުން ނަމާދު ކުރު ކުރުމަށް ވެސް މިނިސްޓްރީން ވަނީ އަންގާފައެވެ. އަދި ވުޟޫ ކޮށްގެން މިސްކިތައް ދިއުމަށާއި މިސްކިތައް ދާއިރު މުސައްލަ ގެންދަން ވެސް ވަނީ އަންގާފައެވެ.\nޖުލައި 9, 2020 13:06\nސުރުހީ ތިއޮތީ ނުބައިކޮށް.\nޖުލައި 9, 2020 16:44\nކުރިން ވެސް ކުރި ހުކުރު ނަމާދު.\nޖުލައި 9, 2020 13:20\nޖުލައި 9, 2020 14:10\nޖުލައި 9, 2020 16:43


ސަމްސޮންގުން އެސް4ގެ 10 މިލިޔަން ފޯނު ވިއްކައިފި — Ihavandhoo.com\nސަމްސޮންގުން އެސް4ގެ 10 މިލިޔަން ފޯނު ވިއްކައިފި\n23 މެއި 20130މުހައްމަދު އިމްރާން\nސަމްސޮންގު ގެލެކުސީ އެސް4ފޯނެއް: ފޮޓޯ؛ޖީއެސްއެމްއެރީނާ\nމޯބައިލް ފޯނު އުފެއްދުމުގައި ނަންމަޝްހޫރު ސަމްސޮންގް ކުންފުނީގެ، ގެލެކުސީ އެސް އާއިލާގެ އެންމެ ފަހުގެ ފޯނުގެ 10 މިލިޔަން ފޯން ވިކިއްޖެ ކަމަށް ސަމްސޮންގުން ބުނެފިއެވެ. ސަމްސޮންގް ކުންފުނިން އަބަދުވެސް އެމީހުންގެ އުފެއްދުންތައް ބާޒާރަށް ނެރުމަށްފަހުގައި، އެމޮޑެލްގެ ފޯން ވަކިމުއްދަދެއްތެ ތެރޭގައި ވިކޭނެކަމަށް ލަފާކުރާ އަދަދު އާއްމުކުރެއެވެ. އަދި އެއަދަދަށް ފޯން ވިކުމުން އެކަން އިއުލާނުކުރެއެވެ.\nސަމްސޮންގް ކުންފުނިން ހާމަކޮށްފައިވާ ގޯލަކީ، ސަމްސޮންގް ގެލެކްސީ އެސް4ބާޒާރަށް ނިކުންނަތާ 1 މަސްތެރޭ 10 މިލިޔަން ފޯނު ވިއްކުމެވެ. ސަމްސޮންގްގެ އުއްމީދު ފުރިހަމަވީ ހީކުރިވަރަށްވުރެވެސް އަވަހަށެވެ. ފޯނު ބާޒާރަށް ނެރުނުތާ 20 ދުވަސްތެރޭގައި އެމީހުންގެ ގޯލް ވަނީ ކާމިޔާބުކުރެވިފައެވެ.\nސަމްސޮންގުން ހާމަކޮށްފައިވާ ގޮތުގައި، އެކުންފުންޏަށް އެސް3ގެ 10 މިލިޔަން ޔުނިޓް ވިއްކުނީ2މަސް ދުވަހު ތެރޭގައެވެ. އަދި އެސް2ގެ 10 މިލިޔަން ޔުނިޓް5މަސްތެރޭގަ ވިއްކުނުއިރު އެސް 1 ގެ ފޯންގެ 10 މިލިޔަން ޔުނިޓް ވިއްކުނީ7މަސް ދުވަސްތެރޭގައެވެ.\nމިކާމިޔާބީއާއި އެކުގައި، އަދިވެސް އިތުރަށް އެސް4ގެ ވިޔަފާރި ވަރުގަދަ ކުރުމުގެ ގޮތުން ސަމްސޮންގުންވަނީ މަސައްކަތްތަކެއް ފަށާފައެވެ. އެގޮތުން އެމީހުންގެ އެފޯނު އިޝްތިހާރުކުރެވޭ މިންވަރު އިތުރުކުރުމާއި، އެފޯނުގެ އިތުރު ކުލަތައް ތައާރަފުކުރުމަށް މަސައްކަތް ކުރަމުންދާކަން ހާމަކުރުން ހިމެނެއެވެ. އެގޮތުން، ކުރިއަށްއޮތް ރަބީޢު މޫސުމުގައި އެސް4 ގެ އިތުރު4ކުލައެއް ބާޒާރަށް ނެރެވޭނެކަމަށް ސަމްސޮންގުން ހާމަކުރެއެވެ. އެއީ، ނޫ، ރަތް، ދަނބު އަދި މުށި ކުލައެވެ. މިވަގުތު ބާޒާރުގައި ލިބެން ހުރީ ސަމްސޮންގް ގެލެކުސީ އެސް 4ގެ ހުދުކުލައާއި ކަޅު ކުލައިގެ ފޯނުތައް އެކަންޏެވެ.\nސަމްސޮންގް އަކީ، މިހާރު ފޯނުގެ ވިޔަފާރީގައި އެންމެ ފުންނާބުއުސް ކުންފުންޏެވެ. އެގޮތުން ސަމްސޮންގްވަނީ ފޯނުގެ ވިޔަފާރީގެ 76 އިންސަންތަ ފަތަހަކޮށްފައެވެ. މިދިޔައަހަރު ނިމުނުއިރު މިނިސްބަތްހުރީ 74 އިންސައްތާގައެވެ.


HPA ge gaviadhugai bunaa 28 dhuvas hamanuviyas Feevak gai namaadhu kuraane: Council | ThePress\nއެޗްޕީއޭގެ ގަވައިދު ބުނާ 28 ދުވަސް ހަމަނުވިޔަސް ފީވަކުގައި ނަމާދު ކުރާނެ: ކައުންސިލް\n22 May 2020, 15:06\nނަމާދު ކުރުން ހުއްޓުވާނަމަ ޖެހޭނީ ބާރުގެ ބޭނުން ކުރަން: ކައުންސިލް\nށ. ފީވަކު މިސްކިތެއް\nހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ގަވައިދު ބުނާ 28 ދުވަސް ހަމަނުވިޔަސް ފީވަކުގައި ނަމާދު ކުރާނެ ކަމަށް ފީވަކު ކައުންސިލުން ބުނެފިއެވެ.\n"ދަ ޕްރެސް" އަށް މައުލުމާތު ދެއްވަމުން ފީވަކު ކައުންސިލްގެ ރައީސް ހަސަން ސުޖާއު ވިދާޅުވީ ނަމާދު ކުރަން އިސްލާމިކް މިނިސްޓްރީން ހުއްދަ ދީފައިވާ ކަމަށާއި އެޗްޕީއޭގެ ގަވައިދު ބުނާ 28 ދުވަސް ހަމަ ނުވި ނަމަވެސް މިއަދުގެ ހުކުރު ނަމަދުން ފެށިގެން ޖަމާއަތިގައި ނަމާދު ކުރާނެ ކަމަށެވެ.\nފީވަށް މޮނިޓަރިންގެ ހާލަތަށް ގެންދިޔަ ލިޔުން އެޗްޕީއޭން ދީފައި ވަނީ މިދިޔަ މަހުގެ 25 ވަނަ ދުވަހެވެ. މޮނިޓަރިންގެ ހާލަތުން ވީއްލާފައި ވާ ކަމަށް ލިޔުން ދީފައި ވަނީ މިމަހުގެ7ވަނަ ދުވަހެވެ.\nމީގެ އިތުރަށް ސުޖާއު ވިދާޅުވީ ފީވަކުގައި ޖަމާއަތުގައި ނަމާދު ކުރުން ހުއްޓުވާނަމަ ޖެހޭނީ ބާރުގެ ބޭނުން ކުރަން ކަމަށާއި އެ ނޫން ގޮތަކަށް އަމަލު ނުކުރައްވާނެ ކަމަށެވެ.\nއެ އަތޮޅު މިލަންދޫގެ ކައުންސިލުގެ ރައީސް އަބްދުﷲ ފާއިޒް "ދަ ޕްރެސް"އަށް މައުލޫމާތު ދެއްވަމުން ވިދާޅުވީ އެ ރަށުގައިވެސް ހުކުރު ނަމާދު ކުރި ކަމަށާއި ނަމަވެސް އެއީ ކިހިނެތް ހިނގާ ދިޔަ ކަމެއް ކަން އެނގިވަޑައި ނުގަންނަވާ ކަމަށެވެ. ހުކުރު ހުތުބާ ކިޔާ އަޑު އިވުމުން ނަމާދަށް ވަޑައިގެންނެވި ކަމަށާއި އެނާ އަށް އެކަމުގެ އެއްވެސް މައުލޫމާތެއް ލިބިވަޑައިގެންފައި ނުވާ ކަމަށްވެސް ވިދާޅުވިއެވެ.\nމޮނިޓަރިންގައި ނެތް ރަށްރަށުގައި ޖަމާއަތުގައި ނަމާދު ކުރެވޭނެ ކަމަށް އިސްލާމިކް މިނިސްޓްރީން ރޭ ވަނީ ބުނެފައެވެ. ނަމަވެސް ށ އަތޮޅުން މޮނިޓަރިންގެ ހާލަތިގައި އޮތް6ރަށެއްގައި ނަމާދު ކުރުމަށް އިސްލާމިކް މިނިސްޓްރީން ހުއްދަ ދީފައިވަ ކަމަށް އަތޮޅު ކައުންސިލުން ވަނީ "ދަ ޕްރެސް"އަށް ކަށަވަރު ކޮށްދީފައެވެ. އެއީ ށ. ފީވަށް، ށ. މާއުނގޫދޫ، ށ. މިލަންދޫ، ށ. ފުނަދޫ، ށ. ޅައިމަގު އަދި ށ. ގޮއިދޫއެވެ. އެ އަތޮޅު ނަރުދޫ ވަނީ އަދިވެސް މޮނިޓްރިންގެ ހާލަތުގައެވެ.\nއަދި ހުކުރު ނަމާދުގެ ފަހުން އެޗްޕީއޭގެ ލިޔުން ލިބިފައިވާ ކަމަށާއި އަސުރު ނަމާދަށް ފަހު ކުރިން މޮނިޓަރިންގެ ހާލަތުގައި އޮވެ، ނަމާދު ކުރި ރަށްރަށުގައި ނަމާދު ނުކުރެވޭނެ ކަމަށް އަންގާނެ ކަމަށްވެސް އަތޮޅު ކައުންސިލުން ބުނެއެވެ.\nހަބަރު ހެލްތު މިނިސްޓްރީ ކޮރޯނާވައިރަސް ކޮވިޑް-19 އިސްލާމިކް މިނިސްޓްރީ އެޗްޕީއޭ


Dhuniyeyge enme dhigu namugai 1000 ah vure gina akuru!\nއެންމެ ދިގު ނަމުގައި 1000 އަށްވުރެ ގިނަ އަކުރު!\nޖެމީ އާއި އޭނާގެ މަންމަ 1997 ގައި އޮޕްރާ ޝޯގައި ބައިވެރިވެ ޖެމީގެ އުފަން ދުވަހުގެ ސެޓްފިކެޓް ދައްކާލަނީ\nކޮންމެ މީހެއްގެ ވެސް ނަމަކީ އޭނާއަކީ ކާކުކަން އަންގައިދޭ އެންމެ ބޮޑު ނިޝާނެވެ. އެމީހާގެ ނަމާ ދޭތެރޭ އޭނާ ހިތްހަމަ ޖެހުނަސް ނުޖެހުނަސް އެ ނަމާއެކު އޭނާ މުޅި އުމުރު ހޭދަކުރަން ޖެހެއެވެ. ބައެއް މައިންބަފައިން އެމީހުންގެ ދަރިންނަށް ވީހާ ވެސް ތަފާތު ނަމެއް ކިޔަން ބޭނުން ވެއެވެ. އަޖައިބުވެގެން އަންތަރީސްވާ ވަރުގެ ނަން ނަން ކިޔަން ބޭނުންވާ މައިންބަފައިން ވެސް މަދެއް ނޫނެވެ. އަދި ބައެއް މީހުންގެ ނަޒަރުގައި އެހެން މީހުން ނުކިޔާ ތަފާތު ނަމެއް ދަރިފުޅަށް ކިޔުމަކީ މުހިއްމު ކަމެކެވެ.\nބައެއް ފަހަރަށް މައިންބަފައިން ގެންގުޅޭ މިފަދަ ޚިޔާލުތަކުގެ ސަބަބުން ދަރިންނަށް ކިޔާ ނަން ނަމާ ހެދި އެ ކުދިންނަށް ދުނިޔޭގައި އުޅެން ދަތިވާ ފަހަރު ވެސް އާދެ އެވެ. ތިމާއަށް ކިޔާ ނަމުގެ ސަބަބުން އެކުވެރިންނާއި ދެންވެސް އޭނާ ދަންނަ އެންމެންގެ މަލާމާތާއި ފުރައްސާރަ ކުރިމަތިވާ ފަހަރު ވެސް މަދެއް ނޫނެވެ.\nއޮޕްރާ ޝޯގައި ޖެމީ އާއި އޭނާގެ މަންމަ\nބައެއް މީހުން އެމީހުން ކިޔާ ވާހަކަ ފޮތްތަކުގައި އުޅޭ ކެރެކްޓާއެއްގެ ނަން ނުވަތަ ބަލާ ފިލްމެއްގައި އުޅޭ ކެރެކްޓާއެއްގެ ނަން ދަރިންނަށް ކިޔަ އެވެ. އަދި އެކި ކާޓޫނު ކެރެކްޓާތަކުގެ ނަން ދަރިންނަށް ކިޔާ މައިންބަފައިން ވެސް އުޅެ އެވެ. ނަމަވެސް އެމެރިކާގެ ޓެކްސަސްގައި ދިރިއުޅޭ މި އަންހެންމީހާ އޭނާގެ ދަރިފުޅަށް ކީ ވަރުގެ ނަމެއް މިހާތަނަށް އެއްވެސް މީހަކު ކިޔާފައިވާނެ ކަމަކަށް ނުބެލެވެ އެވެ. އޭނާ ބޭނުންވީ އޭނާގެ އަންހެންދަރިފުޅަށް މިހާތަނަށް ދުނިޔޭގައި މީހަކު ދަރިއަކަށް ނުކިޔާ ވަރުގެ ދިގު ނަމެއް ކިޔާ ރެކޯޑް ހަދާށެވެ. އެހެންކަމުން ސަންޑްރާ ވިލިއަމްސް އާއި އޭނާގެ ބައިވެރިޔާއަށް ސެޕްޓެމްބަރު 12، 1984 ގައި އެމީހުންގެ ދަރިފުޅު އުފަންވުމުން އުފަންދުވަހުގެ ސެޓްފިކެޓްގައި އެމީހުން ޖެހީ ރޯޝަންޑިއަޓެލީނެޝުއަންވެޝެންކް ކޮޔާންއިސްކުއެޓްސިޔުތު ވިލިއަމް އެވެ. މި ނަން އިނގިރޭސިން ލިޔެފައި އިންނައިރު 60 އަކުރު އިނދެ އެވެ.\nމިއީ ހަގީގަތުގައި ވެސް ހާދަ ދިގު ނަމެކޭ ހީވިޔަސް މި ކުއްޖާގެ މައިންބަފައިންނަކަށް މިއީ ދިގު ނަމެއް ކަމަކަށް ގަބޫލެއް ނުކުރެވެ އެވެ. އެމީހުންނަށް ގަބޫލު ކުރެވުނީ އެނަން އެހާ ދިގުނޫން ކަމަށެވެ. އެހެންވެ ކުއްޖާ އުފަންވީތާ ތިން ހަފުތާ ފަހުން އަނެއްކާވެސް ނަން ބަދަލުކުރަން ކަމާ ބެހޭ އިދާރާތަކަށް ހުށަހެޅި އެވެ. އެފަހަރު އެމީހުން ހުށަހެޅި ނަމުގައި 1،019 އަކުރު ހިމެނެ އެވެ. އަދި 36 އަކުރުގެ މެދު ނަމެއް ވެސް އެ ނަމުގައި ހިމެނެ އެވެ.\nމި ނަން އުފަން ދުވަހުގެ ސެޓްފިކެޓުގައި ނުލިޔެވިގެން ސެޓްފިކެޓް އާކުރިއިރު އެ ކުއްޖާއަށް ދޭން ޖެހުނީ ދެ ފޫޓު ދިގުމިނުގައި ހުރި ސެޓްފިކެޓެކެވެ. ގިނިސް ވޯލްޑް ރެކޯޑްސްގައި ދުނިޔޭގެ އެންމެ ދިގު ނަމުގެ ވެރިޔަކީ މި ކުއްޖާ ކަމަށް ލިޔެފައި ވެއެވެ.\nނަމަވެސް މިހާ ދިގު ނަމެއް އެ ކުއްޖާއަށް އެކަކުވެސް ނުކިޔަ އެވެ. އޭނާގެ އާއިލާގެ މީހުން ވެސް އެކުވެރިން ވެސް އެ ކުއްޖާއަށް ކިޔަނީ ޖެމީ އެވެ. ޚުދް ޖެމީ އަށް ވެސް އޭނާގެ ނަން ހަނދާނުގައި ބަހައްޓަން ވީ ބޮޑު އުނދަގުލަކަށެވެ. އެންމެ ފަހުން ޓޭޕް ޜެކޯޑަކަށް އެ ނަން ރެކޯޑް ކޮށްގެން އެ އަޑު އަހާ އަހާ ވަރަށް ގިނަ ދުވަހުން ޖެމީ އޭނާގެ ނަން ކިޔަން ދަސްކުރީ އެވެ.\nއޮޕްރާ ވިންފްރީ ޝޯގައި 1997 ގައި ޖެމީ އޭނާގެ މަންމަ ސާންޑްރީ އާއެކު ބައިވެރިވި އެވެ. ސާންޑްރާ އެ ޝޯގައި ވާހަކަ ދައްކަމުން ބުނީ ދަރިފުޅުގެ ނަން ގިނިސް ވޯލްޑް ރެކޯޑްސް އަށް އަރުވަން ވީހާވެސް ޔުނީކް ނަމެއް ކިޔަން އޭނާ ބޭނުންވީ ކަމަށެވެ.\n"އަހަރެން ބޭނުމެއް ނުވި އެހެން އެއްވެސް މީހެއްގެ ނަމެއް އޭނާގެ ނަމާ އެއްގޮތް ވާކަށް. އަދި ގިނިސް ވޯލްޑް ރެކޯޑަށް އެ ނަން އަރުވަން،" ސަންޑްރާ ބުންޏެވެ.\nކާބުލް އެއާޕޯޓުން ގެއްލުނު ކުއްޖާ އާއިލާއާ ހަވާލުކޮށްފި\nދަރިފުޅުގެ ފުރަތަމަ ވާހަކައިން މަންމައަށް ޝޮކެއް\nދެ އަހަރުގެ ކުއްޖަކު ކަހަނބެއް ކަމަށް ކިނބުލަކާ ކުޅެފި\nދަރިފުޅު ސަލާމަތްކުރަން ސިންގާއަކާ ކުރިމަތިލީ ހުސްއަތާ


Male' annan huhdha hoadhan nujehey gothah hamajassaifi | dhuvasmv މާލެ އަންނަން ހުއްދަ ހޯދަން ނުޖެހޭ ގޮތަށް ހަމަޖައްސައިފި – dhuvasmv\nމާލެ އަންނަން ހުއްދަ ހޯދަން ނުޖެހޭ ގޮތަށް ހަމަޖައްސައިފި\nމާލޭ ސިޓީއަށް އަންނަން ހުއްދަ ހޯދަން ނުޖެހޭ ގޮތަށް ހަމަޖައްސައިފި އެވެ.\nކޯވިޑް-19 އާންމުގެ މެދުގައި ފެތުރެން ފެށުމާއި އެކު މިދިޔަ އޭޕްރިލް މަހުގެ 15 ވަނަ ދުވަހުން ފެށިގެން ހުއްދަ ނެތި މާލެއަށް އަރާ ފޭބުން އޮތީ މަނާ ކުރެވިފައި އެވެ. މުދާ ބަލައި އަންނަ ބޯޓު ފަހަރުގެ ފަޅުވެރިންވެސް މާލެއަށް ފޭބުމަކީ މަނާ ކަމެކެވެ.\nކޯވިޑް-19 ފެތުރުން ކޮންޓްރޯލް ކުރެވިފައިވާތީ ލޮކްޑައުންއާއި ގުޅިގެން އަޅާފައިވާ ފިޔަވަޅުތަކަށް ލުއި ދޭން އެޗްޕީއޭއިން ވަނީ ފަށާފައި އެވެ. އެގޮތުން ލުއިދިނުމުގެ ތިން ވަނަ މަރުހަލާގެ ދަށުން މިއަދުން ފެށިގެން މާލެ އަންނަން ފުލުހުން ނުވަތަ އެންއީއޯސީ މެދުވެރިކޮށް ހުއްދަ ހޯދަން ނުޖެހޭނެ ކަމަށް އެޗްޕީއޭއިން ބުނެ އެވެ.\nއެކަމަކު ކުރިންވެސް އަމަލު ކުރަމުން އައި ގޮތަށް މާލެއިން ރަށްރަށަށް ދާ މީހުން 14 ދުވަހު ކަރަންޓީން ވާން ޖެހޭނެ އެވެ. މާލެއިން ރަށްރަށަށް ދެވޭނީ ވަގުތީ ގޮތުން މާލެ އައިސް ތިބި މީހުންނަށެވެ.\nއެޗްޕީއޭއިން ބުނީ ކޯވިޑް ނެތް އާންމު ހާލަތުގައި ހުރި ރަށްރަށުގައި އެއް ރަށުން އަނެއް ރަށަށް ދިއުމުގައި އެއްވެސް ހުރަހެއް ނެތެވެ. އަދި އެ ރަށްރަށަށް ފެރީގެ ހިދުމަތްވެސް ދެވޭނެ ކަމަށް އެޗްޕީއޭއިން ބުނެ އެވެ.


ޔުނީ2| Esfiya - Dhivehi Vaahaka Site\nއެއީ ޔުމްނުއެއް ނޫނެވެ. އެއީ އެހެން ކުއްޖެކެވެ. ޝިކާ އެވެ. ޖިންނީންނާއި އިންސާނުންގެ ބާރު ހުރި އަންހެން ކުއްޖެކެވެ. އެކަމަކު ގޯސް ކުއްޖެއް ނޫނެވެ. ޔުމްނުގެ އެދުމުގެ މަތިން ޝިކާ ޔުމްނުގެ ސިފައަށް ބަދަލުވެ އެގޭގައި ދިރިއުޅެނީއެވެ. ކުރިން އެގޭގައި ޝިކާގެ ދައްތަ އަވީ ވެސް ވަނީ ދެއަހަރު އުޅެފައެވެ.\nސަރާ ޝިކާއަށް ބަލައިލުމަށްފަހު އޭނާގެ ވާހަކަ ފެށިއެވެ.\n” ޕްރިންސަސް ޝިކާ. އަޅުގަނޑު މިއައީ މިނީޝާ އަދި ކައިނާ ގޮވައިގެން. ގޭގެ އެންމެން ރަނގަޅު. އަދި ޔުނީ ވެސް ރަނގަޅު ކަމުގެ ހަބަރު ލިބުނު. އެކަމަކު ޔުނީ ނުފެނޭ އެއްވެސް މީހަކަށް.” މިހެން ބުނުުމަށްފަހު ސަރާ ލޭންޑީލިއާ އަށް ދިޔުމަށްޓަކައި އުދުއްސައިގަތެވެ.\nޔުނީ އަކީ އަވީމެން ލޯބިން ޔުމްނު އަށް ކިޔާ ނަމެކެވެ. ޔުނީ އަވީމެން ދިރިއުޅޭ ތަނަށް (ލޭންޑީލިއާ އަށް) ގޮސް އުޅުމުގެ ތެރޭގައި ވަނީ ޝިކާމެންގެ އެނެމީ ހައްޔަރު ކޮށްފައެވެ. އެއީ ޔުނީ އަކީ ބާރު ތަކެއް ލިބިފައިވާ ކުއްޖެއް ނަމަ ލޭންޑީލިއާ އަވީމެންގެ އަތުލުމަށެވެ. ނަމަވެސް މިހާތަނަށްވެސް ވަނީ ކާމިޔާބު ނުވެފައެވެ.\n“މަންމާ” މިނީޝާ އާއި ކައިނާ އައިސް ޝިކާ ގައިގައި ބައްދާލިއެވެ. އެއީ ޝިކާ އަދި ވިނާން އަށް ލިބުނު ޓްވިންސް ދެކުދިންނެވެ.\nހުކުރު ދުވަހުގެ ހެނދުނެވެ. ހަޔެއް ޖެހިއިރު ހުރިހާ ކުދިން ތިބީ ފަޅުރަށުގައެވެ. ބެލެނިވެރިންނާއި ޓީޗަރުން ކަންތައްތައް ކުރަން ފެށުމަށްޓަކައި ހުރިހާ ކުދިން ކުޅެން ފޮނުވާލިއެވެ. ކޮންމެސް ވަރަކަށް ކަސްރަތު ކުރުމަށްފަހު ޓްރުތް އޯރ ޑެއާރ ކުޅެން ފެށިއެވެ. ނާއިޝް އަށް ޖެހުމުން ނާއިޝް ޓްރުތް ނެގިއެވެ. އެއާއެކު ޝާހު ސުވާލުކުރިއެވެ.\n“ލޯބިވާ ކުއްޖެއް ހުރޭތަ؟”\nނާއިޝް ނުހުރެއޭ ބުނުމުން ޔުމްނު ހަޅޭއްލަވައިގަތެވެ. ނާއިޝް ހެދީ ދޮގުކަން ވަގުތުން ޔުމްނުއަށް އެނގުނެވެ.\n“އާރގް. ހޫމް ހުރެއޭ” ލަދުން ހުރެވެސް ނާއިޝް ބުނެލިއެވެ. އެއާއެއްކޮށް ހުރިހާ ކުދިން ހޭންފެށިއެވެ. އަދި ނާއިޝް އުފުއްލާލައިގެން ގެންގޮސް މޫދަށް އެއްލާލިއެވެ.\n“ހިނގާ ރޭސް ޖަހަން. ކޮންބައެއްތޯ މޮޅުވަނީ ބަލަން. ދެމީހުން ދެމީހުން އިނގޭ.” ޝާހުގެ އެހީގައި ތެދުވަމުން ނާއިޝް ބުނެލިއެވެ.\n” ހިނގާ ބަލަން. މަށަށް ޔަގީން ތިދެމީހުން ދައްވާނެކަން.” ޔުމްނު އާއި ނާއިޝް އަށް އިނގިލި ދިއްކޮށްލަމުން ނައުޝީން ދިމާކޮށްލިއެވެ. އެއާއެކު ނާއިޝް ޔުމްނުއަށް އެއްލޯ މަރާލުމާއެކު ޔުމްނު ހީލާފައި ބޯޖަހާލިއެވެ.\n” އެހެންނޭ ވާނީ ފަތަން ދަސްނުކުރަންޏާ” އިހުސާނާވެސް ދިމާކޮށްލިއެވެ.\n“އެނެމެން ރެޑީތަ؟” މާހާ އަހާލިއެވެ.\n“ރެޑީ” ރައިޒަމް އާއި އީނަތު ބުނެލިއެވެ. ރޭސް ފެށި އިރުކޮޅެއްވެސް ނުވެއެވެ.\n“މަށަކަށް ނުވާނެ ކަލެއާ އެއްކޮށެއް” އީނަތު ބުނެލިއެވެ. އެއަޑު އިވިގެން މާހާ އާއި އިހުސާނާ ފަހަތް ބަލާލިއެވެ. ޔުމްނު އާއި ނާއިޝް ޔޭ ކިޔާފައި ހަޅޭއް ލަވައިގަތުމުން ބަލައިލިއިރު ނައުޝީން މެންވެސް ނިމުނީއެވެ.\n“އަޅޭ. މިމީހުން މޮޅު ވިއްޔޭ.” ޝާހު ބޯކަހާލުމުން ޔުމްނު އާއި ނާއިޝް ޓަޗެއް ޖަހާލިއެވެ. މާހާ، އިހުސާނާ އަދި ނައުޝީން އައިސް ޔުމްނު ގައިގައި ބައްދާލިއެވެ.\nVarah reethi when next part?\nHagygy koh higaatha mikahala kanthah\nthis is reall stry\ngabool nukure vey\nMi heevany cartoon eii hn\nnanthah gina kamun nygunu veegotheh\nits not real story right ?????\nހިތާމަ އެހެނިހެން މަޖާ January 27, 2022\nހިތުގެ އެދުމޭތީ (1ވަނަބައި)


Mohamed Siruhan: ބެލްޖިއަމްގައި ‘މޫނު ބުރުގާ’ އެޅުން މަނާކޮށްފި\nބެލްޖިއަމްގައި ‘މޫނު ބުރުގާ’ އެޅުން މަނާކޮށްފިއެވެ.\nއާންމު ތަންތަނުގައި މޫނު ބުރުގާ އަޅައިގެން އުޅުން މަނާކަމެއްކަމަށް އިއްޔެ އިއުލާންކޮށްފައިވަނީ ބެލްޖިއަމް ފެޑެރަލް ޕާލިމަންޓްގެ ހޯމްއެފެއާޒް ކޮމެޓީ އިން ނެގި ވޯޓަކުންނެވެ. ބެލްޖިއަމްގެ އާންމު ތަންތަނުގައި މޫނު ބުރުގާ އެޅުމުގެ ‘އަދަބެއްގެ’ ގޮތުގައި ކަނޑައަޅާފައިވަނީ ‘ހަތް ދުވަހު ޖަލުގެ ކުޑަގޮޅި’ ކަމުގައި ކަނޑައަޅާފައިވެއެވެ. އެކަމާއި ބެހޭ ބިލަށް މިއަންނަ މަހު ބަހުސް ކުރެވެން ފަށާނެކަމަށް މީޑިއާތަކުން ބުނެއެވެ.\n5ލައްކަ މުސްލިމުން ދިރިއުޅޭ ބެލްޖިއަމްގައި ‘މޫނު ބުރުގާ’ އެޅުން ސަރުކާރުން މަނާކުރިއިރު ޔޫރަޕް ބައެއް ޤައުމުތަކުންވެސް މޫނުބުރުގާ މަނާކުރުމުގެ މަސައްކަތްތައް ދަނީ ކުރަމުންނެވެ. މޫނު ބުރުގާގެ ސަބަބުން ‘އަންހެނުންގެ ހައްޤުތައް’ ގެއްލޭ ކަމަށާއި އެކަކު އަނެކަކު ވާހަކަ ދައްކާއިރު އެކަކު އަނެކަކު ފެންނަންޖެހޭނެކަމަށް މޫނުބުރުގާ އެޅުން މަނާކުރަން މަސައްކަތްކުރާ ފަރާތްތަކުން ދަނީ ބުނަމުންނެވެ.\nމިއަދު މޫނު ބުރުގާ މަނާކުރީއެވެ. މާދަމާ އާދައިގެ ބުރުގާ މަނާކުރާނެއެވެ. އަނެއް ދުވަހު ސްކާފު އެޅުން މަނާކުރާނެއެވެ. އެންމެ ފަހުން މިނީ ސްކާޓު މަނާކުރާނެއެވެ. އަންހެނުންގެ ހައްޤުތައް ހޯދައިދިނުމުގެ ނަމުގައި މަޑުމަޑުން އަންހެންވެރިން އޮރިޔާން ކުރާތަން މިދަނީ ފެންނަމުންނެވެ. ދިއިސްލާމް\nPosted by Mohamed Siruhan at 4:40 AM\nLabels: ބެލްޖިއަމްގައި ‘މޫނު ބުރުގާ’ އެޅުން މަނާކޮށްފި


Hungary ge enme bodu birakee Mbappe\nހަންގެރީ ޓީމު މެޗަށް ތައްޔާރު ވަނީ --ފޮޓޯ: ޔޫރޯ 2020\nޔޫރޯ 2020ގެ މަރުގެ ގުރޫޕުގެ ގޮތުގައި ބެލެވޭ ގްރޫޕް އެފްގެ އެންމެ ހާސްކަން ބޮޑު ޓީމަކީ ހަންގޭރީ އެވެ.\nގްރޫޕް ސްޓޭޖުގެ ފުރަތަމަ މެޗުގައި ވަރުގަދަ ޕޯޗުގަލަށް ހަންގޭރީން ވަނީ ވަރުގަދަ ފައިޓެއް ދީފަ އެވެ. ނަމަވެސް ޕޯޗުގަލްގެ ހަމަލާ ތަކުގެ ކުރިމަތީގައި ހަންގޭރީ އަށް ކެތްކޮށްލެވުނީ މެޗުގެ އެންމެ ފަހު 10 މިނެޓާ ހަމައަށެވެ. އޭގެ ފަހުން ހަންގޭރީގެ ގޯލު ފޫ ވެއްޓި ފުލުފުލު ގައި ތިން ގޯލު ވަނީ ވަދެފަ އެވެ.\nމީގެތެރެއިން ދެ ގޯލު ޖަހާފައިވަނީ ގިނަ ބަޔަކު ގަބޫލު ކުރާ ދުނިޔޭގެ އެންމެ މޮޅު ކުޅުންތެރިޔާ ކްރިސްޓިއާނޯ ރޮނާލްޑޯ އެވެ. ބައިކޮޅަށް ތިން ގޯލު ވަދެ، ގްރޫޕުގެ ފުލުގައި އޮތް ޓީމުގެ ގޮތުގައި މިރޭގެ މެޗަށް ހަންގޭރީ ނިކުންނާނީ ބޮޑު ޕްރެޝަރަކާއި އެކު އެވެ.\nއެންމެ ފަހުގެ ޔޫރޯ ޗެމްޕިއަން އަދި އެޓީމުގެ ތަރި ރޮނާލްޑޯގެ ހިޔަނިން ސަލާމަތް ނުވެވި އުޅެނިކޮށް ހަންގޭރީ މިވަނީ ދުނިޔޭގެ ޗެމްޕިއަން ޓީމާއި ކުރިމަތިލާން ޖެހިފަ އެވެ. އަދި އެޓީމުގެ ޒުވާން ތަރި އެމްބާޕޭގެ ހަލުވިކަމަކީ މިހާރު ހަންގޭރީ އަށް ކުރިމަތި ވެފައިވާ އެންމެ ބޮޑު ބިރެވެ.\nނަމަވެސް ޕޯޗުގަލް މެޗުން ލިބުނު ބޮޑު ފިލާވަޅާ އެކު ފްރާންސާއި ކުރިމަތިލާނީ އިތުރަށް ތައްޔާރު ވެގެން ކަމަށް ހަންގޭރީގެ ކޯޗު ރޮސީ ވަނީ ބުނެފަ އެވެ. އެގޮތުން މެޗުގެ ހިނދުކޮޅެއްގައި ރަނގަޅަށް ކުޅުމަށް ވުރެ، މުޅި މެޗުގައި ރަނގަޅަށް ކުޅެން ސަމާލުކަން ދޭނެ ކަމަށް އޭނާ ބުންޏެވެ. އަދި ދުނިޔޭގެ ޗެމްޕިއަނުންނާއި އިދިކޮޅަށް ނިކުންނަ މެޗު ފަސޭހަ ނުވާނެ ކަމަށާއި، އަދި ވަކިން ހާއްސަކޮށް އެމްބާޕޭ ހުއްޓުވަން ވަރަށް އުނދަގޫ ވާނެ ކަމަށް އޭނާ ބުނެ އެވެ. އެމްބާޕޭ އަކީ މުޅިން އެހެން ދުނިޔެއަކުން އައިސްފައިވާ ކުޅުންތެރިއެއްގެ ގޮތުގައި ރޮސީ ވަނީ ސިފަކޮށްފަ އެވެ.\nހަންގޭރީ އަކީ ވަރަށް އެއްބައިވަންތަ، ބުރަ މަސައްކަތް ކުރާ ޓީމެއްގެ ގޮތުގައި ފްރާންސްގެ ކޯޗު ޑިޑިއޭ ޑޭޝަމް ވަނީ ފާހަގަ ކޮށްފަ އެވެ. އޭނާ ބުނީ އިޓަލީގެ ކޯޗެއް ހަންގޭރީގައި ހުރުމަކީ އެކަން ވަރަށް ރަނގަޅަށް ސާބިތުކޮށްދޭ ކަމެއް ކަމަށެވެ. އަދި ޕޯޗުގަލްގައި ދެއްކި ހިތްވަރު މި މެޗުގައިވެސް ހަންގޭރީން ދައްކާނެ ކަމަށް އުންމީދު ކުރާ ކަމަށެވެ. އުންމީދަކީ ހަންގޭރީ މެޗުން މޮޅުވެ ދެވަނަ ބުރު ކަށަވަރު ކުރުން ކަމަށްވެސް ޑޭޝަމް ބުންޏެވެ.\nމިހާތަނަށް 24 ބައިނަލްއަގްވާމީ މެޗެއްގައި މި ދެޓީމު ބައްދަލު ކޮށްފައިވާއިރު ހަންގޭރީ ވަނީ 12 މެޗުން މޮޅުވެފަ އެވެ. ފްރާންސަށް މޮޅު ވެވުނީ އަށް މެޗުންނެވެ. އަދި ހަތަރު މެޗުން ވަނީ އެއްވަރު ވެފަ އެވެ.\nތިން ޕޮއިންޓާއި އެކު މިހާރު ގްރޫޕުގެ ދެ ވަނައިގައި އޮތް ފްރާންސް މިރޭގެ މެޗުން މޮޅުވެއްޖެ ނަމަ ގްރޫޕުގެ އެއްވަނަ އަށް އަރައި ދެވަނަ ބުރު ޔަގީންވާނެ އެވެ. ކުޅުނު މެޗުން ބަލިވެ ޖަރުމަނާއި ހަންގޭރީ އޮތީ ގްރޫޕުގެ ފުލުގަ އެވެ. ޖަރުމަނަށް ތިންވަނަ ލިބެނީ ބައިކޮޅަށް ވަދެފައިވާ ގޯލު މަދުވުމުންނެވެ. ޕޯޗުގަލް އެއް ވަނައިގައި އޮތީ ހަންގޭރީ ކޮޅަށް ގިނަ ގޯލު ޖަހައި ފައިދާ ގޯލުންނެވެ.\nޔުއެއާފާ ޔޫރޯ 2020 ކްރިސްޓިއާނާ ރޮނާލްޑޯ ކީލިއަން އެމްބާއްޕޭ + ޕޯޗްގަލް ހަންގޭރީ


ބޮޑު ފިނޮޅުން ހައްޔަރު ކުރި މީހުންގެ ބަންދަށް 15 ދުވަސް ޖަހައިފި! – Dhen.mv\nބޮޑު ފިނޮޅުން ހައްޔަރު ކުރި މީހުންގެ ބަންދަށް 15 ދުވަސް ޖަހައިފި!\nބ. ބޮޑު ފިނޮޅުގައި މިދިޔަ ބުދަ ދުވަހު ހަމަނުޖެހުން ހިންގި މައްސަލައިގައި، ހައްޔަރު ކުރި 19 ބިދޭސީންގެ ބަންދަށް 15 ދުވަސް އޭދަފުށީ މެޖިސްޓްރޭޓް ކޯޓުން ޖަހައިފިއެވެ.\nފުލުހުންގެ މިޑިއާ އޮފިޝަލަކު ވިދާޅުވީ އެމީހުންގެ ބަންދާއި މެދު ގޮތެއް ނިންމުމަށް މިއަދު އެކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާތަނެއްގައި 15 ދުވަހު ބަންދުގައި ބެެހެއްޓުމަށް އަމުރު ކުރައްވާފައިވާ ކަމަށެވެ.\nބޮޑު ފިނޮޅުގައި 203 ބިދޭސީއަކު ހަމަނުޖެހުން ހިންގީ، އެމީހުންނަށް ހަތް މަސް ދުވަސް ވަންދެން މުސާރަ ނުދިނުމާއި ގުޅިގެން އިހުތިޖާޖު ކުރުމަށް ފަހުގައެވެ. އަދި އެބިދޭސީން ވަނީ 14 ދިވެހިން އެތަނުގައި ރަހީނު ކޮށްފައިވ ބަހައްޓާފައެވެ.\nބޮޑު ފިނޮޅުގައި ހަމަ ނުޖެހުން ހިންގުމާއި ގުޅިގެން އެންމެ ފުރަތަމަ އެމައްސަލަ ބެލުމަށް ބ. ތުޅާދޫ ޕޮލިސް ސްޓޭޝަނުގައި މަސައްކަތް ކުރާ ފުލުހުންތަކެއް ވަނީ އެތަނަށް ގޮސްފައެވެ. ނަމަވެސް ފުލުހުންގެ ގަޔަށް ބިދޭސީން އޮށްގަލާއި ދަނޑިބުރި އުކި ކަމަށާއި އެކަމުގެ ސަބަބުން ފުލުހެއްގެ ބޯ ވެސް ފަޅައިގެން ގޮސްފައިވާ ކަމަށް، ފުލުހުން ވަނީ މައުލޫމާތު ދެއްވާފައެވެ.\nއެކަމާއި ގުޅިގެން ފުލުހުންގެ އިސް ދެ އޮފިސަރުން ހިމެނޭ ގޮތަށް ޕަބްލިކް އޯޑާ ރެސްޕޯންސް ޔުނިޓް ޓީމަކާއި ފުލުހުންގެ ތަހްގީގު ޓީމެއް ބަންގްލަދޭޝްގެ ހައިކޮމިޝަންގެ ދެ އޮފިޝަލުންނާއެކު އެރޭގެ ފަތިހުގެ ވަގުތެއްގައި ބޮޑުފިނޮޅަށް ގޮސް އެރަށުގައި ތިބި ދިވެހިން ސަލާމަތްކޮށްފައިވާ ކަމަށް ފުލުހުން ބުންޏެވެ.


Ras Online - ރަައީީީސް ޞާލިޙް ކުޅުދުއްފުއްޓަށާއި ދުބާއީއަށް\nއަހުމަދު ޝާހް 23 އޮކްޓޯބަރު 2021 - 11:20\nރައީީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ހދ. ކުޅުދުއްފުޓަށާއި ދުބާއީއަށް ރަސްމީ ދަތުރުފުޅެއްގައި ވަޑައިގަންނަވަން ނިންމަވައިފިއެވެ.\nރައީސް އޮފީހުން މިއަދު ބުނީ ޒުވާނުންގެ ދުވަހުގެ ރަސްމީ ޖަލްސާއަށް ރައީސް އިބްރާހިމް މުހައްމަދު ޞާލިޙް މިއަދު ކުޅުދުއްފުއްޓަށް ވަޑައިގަންނަވަން ނިންމަވާފައިވާ ކަމަށެވެ. އަދި އެ ދަތުރަށް ފަހު މާދަމާ ދުބާއީއަށް ރައީސް ފުރާވަޑައިގަންނަވާނެ ކަމަށްވެސް ރައީސް އޮފީހުން ވަނީ ބުނެފައެވެ.\nމިއަދު މެންދުރު ފަހު ރައީސް ކުޅުދުއްފުއްޓަށް ވަޑައިގަންނަވަނީ ކުޅުދުއްފުށީގައި ބާއްވާ ޒުވާނުންގެ ދުވަހުގެ ރަސްމީ ހަރަކާތްތަކުގައި ބައިވެރިވެވަޑައިގެންނެވުމަށެވެ. ޒުވާނުންގެ ދުވަސް ފާހަގަކުރުމުގެ ރަސްމީ ހަފްލާ ބޭއްވުމަށް ހަމަޖެހިފައިވަނީ މިރޭ ކުޅުދުއްފުށީގައެވެ. އެ ހަފްލާގައި ޒުވާނުންގެ އެވޯޑް ދިނުމަށް ވަނީ ހަމަޖެހިފައެވެ.\nރައީސް ޞާލިޙް މާދަމާ ދުބާއީއަށް ވަޑައިގަންނަވަނީ މިހާރު ދުބާއީގައި ކުރިއަށް ދާ ވޯލްޑް އެކްސްޕޯގައި ބައިވެރިވެވަޑައިގަތުމަށް ކަމަށް ރައީސް އޮފީހުން ވަނީ ބުނެފައެވެ. ދުބާއީގައި މިހާރު ކުރިއަށްދާ ވޯލްޑް އެކްސްޕޯގައި، ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވެސް ވަނީ ބައިވެރިވެ ވަޑައިގެންފައެވެ.


ޒުވާން އެކްޓަރު ސުޝާންތު އަމިއްލަ އަށް މަރުވެއްޖެ – Haftha\nWed, 8 July, 2020, 6:18 pm\nޖޫން 14, 2020\nބޮލީވުޑްގެ ޒުވާން އެކްޓަރު ސުޝާންތު ރާޖްޕޫރު މިއަދު އަމިއްލަ އަށް މަރުވެއްޖެއެވެ.\nއިންޑިއާގެ ނޫސްތަކުން ރިޕޯޓްކޮށްފައިވާ ގޮތުގައި އުމުރުން 34 އަހަރުގެ ސުޝާންތު މަރުވީ މުމްބާއީގައި އޭނާ ދިރިއުޅޭ އެޕާޓްމަންޓް ތެރޭގައި ދަންޖެހިގެންނެވެ.\nސުޝާންތާ ގާތް ބައެއް މީހުންނާ ހަވާލާދީ މީޑިއާތަކުން ބުނެފައިވަނީ، އަމިއްލަ އަށް މަރުވުމުގެ ދުވަސްތަކެއް ކުރިން އޭނާ އުޅުނީ ޑިޕްރެޝަންގައެވެ. އެގޮތުން މީގެ ދުވަސްތަކެއް ކުރިން އޭނާގެ ކުރީގެ މެނޭޖަރު މަރުވުމުން އޭނާ ވަނީ އެކަމާ ހިތާމަކޮށް ޕޯސްޓެއް ލިޔެފައެވެ. އަދި އޭނާ އެންމެފަހުން އިންސްޓަގުރަމް ކުރި ޕޯސްޓް ހާއްސަކޮށްފައިވަނީ މަންމައަށެވެ.\n“ކައި ޕޯ ޗޭ” އިން 2013 ވަނަ އަހަރު ބޮލީވުޑަށް ނުކުތް ސުޝާންތް ވަނީ ޒީ ޓީވީން ގެނެސްދިން މަޝްހޫރު ޓީވީ ސިލްސިލާ “ޕަވިތުރަ ރިޝްތާ” ގައި ވެސް މަސައްކަތްކޮށްފައެވެ. ސުޝާންތުގެ އެންމެ ފަހުގެ ފިލްމަކީ މިދިޔަ އަހަރު ނެޓްފްލިކްސް ސްޓްރީމްކުރި “ޑްރައިވް” އެވެ.\nމިދިޔަ އަހަރު އޭނާ ފެނިގެން ދިޔަ ފިލްމުތަކުގެ ތެރޭގައި “ޗިޗޯރޭ” އާއި “ސޯންޗިރައްޔާ” ހިމެނެއެވެ. އަދި އިންޑިއާގެ ކްރިކެޓް ޓީމުގެ ކުރީގެ ކެޕްޓަން އެމްއެސް ދޯނީގެ މައްޗަށް ހެދި ފިލްމު، “އެމްއެސް ދޯނީ: ދި އަންޓޯލްޑް ސްޓޯރީ” އަކީ 2016 ވަނަ އަހަރުގެ އެންމެ ކާމިޔާބު އެއް ފިލްމެވެ.


މަގުމަތީގެ ސަލާމަތާއި ރައްކާތެރިކަން ކަށަވަރުކުރުމާއި އެއްގަމު ދަތުރުފަތުރުގެ ގާނޫނަށް އާންމު ރައްޔިތުން އަހުލުވެރި ކުރުވައި މައުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން، މައުލޫމާތު ދިނުމުގެ ޕްރޮގްރާމެއް މ. މަޑުއްވަރީގައި ކުރިއަށް ގެންގޮސްފިއެވެ.\nމ. މަޑުއްވަރީގައި އަލަށް ލައިސަންސް ނެގުމަށް ތައްޔާރުވަމުންދާ މީހުންނަށް ހާއްސަކޮށްގެން ކުރިއަށް ގެންދިޔަ އެ ޕްރޮގްރާމްގައި، އެއްގަމު ދަތުރުފަތުރުގެ ގާނޫނާއި އެ ގާނޫނަށް އަލަށް ގެނެސްފައިވާ އިސްލާހުތަކުގެ މައުލޫމާތު ހިއްސާކޮށްފައިވެއެވެ. އަދި އުޅަނދު ދުއްވުމުގައި ތިމާއާއި އަނެކުންގެ ސަލާމަތާއި ރައްކާތެރިކަމަށް ކުރެވިދާނެ ކަންކަމުގެ މައުލޫމާތުވެސް ހިއްސާކޮށްފައިވެއެވެ.\nއޭގެ އިތުރުން، އެކްސިޑެންޓްތައް ހިނގުމަށް ދިމާވާ ސަބަބުތަކާއި އެކްސިޑެންޓްތައް ހިނގިޔަ ނުދިނުމަށް ކުރެވިދާނެ ކަންކަމުގެ މައުލޫމާތުވެސް ހިއްސާކޮށްފައިވެއެވެ. އެ ޕްރޮގްރާމްގައި 27 މީހުން ބައިވެރިވިއެވެ.\nދިއްގަރު ޕޮލިސް ސްޓޭޝަނުން މި މަހުގެ 27 ވަނަ ދުވަހު ކުރިއަށް ގެންދިޔަ އެ ޕްރޮގްރާމަކީ މަޑުއްވަރި ކައުންސިލުގެ އެދުމަށް ކުރިއަށް ގެންދިޔަ ޕްރޮގްރާމެކެވެ.


Tourism Minister ah Maafushin shakuvaa "goanyeh"\nޓޫރިޒަމް މިނިސްޓަރަށް މާފުށިން ޝަކުވާ "ގޯންޏެއް"\nމާފުށީ 23، ނޮވެމްބަރު 2018: މާފުށީ ކުނިކޮނޑު ޓޫރިޒަމް މިނިސްޓަރު އަލީ ބައްލަވައި ލައްވަނީ- ފޮޓޯ: މުހައްމަދު އަފްރާހު | އަވަސް\nރަށަށް ފައިބަން އައިއިރު ކިޔޫ ހަދާލާފައި އޮތީ އާ ޓޫރިޒަމް މިނިސްޓަރު އަލީ ވަހީދަށް މަރުހަބާ ކިޔަން އެއްވެ ތިބި މީހުންނެވެ. އެ މީހުންގެ އެ ތިބީ މި ރަށަށް ދިމާވެފައިވާ މައްސަލަތަކުގެ ޝަކުވާ މި މިނިސްޓަރު އަޑު އައްސަވާނެކަމުގެ ފޮނި އުންމީދުގަ އެވެ. ދުނިޔޭގެ "ބަޖެޓް ޓްރެވަލާސް" ގެ އެންމެ ފޭވަރިޓް އެއް މަންޒިލަކީމި އެވެ. ސަބަބަކީ މިރަށަކީ މީހުން ދިރިއުޅޭ ރަށެއްނަމަވެސް ވިޔަފާރީގެ ގޮތުން އެންމެ ތަނަވަސް އެއް ރަށަށްވުމެވެ. ނަމަވެސް ރަށުގެ އާއްމު ހާލަތު އޮތީ ވަރަށް ދަށު ދަރަޖާ ގައޭ ބުނެވިދާނެ އެވެ. ސަބަބަކީ މި ރަށަށް ސަރުކާރުން ދޭންޖެހޭ ހިދުމަތް ދިނުމުގައި އިހުމާލުވެފައިވުމެވެ. އެހެންވެ، އާ މިނިސްޓަރާ ސަލާން ކުރުމަށް ފަހު ގިނަ މީހުން ބަންޑުން ކުރީ އެ މީހުންގެ ޝަކުވާ އެވެ.\n"މިއީ ރާއްޖޭގެ އެންމެ މުއްސަނދި ރަށް. ދެން ބަލާ މި ރަށުގެ މަގުތައް،" އާ ޓޫރިޒަމް މިނިސްޓަރު އަލީ ވަހީދަށް މަރުހަބާ ކިޔަން ގޮސްހުރި މާފުށީ ރައްޔިތަކު އަތުގެ އިޝާރާތުން މަގުތަކުގައި ހެދިފައިވާ ވަޅުގަނޑުތައް ދައްކާލި އެވެ.\nޓޫރިޒަމްގެ ސަބަބުން މި ރަށުގެ މީހުންގެ އަތްމަތި ތިޔާގިވެގެން ދިޔައިރު މި ރަށުގައި މިހާރު 20 އަށް ވުރެ ގެސްޓްހައުސް ހިންގަމުންދެ އެވެ. އަދި ޓޫރިސްޓު އެނދުގެ އަދަދު 1500 އާ ކައިރިވެއްޖެ އެވެ. މި ރަށުގައި ގެސްޓްހައުސް ޓޫރިޒަމް ތަރައްގީވަމުންދާ ގޮތުން ކުރިއަށް އޮތް އަހަރެއްގެ ތެރޭގައި ރަށުގެ މަލަމަތިން މުޅިން ހެން ފެންނާނީ އުސް އިމާރާތް ތަކެވެ. އެހެންވެ މިހާރު މިއީ ގެސްޓްހައުސް އައިލެންޑް ކިއުމަށް ވުރެ ރަނގަޅު ވާނީ ސިޓީ ހޮޓާ އައިލެންޑް ކިއުމެވެ. މިކުރިއެރުން އައިނަމަވެސް ރަށުގެ ބޮޑެތި ވިޔަފާރިތަކުން ޖަމާވާ ކުރި ނައްތައިލެވޭނެ ރަނގަޅު ނިޒާމެއް މި ރަށަކު ނެތެވެ. އެހެންވެ ޓޫރިޒަމް މިނިސްޓަރު މި ރަށަށް ވަޑައިގަތުމާއެކު މި ޝަކުވާ ކުރި އެވެ.\nރަށުގެ މައްސަލަތަކުގެ ޝަކުވާ އެންމެ ބޮޑަށް މިނިސްޓަރުގެ އަރިހުގައި ކުރަމުން ދިޔަ އެއް ބޭފުޅަކީ ކައުންސިލްގެ ރައީސް އުސްމާން ރަޝީދާއި ކައުންސިލްގެ މެންބަރުންނެވެ.\nމާފުށީ 23، ނޮވެމްބަރު 2018: މާފުށީގައި ގެސްޓްހައުސް ހިންގާ ބައެއް މީހުންނާ ޓޫރިޒަމް މިނިސްޓަރު ސަލާމް ކުރައްވަނީ- ފޮޓޯ: މުހައްމަދު އަފްރާހު | އަވަސް\n"ކުނި ނައްތާލުމުގެ މަސައްކަތް މިހާރު މި ކުރަނީ ކައުންސިލުން. ކުނި އަންދަން މި ޖެހެނީ. މީގެ ސަބަބުން ބޮޑެތި ދަތި ތަކެއް ރަށަށް އަންނަ ޓޫރިސްޓުންނަށް ވެސް ފޯރާ. ދުމުގެ އަސަރު އެހާ ބޮޑު،" ކައުސިލްގެ ރައީސްގެ އެއް ޝަކުވާއަކީ މި އެވެ.\nމާފުށީގެ ކުނީގެ މައްސަލަ "ހައްދުން ނެޓި" ގެންދިޔައިރު ނިމިދިޔަ ސަރުކާރަށް އެތަށް ފަހަރަކު އެކަން ހައްލު ކޮށްދޭން އެދުނު ކަމަށް ކައުންސިލުން ވަނީ ބުނެފަ އެވެ. އަދި އަމިއްލަ ބައެއް ފަރާތްތަކުން ވެސް އެ މައްސަލަ ހައްލުކޮށްދޭން ޕްރޮޕޯސަލް ސަރުކާރަށް ހުށަހެޅި ކަމަށްވެ އެވެ. އެކަމަކު އެކަންވާ ގޮތެއް ނުވި އެވެ. އެ ސަރުކާރު ވެރިކަމުން ދިޔައީ އެވެ.\nއެހެންވެ، ގެސްޓްހައުސް ވެރިންނާއެކު ކައުންސިލް އިދާރާގައި ކުރިއަށް ގެންދެވި މަޝްވަރާތަކުގައި ވެސް ގިނަ ޝަކުވާތަކެއް ވަނީ ކޮށްފަ އެވެ.\nގެސްޓްހައުސް ވެރިންގެ މި ޝަކުވާތައް އަޑު އައްސަވައި ޓޫރިޒަމް މިނިސްޓަރު އަލީ ވިދާޅުވީ މި ވަގުތަށް ހައްލު ކޮށްދެވެން ހުރި ކަމެއް ހައްލު ކޮށްދެއްވާނެ ކަމަށެވެ. އަދި މިނިސްޓަރު އަލީ ހުންނަވާނީ މުޅި އިންޑަސްޓްރީ އަށް މަގު ފަހިކޮށްދެވާނެ ވަޒީރެއްގެ ގޮތުގައި ކަމަށް ވިދާޅުވި އެވެ.\n"ޓޫރިޒަމް ސިނާއަތުގެ އެންމެ ޕައިނިއަ އިންގެ ގޮތުގައި ތިއްބެވި ބޭފުޅުން އިން ފެށިގެން ގެސްޓްހައުސް އާއި ހުރިހާ ދާއިރާ ތަކަށް ކަންކަން ފެސިލިޓޭޓް ކޮށްދެއްވާ ވެރިއެއްގެ ގޮތުގައި އަޅުގަނޑުވާނީ،" އަލީ ވިދާޅުވި އެވެ.\nކޮންމެއަކަސް އާ މިނިސްޓަރު މާފުއްޓަށް ކުރެއްވި މި ދަތުރުފުޅާއެކު އެ ރަށުގެ ޓޫރިޒަމަށް ހިނިތުންވުން އަންނާނެ ކަމަށް އެ މީހުން އުންމީދު ކުރެ އެވެ. އެކަމަށް އުންމީދުކުރާ އެއް ސަބަބަކީ މިނިސްޓަރު އަލީ މިރަށަށް ދެއްވި ޔަގީންކަމެވެ.\nޓޫރިޒަމް މާފުށި އަލީ ވަހީދު + އިގްތިސޯދު


Kuhjja boda heykey hindhu mainnah hedhey gos - TrendingRED\n26 ސެޕްޓެމްބަރ 2017 - 18:00\nކުއްޖާ ފިތުރަތުގެ ސާފުކަންމަތީގައި އުފަންވުމަށްފަހު ކުއްޖާ ހެދިބޮޑުވެގެން އަންނަނީ ތަފާތު މަރުހަލާތަކެއް ކަޑައްތުކުރަމުންނެވެ. އެތައް ރުއިމަކުންނާއި އެތައް ސަކަރާތަކާއި ރުޅި އަޢި މަޖަލާއި އެދޭ ކަންތައްތަކާއި ނޭދޭ ކަންތައްތަކާއި ބިރާއި ޝައުޤުގެ ދުވަސްތައް އަމުނަމުންނެވެ. ހެދިބޮޑުވަމުންއަންނަ ކުއްޖެއްގެ ފަރާތުން ފެންނާނެ ސިފަތަކަކީ މިއީއެވެ. ނަމަވެސް މި ސިފަތަކުގައި ކެތްތެރިވެ ނުވަތަ އުނދަގޫ ވެގެން ފަރުދާގެ ފުރަގަހުގައި ތިބީ އެ ދަރިންގެ މައިންނެވެ. ކުއްޖާގެ ހުރިހާ މަސްއޫލިއްޔަތުކައް ކޮނޑުގައި އަޅުވައިގެން ކުއްޖާ ތަރުބިއްޔަތުގެ ހުންގާނު ހުރީ މައިންކަމުގައި ވީތީވެސް ވެދާނެވެ. މައިންގެ ވާޖިބް ކިތަންމެހާވެސް ބޮޑެވެ. ނަމަވެސް މިސިފަތަކުން ފެންނަ ކުއްޖާގެ ބޮޑާ ހޭކުމަކީ ގިނަ މައިންނަށް ކޮންޓްރޯލްނުވެ ކުދިންގެ މައްޗަށް ގޯސް ހެދޭކަމެކެވެ.\nރުޅި އިސްކުރުމަކީ ގިނަމައިންގެ އާދައެކެވެ. ގިނަފަހަރަށް އަތް އިސްކުރެވެނީ ކުއްޖާއަށް ކުރާނެ އަސަރެއް ބެލުމެއް ނެތިއެވެ. ރީތިކޮށް ކުއްޖާއާއި މުހާތަބުކުރުމުގެ ފުރުސަތު ލިބޭ ދަނޑިވަޅުތަކުގައި ރަނގަޅު ނޫންގޮތްތައް އިހުތިޔާރުކުރުމުގެ ސަބަބުން މައިންގެ ހަރަކާތްތައް ސިކުނޑިއަށް ކުއްޖާއަށް ނަގައިގަންނަން ގިނައިރުތަކެއް ނުވާނެއެވެ. ފުރަތަމަވެސް ކުދިންގެ ބަލިކަށިވެގެންދަނީ ނަފްސާނީ ދުޅަހެޔޮކަމުންނެވެ. މިގޮތުން ބޮޑާހޭކޭ ހިނދު ރިވެތި ގޮތުގައި ނަސޭހަތްތެރިވާށެވެ. އޭގެ އަމަލީ ނަތީޖާ ނުލިބިއްޖެނަމަ ރިވެތި ގޮތުގައި އެޅޭ ކޮންމެ ފިޔަވަޅެއް އެޅުން ބުއްދިވެރިއެވެ.\nޅައުމުރަކީ ކުދިންގެ އައު ކަންތައްތައް ނުވަތަ ވަށައިގެންވާ ކަންތައްތަކުގައި ހޯދައިބަލާ އުމުރެއެވެ. އަދި ކަންތައްތައް ދަސްކުރާ އުމުރެއެވެ. އެގޮތުން ކުއްޖާއަށް ދެވޭ ތަރުބިއްޔަތުގެ އެންމެ ވަރުގަދަ ހަތިޔާރަކީ ރަގަނޅު ސިފަތައް ހަރުލަވާ ދެއްވުމެވެ. ރަގަނޅު ގޮތުގައި ކަންތައް ބިނާ ވެފައި އޮންނަ ގޮތް މަޑުމަޑުން އުގަންނައި ދިނުމެވެ. ނަމވެސް ފެންނަނީ އެ މަންޒަރު ހެއްޔެވެ؟ މަދު ބަޔަކު މީގައި ޝާމިލް ނުވިކަމުގައި ވިޔަސް ގިނަ މީހުން ރަނގަޅު އާދަ ކިޔައި ދިނުމުގައި ފަރުވާ ކުޑައެވެ. ކުއްޖާ އެއްޗެއް ބޭނުންވުމަށް ބޮޑާ ހާކާ ހިނދު އެއްޗަކީ ގޯސް އެއްޗެއްތޯ ބެލުމެއް ނެތި ކުއްޖާގެ ބޭނުން ފުއްދައިދެއެވެ. މިސާލަކަށް ޓެކްނޮލެޖީގެ ޒަރީޢައިން އަންނަ އެއްޗެއްސަށް އަހުލުވެރިކުރުވައެވެ. އެއީ ވަގުތީ ގޮތުން ކުއްޖާ ކޮންޓްރޯލްކުރުން ކަމުގައި ވެދާނެއެވެ. ނަމވެސް ނަތީޖާއަކީ އެއިގެ ޝައުޤުވެރިކަން ދާއިމީ އެއްޗަކަށް ވެގެން ދިޔުމެވެ.\nނަފްސާނީ ބަލިމަނޑުކަމަކީ ކުޑަކުދިންގެ ފަރާތުން ފެންނަން ނުޖެހޭ ވަރުގެ ކަމެކެވެ. ސަބަބުތަކެއް ނެތިއެއް ނޫނެވެ. ފުރާފުރިހަމަވެފައިވާ ސިކުނޑިތަކަށް ހިތާމާއާއި ބަރުދާސްތަކަށް ސިކުނޑި ހޭހަން ނުވާ ފަދައިން ޅަ ސިކުނޑިތަކަށް ވެސް ބިރުވެރި ނަފްސާނީ އުދަގުލަކީ ހޭހަން ކުރެވޭނެ އެއްޗެއް ނޫނެވެ. އެހެނަސް އެ ތަޖުރިބާ ކުއްޖާ އަށް މައިން ފޯރުކޮށްދެނީ މަދަކުންނެއް ނޫނެވެ. ބޮޑާ ހޭކުމުގެ ހައްލަކީ ބިރުވެރި އެއްޗެއް ދެއްކުން ނުވަތަ ބިރުވެރި އަޑުތަކެއް ލެއްވުން ކަމުގައި ވަނީ ނަމަ ކުއްޖާގެ ވިސްނުން މައިން ބޭނުންވާ ގޮތަށް ތަރައްޤިވާނީ ހުދު ކިހިނެތް ހެއްޔެވެ؟\nކަންމިހެން އޮތްއިރު ކިތަންމެ އުނދަގުލަކާއި ކުރިމަތިލި ކަމުގައި ވިއަސް ބޮޑާ ހޭކުމުގެ ހައްލަކީ މިފާހަގަކުރެވުނު ގޯސްތަކެއް ނޫނެވެ. އެއިގެ އެންމެ ރަނގަޅު ގޮތް އިހުތިޔާރުކުރުމަކީ މީގެ ހައްލެވެ.


Mi Roangaa Ge Thadhu Adhi Kuriyah Oiy Kamah Feney - Raees Nasheed - Vaguthu\nމި ރޯގާގެ ތަދު އަދި ކުރިޔަށް އޮތްކަމަށް ފެނޭ - ރައީސް ނަޝީދު\nރައީސް ނަޝީދު ވާހަކަފުޅު ދައްކަވަނީ - ފޮޓޯ: މަޖިލިސް\nމިހާރު ފެތުރެމުންދާ ބަލިމަޑުކަމުގެ ތަދު އަދި ކުރިޔަށް އޮތް ކަމަށް ފެނިވަޑައިގަންނަވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް، މުޙައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިގޮތަށް ވިދާޅުވެފައި ވަނީ، ކެނދިކުޅުދޫ ރައްޔިތުން އެރަށުގައި ބަނބުކެޔޮގަސް އިންދުމުގެ ޕްރޮގްރާމެއް ހިންގާފައިވާތީ އެކަމަށް ތަޢުރީފުކުރައްވާ، މިރޭ ކުރެއްވި ޓްވީޓެއްގައެވެ.\nއެ ޓްވީޓުގައި ރައީސް ނަޝީދު ވިދާޅުވީ، އަމިއްލައަށް ހައްދާ ތަކެތިން ކައިބޮއެ އުޅެވެންޖެހޭނެކަން، މިފަހަރުގެ މި ބޮޑު ރޯނގާއިން ސާފުވެއްޖެ ކަމަށެވެ. އަދި މި ރޯނގާއިން ރަނގަޅުވި ނަމަވެސް، ރޯނގާގެ ތަދު އަދި ކުރިޔަށް އޮތްކަމަށް ފެނިވަޑައިގަންނަވާ ކަމަށް އެމަނިކުފާނު ވިދާޅުވިއެވެ.\nރައީސް ނަޝީދު ވަނީ، ކެނދިކުޅުދޫގައި ޒުވާނުންތަކެއް ބަނބުކެޔޮގަސް އިންދާ މަންޒަރު ފެންނަ ފޮޓޯތަކެއްވެސް މި ޓްވީޓާއެކު އާންމު ކުރައްވާފައެވެ. އެކަމާއި ގުޅިގެން ރައީސް ނަޝީދު ވަނީ އެރަށުގެ ރައްޔިތުންނަށް "އައްސަރިބަހުން ސާބަސް" ދެއްވާފައެވެ.\n"ކެނދިކުޅުދޫ ރައްޔިތުންނަށް ހަމަ އައްސަރިބަހުން ސާބަސް. މިފަހަރުގެ މިބޮޑު ރޯނގާއިން ސާފުވެއްޖެ އަމިއްލައަށް ހައްދާ ތަކެތިން ކައިބޮއެ އުޅެވެންޖެހޭކަން. ރޯނގާއިން ރަނގަޅުވިނަމަވެސް، ރޯނގާގެ ތަދު އަދި ކުރިޔަށް އޮތްކަމަށް ފެންނަނީ،" ރައީސް ނަޝީދު ވިދާޅުވިއެވެ.\nKen’dhikulhudhoo rayyithunnah hama assaribahun saabas. Mifaharuge mi bodu roaga in saafu vejje amilla ah hahdhaa thakethin kaiboe ulhevenjeheykan. Roaga rangalhuvi namaves, roaga ge thadhu adhi kuriah oiy kamah fennanee@MPahmedeasa, @ibr_shaneez, @MohamedRauf17 pic.twitter.com/j90vLqThEi\nކޮވިޑް-19 ގެ ނުރައްކަލަށް ރާއްޖެ ހުށަހެޅިފައި ވުމާއި ގުޅިގެން، މި ބަލި ރާއްޖޭގައި ވަރަށް ބޮޑަށް ފެތުރިގެންދާނެ ކަމަށް ކުރިން ރައީސް ނަޝީދު ލަފާކުރެއްވި އެވެ. އަދި މި ބަލި ރާއްޖޭގެ ހުރިހާ ރައްޔިތުންނަށް ވެސް ޖެހޭނެ ކަމަށާއި ކުރަންވީ ކަމަކީ ހުރިހާ ރަށެއްގައި ސިއްހީ ހިދުމަތް ދެވޭނެ ގޮތްތައް ހަމަޖެއްސުން ކަމަށް އެމަނިކުފާނު ވިދާޅުވެފައި ވެއެވެ.\nހަމަ އެހެންމެ ރަށްރަށަށް ނުދެވި މާލޭގައި ތާށިވެފައި ތިބި މީހުން ރަށްރަށަށް ގޮސްގެން ބަލި ފެތުރޭނެ ކަމަށް ބެލުމަކީ ގޯހެއް ކަމަށާއި އެ މީހުން ރަށްރަށަށް ނުދިޔަސް މުޅި ރާއްޖެ އަށް މި ބަލި ފެތުރޭނެ ކަމަށް އެމަނިކުފާނު ވިދާޅުވިއެވެ.\n"ރޯގާ ދަނީ އިންތިހާ އަށް ފެތުރެމުން. އަދި ފެންނަ ފެނުމުގައި މި ރޯގާ ރާއްޖޭގެ ހުރިހާ ރައްޔިތުންނަށް ޖެހޭނެ. ރާއްޖޭގެ ހުރިހާ ރަށެއްގައި މިކަމުގެ ފަރުވާ އަދި މިކަމުން އަރައިގަނެވޭނެ ގޮތްތައް އަޅުގަނޑުމެން ޖެހޭނީ ހަމަޖައްސަން،" ނަޝީދު ވިދާޅުވިއެވެ.\nމެއި 22, 2020 20:55\nމީއަޅެ ވަރުގަދަ މީހެއްނު..މީނަގެ އަނގަ އާހެދި ވެސް މިބަލިން ސަލާމަތެއްނުވެވޭނެ😡\nމެއި 22, 2020 23:41\nރަނގަޅު ވާހަކައެއް ކޮވިޑް19 އަށްވުރެ ތީ މާނުރައްކާތެރި ވައިރަހެއް\nމެއި 22, 2020 20:56\nއަތޮޅުތަކުގައި އުޅޭމީހުން ކޮންމެ ފަދަ ހާލެއްގައި ވިޔަސް ބޮޑުންނަށް ވާކަމެއް ނެތް. ކަންބޮޑުމެއް ނެތް. އެހެންވީމާ، ވީހާލެއްގައި ވާނެގޮތްތަކެއް ރައީތުން ހޯދުން އެއީ އެމީހުން ބޭނުންވާނެ ގޮތް. ވެރިކަމަށް މީހުން ހޮވާ ބޭނުމެއްނެތް. ކެޔޮގަހު ކުރިއަށް އަރާގެން ނަމަވެސް ވޯޓް ލެވެނިކޮށް މިވެރިންނަށް ނިމުނީ.\nމެއި 22, 2020 21:08\nމެއި 22, 2020 21:10\nކަލޭ މޮޔަ ނުގޮވަބަ.ކަލޭތަ ބަލި ފަތުރަނީ؟\nމެއި 22, 2020 21:14\nޙިތިބޭސްބޮއެގެނޭ ބަލިން ފަސޭހަވަނީ ކިޔާފަ، ކޮވިޑާ ޖެހުނީމަ އަވަހަށް ލޮކް ޑައުން އުވާލަާ ދޮންކުދިން ނުގެނެވިގެން މިއުޅެނީ.\nޙިމަބިހި ވެކްސިން ނުޖަހާ މީހުންނަން ޓެރަރިޒަމްގެ ދައުވާ ކުރާއިރި ކޮވިޑުން ރައްކާތެރިވާން ޑރ އަޅުއްވާފައިވާ ފިޔަވަޅުތައް އުވާލަން މީނަ މިޕްރެޝަރ ކިރަނީ.\nކުރިން ބުނީ ހުންއަންނާނެ ކަމަށް ރަޖާލާނެ ކަމެއް ނެތޭ، ކިޔާފަ ވައިރަސް މިތަނައް ވައްދާފަ އަޅަފަ އޮތް ފޮތިގަނޑުވެސް މި އެއްލާލީ... މީ މިގައުމަށް ފާވެފަހުރި ބޮޑު ފިތުނަ ވެރިއެއް.\nމެއި 22, 2020 21:19\nބަންބުކޭލަކީ އަވަހަށްހެދި އަވަހަށް މޭވާ ލިބޭ ގަހެއް. އަދި ހުރިހާ މޫސުމެއްގައި ގަސް ފުރިފަ....\nމެއި 23, 2020 07:06\nމޭވާ އެއްތަ އެއީ؟\nމެއި 23, 2020 11:43\nއެއީ ފަލަމަޑީގެ ބާވަތެއެ އެކަމަކު ބަނބުކެޔޮ ގަހުގަ އަޅާ މޭވާއަކަށް ވާނީ ބަނބުކެޔޮ..ދިވެހި ބަސް ރަނގަޅަށް ނޭނގި އެގެންމީހުންނަށް ރައްދު ނުދިނުން ބުއްދިވެރި..\nމެއި 22, 2020 21:20\nއަޅެ ކަލޭ ބުނީމު މިއީ އާދައިގެ އަރިދަފުސް ރޯގާއެކޭ! ތިންފޫޓް ތިންފޫޓް ދުރުގައި ތިބެގެން މިކަން ނިންމާލެވޭނެޔޭ!\nމެއި 22, 2020 21:21\nހު ރިހާ އުނގު ރިއަކަށް ހެޔޮވަ ރު މީހެއް.\nމެއި 22, 2020 21:29\nއައްސަރިބަހުން ސާބަސް ދޭ ގޮތް އަދި އަލަށް މި އަޑުއެހީ.. ކުރިން އަހަނީ އައްސަރިބަހާއި ސާބަސް ދޭ އަޑު. ރީތި ދިވެހި ބަހެއް ހަލާކު ކޮށްލަން ބޭނުން ކުރެއްވި އިބާރާތެއްތަ؟\nމެއި 22, 2020 21:40\nކެނދިކުޅުދޫ ކުޅީގަ މީހަކު ސޫފިލަނޑާ އާލާ ކުރަން އެރިއުޅެނިކޮށްވެސް ކުރިން ފެނިފަވޭ. އެކަންވީ ކިހިނެއްބާ. މަނިކުފާނާ ވަރަށް ވައްތަރު މީހެއްއެއީ. އެހެންވެ އަހާލީ.\nމެއި 22, 2020 21:43\nރޯނުއެދުރު ބަސްބުނީދޯ؟ ކީވެބާ އެޗްޕީއޭން ފިޔަވަޅު އަޅަން ނުކެރެނީ\nމެއި 22, 2020 21:44\nގިނަގިނައިން ދޫ މީހާ ހަލާކު ކޮއްލައެވެ.\nއޭ ބޭފުޅާއެވެ. ބައެއް ފަހަ ރު ހަނު ހު ރުމަކީ އެންމެ ބަލާޢާތްތެ ރި ރައްދު ކަމަށް ވާކަން ދަންނާށެވެ.\nމެއި 22, 2020 22:06\nތީ އަހަރެމެން ޚަބަރުތަކުން ކިޔާ ފޫހިވެފަ އޮތް ވާހަކައެއް.. ނަޝީދައް އަދިކިރިޔާ ތިޔަ ރޭކާލަނީ..\nމެއި 22, 2020 22:18\nއެއްކަލަ ރޯނު އެދުރު އިގޭކަމެއްވެސްނެތް ނޭގެކަމެއްވެސްނެތް ޖާހިލު\nމެއި 22, 2020 23:11\nމީނަގެ މިފަދަ ވާހަކަތަށް މިއީ އާއްމު ރައްޔިތުން ބިރުގަންނަވަން ދައްކާ ވާހަކަޔަކަށް ނުވޭތޯ އެހެން މީހަކު އޮޅިގެން ކޮވިޑު 19 އޭ ބުނެލިޔަސް ރީދޫ މެންބަރުން ހީވަނީ އެހެންފަދަ ކަމެއްހެން ، މިނަސީދަކީ މިގައުމަށް ޖެހިފައިވާ މިސީބާތެއްނޫންތަ ؟\nމެއި 22, 2020 23:19\nމީނަ މިފަދަ ވާހަކައެއް ނުދައްކާ ހުރިއްޔާ މީނަގެ އަނގައިގައި ފުޅަ އަޅަނީތަ ؟ ކިހާދެރަ ކަމެއްމީދޯ މިމުސީބާތެއްފަދަ މީހާގެ ކިބައިން އެއްމެހާ މުސްލިމުން ސަލާމަތްކުރައްވާށި އާމީން\nމެއި 22, 2020 23:42\nރަށްރަށު މީހުން ކާންވި ބަނބުކެޔޮ ދޯ.. މިވެރިން ނަށް ރައްޔިތުން ގެ ޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯޯ ފައިސާ އިން ގިއްކިޔާފަ މުސާރަ ދީފަ މިތިބީ ރައްޔިތުންނަށް މަލާމާތް ކުރަންތަ؟\nމެއި 22, 2020 23:45\nއަންނި ބުންޏަސް ކިތަންމެ އަޑުއަހާ ހިތްނުވާ ވާހަކައަކަށް ވިޔަސް ފުންކޮށް ވިސްނާލީމަ ތިޔަބަސްތައް ތެދުވާނެ ކަމަށް ފެނޭ.\nނަޝީދު ކަލޭ ވާހަކަ ނުދެއްކިއްޔާ ރަނގަޅުވާނީ!\nމެއި 23, 2020 00:17\nމީ އަޅެ ދަންނަ ބޭކަލެއްތަ؟\nމެއި 23, 2020 00:36\nމެއި 23, 2020 01:05\nއަޅުގަނޑަށް ފެންނަ ފެނުމުގައި ރައީސް ނަޝީދުގެ ބައެއްބަސްފުޅުތަކަނީ ވެސް ކުޑަ ރޯގާ އެއް ނޫން، އިނގޭތޯ ، ކޮވިޑު ވެސް ފަހަރެއްގައި އެވަރު ނުވެދާނެ\nމެއި 23, 2020 01:20\nއެއްކަލަ އަނގަ ބޮޑު! މި ވައިރަހައް ވުރެ މީނަގެ ކަންތައްގަނޑު މާބޮޑު\nމެއި 23, 2020 01:30\nމީނައައް ޖެހުނީމަ ތޯއްޗެ މައިތި ރި ވާނީ\nމެއި 23, 2020 01:35\nމޮޔަނުގޮވާ ކަލޭގޮސް ރައްޔިތުންގެ މަޖިލީހުގެ ރައީސޭކިޔައި ސާލިހުގެ ބޮލަން އެރިގެން މި ލޮކްޑައުން އުވާލީވެސް ދެން ކީކޭ މި ކިޔަނީ\nމެއި 23, 2020 01:42\nމިރާރްޖެ އައި އެންމެ ބޮޑު ބަލިމަޑުކަން. އެންމެ ބޮޑު ވަބާ. އަންނި 19\nމެއި 23, 2020 02:09\nދެއަނގައިންވާހަކަ ދެއްކީމާ އަޅުގަނޑަށް އެބައޮޅޭ.


Kareena, Deepika adhi Katrina fuluhunge role ah varah gulheyne: Ajay - One Online\nކަރީނާ، ދީޕިކާ އަދި ކެޓްރީނާ ފުލުހުންގެ ރޯލަށް ވަރަށް ގުޅޭނެ: އަޖޭ\nޑައިރެކްޓަރު ރޯހިތް ޝެޓީ ވަނީ ބޮލީވުޑްތަރިން ހިމެނޭ، އޭނާގެ އަމިއްލަ ފުލުހުންގެ ދުނިޔެއެއް ހަދާނެ ކަމަށް ބުނެފައެވެ. ރޯހިތު މިހާތަނަށް އުފައްދާފައިވާ ފިލްމުތައް ކަމަށްވާ ސިންގަމް އަދި ސިމްބާ އަށްވެސް ވަނީ ބޮޑު ތަރުހީބެއް ލިބިފައެވެ. އަދި މިހާރު އޭނާ އަންނަނީ ފުލުހުންނަށް ހާއްސަކޮށް ތިންވަނަ ފިލްމެއް ކަމަށްވާ "ސޫރްޔަވަންޝީ" އުފެއްދުމުގެ މަސައްކަތް ވެސް ކުރަމުންނެވެ.\nސިންގަމް ގައި އަޖޭ ދޭވްގަން، ސިމްބާ ގައި ރަންވީރު ސިންގް އަދި ސޫރްޔަވަންޝީގައި އަކްޝޭ ކުމާރު ވަނީ ފުލުހުންގެ ރޯލުން މޮޅު އެކްޓެއް ދައްކައިފައެވެ. ޑައިރެކްޓަރު ރޯހިތު ވަނީ އޭނާ ދެން އެންމެ އަވަހަށް ހަދަން ބޭނުން ވަނީ އަންހެން ފުލުހެއްގެ ރޯލު ދައްކުވައިދޭ ފިލްމެއް ކަމަށް ބުނެފައެވެ. އޭނާ ބޭނުންވާ ބޮލީވުޑްގެ ފުލުހުންގެ ދުނިޔެ އަށް ބަތަލާއިންވެސް އިތުރު ކުރަން ބޭނުންވާކަމަށް އޭނާ ބުންޏެވެ.\nބަތަލު އަޖޭ ބުނީ ބޮލީވުޑްގައި އަންހެން ފުލުހުންގެ ރޯލު ކުޅުމަށް ކުޅަދާނަ އަދި ގުޅޭ ބަތަލާއިން އެބަތިބި ކަމަށެވެ. އޭގެ ތެރޭގައި ކަރީނާ ކަޕޫރު ޚާން، ކެޓްރީނާ ކައިފް އަދި ދީޕިކާ ޕަޑުކޯންގެ ނަން އަޖޭ ވަނީ ފާހަގަ ކޮށްފައެވެ.\nއަޖޭ އިތުރަށް ބުނީ އަލަށް ބޮލީވުޑަށް ނުކުމެ އުޅޭ ބަތަލާއިންވެސް އެމީހުންގެ ގޮތުގައި މޮޅުކަމަށެވެ.\nމިދިޔަ ހުކުރު ދުވަހު ވަނީ، އަޖޭ ތާބޫ އަދި ރާކުލް ޕްރީތް ސިންގް ލީޑް ރޯލުން ފެނިގެންދާ ފިލްމު "ދޭ ދޭ ޕިޔާރު ދޭ" ރިލީސްކޮށްފައެވެ. ފިލްމަށް އަންނަނީ ބޮޑު ތަރުހީބެއް ލިބެމުންނެވެ.\nބްލެކްބަކް ޕޯޗިން ކޭސް: ރާޖަސްތާން ހައިކޯޓުން ދައުލަތުގެ އިސްތިއުނާފު ބަލައިގަނެފި


Griezmann Barcelona Ah Aumah Ehbasvehjje - Vaguthu\nގްރިޒްމަން ބާސެލޯނާއަށް އަންނަން އެއްްބަސްވެއްޖެ\nއެތްލެޓިކޯ މެޑްރިޑަށް ކުޅެމުން އަންނަ ފްރާންސްގެ ޒުވާން ފޯވާޑް އެންޓޮއިން ގްރިޒްމަން ސްޕެއިންގެ ގަދަ ބާރެއް ކަމަށްވާ ބާސެލޯނާއަށް އައުމުގެ ހުރިހާ ތައްޔާރީތަކެއް ވެއްޖެ ކަމަށް ސްޕެއިންގެ މީޑިއާ އަކުން ބުނެފިއެވެ.\nޓީވީ3 އިން ބުނި ގޮތުގައި މިއަހަރުގެ ހޫނު މޫސުމުގެ ޓްރާންސްފާގައި ގްރިޒްމަން ބާސެލޯނާއާއި ގުޅޭނެ އެވެ. އަދި އުމުރުން 25 އަހަރުގެ ގްރިޒްމަންގެ ބައިއައުޓް ކްލޯސްގެގޮތުގައި 100 މިލިއަން ޔޫރޯ ދިނުމަށް ބާސާއިން ނިންމާފައިވާ ކަމުގައިވެސް އެ ޓީވީ3 ގެ ރިޕޯޓްގައިވެއެވެ.\nޓީވީ3ގެ ރިޕޯޓުގައި އެހެން ބުނެފައިވާއިރު ބާސެލޯނާއިންވެސް އަންނަނީ ގްރިޒްމަން އެ ކުލަބަށް ގެންނަން ބޭނުން ކަމަށް ބުނެމަުންނެވެ. އަދި ޔޫރަޕުގެ ބޮޑެތި ކުލަބުތަށް ކަމަށްވާ ރެއާލް މެޑްރިޑާއި މެންޗެސްޓާ ސިޓީއިންވެސް އަންނަނީ ގްރިޒްމަން ހޯދަން ޝައުގުވެރިކަން ފާޅުކުރަމުންނެވެ.\nނަމަވެސް އެތްލެޓިކޯ މެޑްރިޑް ދޫކޮށް އެހެން ކުލަބަކަށް ދާން އުޅޭކަން ގްރިޒްމަން ކަށަވަރުކޮށްދީފައެއް ނުވެއެވެ. އެހެނަސް ކުޅެން ބޭނުންވަނީ ވަރުގަދަ މޯޅު ޓީމަކަށް ކަމަށާއި ބޭނުންވަނީ މިހާރު ހުރި ހިސާބަށް ވުރެ ކުރިއަށް ދިޔުމަށް ކަމުގައި ގްރިޒަމަން ވަނީ ބުނެފައެވެ. އެހެންކަމުން އަންނަ ހޫނު މޫސުމުގެ ޓްރާންސްފާގައި ގްރިޒްމަން ބާސެލޯނާއާއި ގުޅުން ގާތް ކަމަށް ފުޓްބޯޅަ ދިރާސާކުރާ ފަރާތްތަކުން ބުނެއެވެ.\nބާސެލޯނާއިން ވަކީ އެކުލަބު ވަރުގަދަ ކުރުމަށްޓަކައި ލިވަޕޫލްއިން ބްރެޒިލްގެ ޒުވާން ފޯވާޑް ކުޓީނިއޯވެސް މިއަހަރު އެކުލަބަށް ގެނެސްފައެވެ.


China aai Saudi Arabia ah safeerun ayyan kuravvaifi\nޗައިނާއަށް އައްޔަން ކުރެއްވި އަޒީމާ އާއި ސައުދީއަށް އައްޔަން ކުރެއްވި ހަލީލު ރައީސް ސޯލިހުގެ އަރިހުގައި--\nޗައިނާ އަދި ސައުދީ އަރަބިއްޔާ އަށް ސަފީރުން އައްޔަންކޮށްފި\nޗައިނާ އަށް ރާއްޖެ އިން ކަނޑައަޅާފައި ހުންނަވާ ސަފީރު ކަމަށް، މާފަންނު ބީނާފުށި ޢާއިޝަތު ޢަޒީމާ، އަދި ސައުދީ އަރަބިއްޔާ އަށް ކަނޑައަޅާފައި ހުންނަވާ ސަފީރުކަމަށް، ގަލޮޅު އުތުރުގެއާގެ މުޙައްމަދު ޚަލީލް، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ޢައްޔަން ކުރައްވައިފިއެވެ.\nޢާއިޝަތު ޢަޒީމާއަކީ ލަންޑަންގައި ހުންނަ ދިވެހި އެމްބަސީގެ ޑެޕިއުޓީ އެމްބެސެޑަރު ކަމުގެ މަޤާމާއި، މިނިސްޓްރީ އޮފް ފޮރިން އެފެއާޒްގެ އެޑިޝަނަލް ސެކްރެޓަރީގެ މަޤާމާއި ޖޮއިންޓް ސެކްރެޓަރީގެ މަޤާމު އަދާ ކުރައްވާފައިވާ ބޭފުޅެކެވެ. ޢާއިޝަތު ޢަޒީމާ ވަނީ 1988 ވަނަ އަހަރުން ފެށިގެން ސަރުކާރުގެ އެކި ވުޒާރާތަކުގެ އެކި ފަންތީގެ މަޤާމުތައް ފުރުއްވައި، ރާއްޖެއާއި ބޭރުގެ ތަމްރީނު ޕްރޮގްރާމުތައް ފުރިހަމަ ކުރައްވައިފަ އެވެ.\nމުޙައްމަދު ޚަލީލަކީ ސިންގަޕޫރަށް ރާއްޖެއިން ކަނޑައަޅުއްވާފައި ހުންނަވާ ހައި ކޮމިޝަނަރުގެ މަޤާމާއި އެކްޓިން ހައިކޮމިޝަނަރުގެ މަޤާމު އަދާކުރައްވާފައިވާ ބޭފުޅެކެވެ. މުޙައްމަދު ޚަލީލް ވަނީ 1983 ވަނަ އަހަރުން ފެށިގެން ސަރުކާރުގެ އެކި ފަންތީގެ މަޤާމުތައް ފުރުއްވާފަ އެވެ. މީގެ އިތުރުން މުޙައްމަދު ޚަލީލު ވަނީ އިންޑިޔާގެ ޖަވާހަރްލާލް ނެހުރޫ ޔުނިވަރސިޓީއިން އެންވަޔަރަމަންޓަލް ލޯ އެންޑް ޕޮލިސީގެ ދާއިރާއިން ޑިޕްލޮމާ ހާސިލު ކުރައްވާފަ އެވެ.


London Ge Heathrow Airport in 50 Ah Vure Gina Kinboo Athulaiganefi - Vaguthu\nލަންޑަންގެ ހީތްރޯ އެއާޕޯޓުން 50 އަށް ވުރެ ގިނަ ކިނބޫ އަތުލައިގަނެފި\n4 އަހަރު ކުރިން ( މެއި 5, 2018 )\nއިނގިރޭސިވިލާތުގެ އެންމެ ބޮޑު އެއާޕޯޓު ލަންޑަންގެ ހީތްރޯ އެއާޕޯޓުން 50 ވުރެ ގިނަ ކިނބޫ އަތުލައިގަނެފިއެވެ.\nއެއާޕޯޓުގެ އޮފިޝަލުން ބުނާގޮތުގައި އެ ކިނބޫތަކަކީ ގާނޫނާއި ޙިލާފަށް އެ ގައުމަށް އެތެރެކުރަން އުޅުނު ކިނބޫތަކެކެވެ. އެއް ފުޓޫގެ ދިގުމިން ހުރި އެ ކިނބޫތައް ދަތުރުމަތީގައި އެކަތި އަނެއްކައްޗަށް ހަމަލާދިނުމުގެ ސަބަބުން ބޮޑެތި އަނިޔާތަކެއްވެފައިވާކަމަށްވެސް ވަނީ މައުލޫމާތު ލިބިފައެވެ.\nކިނބޫތައް އޮތީ ކުދި ފޮށިތަކަކަށް ލައި ބަންދުކުރެވިފައިކަމަށް މައުލޫމާތު ލިބޭއިރު ކޮންމެ ފޮށްޓަކަށް އެންމެ ގިނަވެގެންވެސް ލެވޭނީ ހަތަރު ކިނބުލެވެ. އެހެންނަމަވެސް ކޮންމެ ފޮށްޓެއްގައި ދިހަ ކިނބޫ އޮތްކަމަށް ވަނީ މައުލޫމާތު ލިބިފައެވެ. އެ ކިނބޫތަކުގެ ތެރެއިން އެކަތި މިހާރު މަރުވެފައިވާއިރު އެ ކިނބޫތަކަކީ އޭގެ މަސް ކެއުމުގައި ބޭނުންކުރުމަށްޓަކައި އިނގިރޭސިވިލާތުގެ ކެމްބްރިޖްޝަޔާގައި ހުންނަ ފާމްއަކަށް ދިރުވައި އާލާކުރުމަށް ގެންދެވުނު ކިނބޫތަކެކެވެ.\nމިހާރު އެ ކިނބޫތައް ތިބީ ކޮންވެންޝަން އޮން އިންޓަނޭޝަނަލް ޓްރޭޑް އިން އެންޑޭންޖާރޑް ސްޕީސީސް ނުވަތަ ސައިޓްސްގެ އޮފިޝަލުންގެ ބެލުމުގެ ދަށުގައެވެ. އެ ކިނބޫތައް އެދެވޭ އެހެން ތަނަކަށް ގެންދިޔުމަށް މަސައްކަތްކުރެވެމުންދާކަމަށް މައުލޫމާތު ލިބިފައިވާއިރު އެ ކިނބޫތައް އިނގިރޭސިވިލާތަށް ގެނެސްފައިވަނީ މެލޭޝިޔާއިންނެވެ.\nސައިޓްސްގެ އޮފިޝަލުން ބުނާގޮތުގައި ކިނބޫފަދަ ޖަނަވާރު އެގޮތަށް ތަންތަނަށް ގެންދިޔުމަކީ ގަބޫލުކުރެވޭ ކަމެއް ނޫނެވެ. އަދި އެފަދަ ހާލަތްތަކުގައި އެ ޖަނަވާރުތައް އަތުލާނޭކަމަށް ބުނެ އެފަދަ ކަންކަން އިތުރަށް ކުރާ ފަރާތްތަކަށް ސައިޓްސްގެ އޮފިޝަލުން ވަނީ އިންޒާރު ދީފައެވެ. އޮފިޝަލުން ވަނީ އެ ކިނބޫތަކަށް އެއްވެސް ކަހަލަ އަޅާލުމެއް ދީފައިނުވާކަން އެ ކިނބޫތައް ހޯދުނު ހާލަތުން އެނގިގެންދާކަމަށްވެސް ބުނެފައެވެ.


Club Eydhafushin hingaa Grassroots program ge open day baavvaifi\nކްލަބް އޭދަފުށިން ހިންގާ ގްރާސްރޫޓް ޕްރޮގްރާމްގެ އޯޕަން ޑޭ ބާއްވައިފި\n14 އޮގަސްޓު 2021\nއޭދަފުށީ ކައުންސިލްގެ ކްލަބް، ކްލަބް އޭދަފުށީގެ ފަރާތުން އުމުރުން6އަހަރާއި 12 އަހަރުގެ ކުދިންނަށް އަމާޒުކޮށްގެން ކުރިއަށްގެންދިއުމަށް ހަމަޖެހިފައިވާ ގްރާސްރޫޓް ތަމްރީނުތައް ރަސްމީކޮށް ފެށުމުގެ ގޮތުން އޯޕަން ޑޭ އިއްޔެ ބާއްވައިފި އެވެ.\nމި ހަރަކާތް ކްލަބް އޭދަފުށިން ކުރިއަށް ގެންދިޔައީ ދެ ޖިންސުގެ ކުދިންނަށް ފުރުސަތު ހުޅުވާލައިގެންނެވެ. ރަސްމީކޮށް މި ޕްރޮގްރާމް ފެށުމުގެ ގޮތުން ބޭއްވި ރަސްމިޔާތުގައި ބައިވެރިވެވަޑައިގަތުމަށް ސްޕޯޓްސް ކޯޕަރޭޝަނުގެ މެނޭޖިން ޑިރެކްޓަރ އަދި ކުރީގެ މަޝްހޫރު ގޯލްކީޕަރު މައުރޫފް އަހުމަދު (މާއްޓޭ) އާއި ކުރީގެ މަޝްހޫރު ޑިފެންޑަރު އިސްމާއީލް އަނިލް ވަނީ އޭދަފުއްޓަށް ވަޑައިގެންފަ އެވެ. އަދި އިއްޔެ ބޭއްވި ރަސްމިއްޔާތުގައި އެ ދެބޭފުޅުން ވަނީ ބައިވެރިވެވަޑައިގެންފަ އެވެ.\nކްލަބް އޭދަފުށިން ބުނީ އުއްމީދުކުރި ގޮތަށް ގިނަ އަދަދެއްގެ ކުދިންތަކެއް އިއްޔެގެ އިވެންޓުގައި ބައިވެރިވެރިވެފައި ވާކަމަށާއި، އިތުރު ކުދިން ބައިވެރިވާން ބޭނުންވެގެން މިހާރު އެދެމުން އަންނަ ކަމަށެވެ. ގްރާސްރޫޓް ކުދިންނަށް އަމާޒުކޮށްގެން ކުރިއަށް ގެންދިއުމަށް ހަމަޖެހިފައިވާ ތަމްރީނުތައް ސިލްސިލާ ގޮތެއްގައި ފެށުމަށް ހަމަޖެހިފައިވަނީ އަންނަ އާދީއްތަ ދުވަހުން ފެށިގެންނެވެ. އިއްޔެ އޯޕަން ޑޭ ބޭއްވިއިރު6ކޯޗުން ވަނީ ބައިވެރިވެފަ އެވެ.\n“މި ޕްރޮގްރާމަށް އެފްއޭއެމްގެ ސްޕޯޓް ވެސް ލިބޭ. އަދި ސްޕޯޓްސް ކޯޕަރޭޝަނުން ވެސް މި މަސައްކަތް ފާހަގަކޮށް ވަރަށް ހިތްވަރު ދިން. އުއްމީދަކީ ވަރަށް ފުރިހަމައަށް މި ޕްރޮގްރާމް ކުދިންނަށް ކުރިއަށް ގެންދިއުން” ކްލަބް އޭދަފުށީގެ އޮފިޝަލަކު ވިދާޅުވި އެވެ.\nކުޑަކުދިންނަށް ފުޓްބޯޅައިގެ ތަމްރީނުތައް ކުރިއަށް ގެންދާއިރު ކްލަބް އޭދަފުށިން މިހާރު ވަނީ ޓްރެއިނިންތަކަށް ބޭނުންވާ ގިނަ އަދަދެއްގެ ސާމާނު އެ ކްލަބަށް ގެނެސްފަ އެވެ.


Israel Aai Dhekolhah Thedhuvi Kashmir Ge 21 Meehaku Hahyaru Kohfi - Vaguthu\nފަލަސްތީނުގެ އާންމު ރައްޔިތުންނާ ދެކޮޅަށް ލާއިންސާނީ ބޮޑެތި ޖަރީމާތައް އިސްރާއީލުން ހިންގަމުންދާތީ އެކަމާ ދެކޮޅަށް ކަޝްމީރުގައި ބޭއްވި އެއްވުމުގެ ތެެރެއިން 21 މީހަކު އިންޑިއާ ފުލުހުން ހައްޔަރު ކޮށްފިއެވެ. ރިޕޯޓުތައް ބުނާ ގޮތުން 21 މީހުންގެ ތެރޭގައި އިންޑިއާގައި މަޝްހޫރު ޒުވާން ކުރެހުންތެރިޔަކު ހިމެނެއެވެ.\nއިންޑިއާ ސިފައިން ނެރުނު ބަޔާނެއްގައި ބުނެފައިވަނީ ފަލަސްތީނާ އެކުގައި ކަޝްމީރު ރައްޔިތުން ތިބިކަމަށް ބުނެ އަޑު އުފުލުމުން މަސްލަހަތު ގޯސްވާ ކަމަށާއި، ކަޝްމީރުގައި ހިންގާ މިފަދަ ކަންތައްތައް ވަރަށް ގާތުން ބަލަމުން ދާނެ ކަމަށެވެ. ފުލުހުން ބުނެފައިވަނީ ކަޝްމީރުގައި އަޑު އުފުލައި، އެއްވެ އުޅުން ފަދަ ކަންކަމަށް ޖާގަ ނުދޭނެ ކަމަށެވެ.\nރިޕޯޓުތައް ބުނާ ގޮތުން ޒުވާން ކުރެހުންތެރިޔާ ހައްޔަރު ކޮށްފައިވަނީ ފަލަސްތީނާއެކު ތިބިކަން ދައްކުވައިދޭ ކުރެހުމެއް ކުރަހާފައި ވާތީއެވެ.\nކުރެހުންތެރިޔާގެ އާއިލާއިން މީޑިއާއަށް ދީފައިވާ މައުލޫމާތުގައި ބުނެފައިވަނީ އިންޑިއާ ސިފައިން އޭނާ ކުރަހާފައިވާ ކުރެހުން ފިލުވަން އެންގި ކަމަށެވެ. އެ ކުރެހުމުގައިވަނީ ފަލަސްތީނުގެ ދިދަ ފެންނަ ގޮތަށް ހުރި ސްކާފެއް ބޮލުގައި އަޅާފައިވާ އަންހެން ކުއްޖެކެވެ. އޭނާގެ ކައިރީގައި "އަހަރެެމެން ފަލަސްތީނާއި އެކު" މިފަދައިން ލިޔެފައިވެއެވެ. އާއިލާއިން މައުލޫމާތި ދީފައިވާ ގޮތުން ފުލުހުން ވަނީ ގަދަބާރުން ކުރެހުން ތެރިޔާ ލައްވާ ކުރެހުން ނުފެންނާނެހެން ކަޅު ކުލަ ޖައްސައިފައެވެ.\nއިންޑިއާގެ ބައެއް މަޝްހޫރު މީހުން އަންނަނީ އިސްރާއިލާއި އެކުގައި ތިބިކަމަށް ފާޅުގައި ބުނަމުންނެވެ.\nއަ ހަރެމެންދިވެ ހިން ދެންތެދުވަންވީ އިންޑިއާއާއިދެކޮޅަށް !! އަލިފު ހާ\nމެއި 17, 2021 13:14\nއިންޑިޔާއާ ދެކޮޅަށް ދިވެހިން ތެދުވަންޖެހޭ. އިންޑިޔާ މިޤައުމަށް ކަމެއްކޮށްދެނީ އަމިއްލަ އެދުމަށް އެއްގޮތަކަށްވެސް ހެޔޮއެދިގެންނެ ނޫން.\nއިންޑިޔާގެ އަސްކަރީން މިޤައުމުން ބޭރުކުރުމަށްގޮވާލަން.\nއަނިޔާވެރި ޔަހޫދީންނާއި ގުޅުން ބާއްވާ ފަރާތްތަކާއި ދެކޮޅުވާންޖެހޭ.\nއިންޑިޔާގެ އަޅުވެތިކަމުން މިރާއްޖެ ސަލާމަތްކުރޭ. އަދި ކާފަރު ޔަހޫދީންގެ އަނިޔާއިން މުސްލިމް މުޤައްދަސް ބިން ސަލާމަތް ކުރޭ. އިންޑިޔާ އައުޓް. އިޒްރޭލް އައުޓް\nމެއި 17, 2021 15:02\nލަނޑަޔާ ވާނީ ލަނޑާ. ޓެރަރިސްޓުންނާ ވާނީ ޓެރަރިސްޓުން\nކަމެއްކުރަންޏާ އިންޑިއާގަ އިޒުރޭލާދެކޮޅަށް މުޒާ ހަރާކުރިމުސްލިމުން ހައްޔަރުކުރީތީ އެކަންކުށްވެރިކޮށް މަޖިލީ ހުންގަރާރެއް ފާސްކުރަންވީ، އަދި ހައްޔަރުކުރިއެންމެން ވަގުތުންދޫކޮށްލަން ދެވަނަގަރާރެއްވެސް ފާސްކުރަންވީ !!\nމެއި 18, 2021 01:27\nދިމާކު ރާތީ ނިޒާމް ފު ރިހަމަ ވެފައި އޮތްވަ ރު ބައްލަވާ. މުސްލިމަކަށް އަނގައިންވެސް ނުބުނެވޭނެ.


ފެކަލްޓީ އޮފް ނާރސިންއަށް ބޭނުންވާ މެޑިކަލް ކޮންސިއުމަބަލްސް ގަންނަން ބޭނުންވެއްޖެ\nދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް ނާރސިންއަށް ބޭނުންވާ މެޑިކަލް ކޮންސިއުމަބަލްސް ގަންނަން ބޭނުންވެއްޖެއެވެ. ވީމާ، މިމަސައްކަތް ކޮށްދިނުމަށް ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\nގަންނަން ބޭނުންވާ ތަކެތީގެ މިނިމަމް ރެކުއަރމަންޓް (މަޢުލޫމާތު ޝީޓް) އެޓޭޗް ކުރެވިފައިވާނެއެވެ.\nއަންދާސީ ހިސާބު ހުށަހަޅާނީ އީމެއިލް މެދުވެރިކޮށެވެ. އަންދާސީ ހިސާބު އީމެއިލް ކުރުމަށް ހުޅުވާލެވެނީ 2020 ޖުލައި 23 ވާ ބުރާސްފަތި ދުވަހުގެ 12:00 ން 12:10ގެ ނިޔަލަށެވެ. މި ގަޑީގެ ކުރިން ނުވަތަ ފަހުން ހުށަހަޅާ ބީލަންތަށް ބަލައި ނުގަނަވޭނެއެވެ.\nނަންބަރު3ގައި ބަޔާންކޮށްފައިވާ ފަދައިން ޕްރޮޕޯސަލްގައި ބަޔާންކުރާ މައުލޫމާތާއި މައުލޫމާތު ޝީޓާ އެޓޭޗްކުރެވިފައިވާ ލިސްޓްގައިވާ ތަކެތީގެ ސްޕެސިފިކޭޝަނާ ދިމާނުވާނަމަ އެފަރާތްތަކުގެ ބީލަންވެސް ބާޠިލްކުރެވޭނެއެވެ.\n24 ذوالقعدة 1441\nސުންގަޑި: 23 ޖުލައި 2020 1210\n- ބީލާމުގައި އަމަލުކުރާ އުސާލާ ހުށަހަޅަންޖެހޭ ލިޔުންތައް


ޖައްވުގައި ޕޮލިއުޓެންޓްގެ މިންވަރު 100 ށް ވުރެ މަތިވުމުން ސިއްޙިގޮތުން ރައްކާތެރިއެއް ނޫންMikal News\nސިންގަޕޫރުގެ މަޝްހޫރު މެރީނާ ބޭއަށް ދުމުގެ އަސަރުކޮށްފައި ވާމިންވަރު\nޖައްވުގައި ޕޮލިއުޓެންޓްގެ މިންވަރު 100 ށް ވުރެ މަތިވުމުން ސިއްޙިގޮތުން ރައްކާތެރިއެއް ނޫން\n5 އޮކްޓޯބަރ 2015, 14:19 |\nކޮންމެ އަހަރެއްގެ މިދުވަސްވަރަކީ ސައުތު އީސްޓް އޭޝީއާގެ އެތަށް މިލިޔަން މީހުންނަށް ދުމުގެ އުނދަގުލާއި ކުރިމަތި ލާންޖެހޭ ދުވަސްވަރެކެވެ. އިންޑޮނީޝިއާގެ ސުމަތުރާ ހިސާބުގަޑުގެ ދަނޑުވެރިން ދަނޑުހެއްދުމަށް ބިން ސާފުކުރުމުގެ ގޮތުން ޖަންގަލިތަކުގައި ރޯކުރާ ހުޅު ކޮންޓްރޯލުން ނެއްޓިގެން ދާތީއެވެ. ރަށްފުށުގެ މިހިސާބުތަކުގެ މީހުން ޖަންގަލިތައް އަންދަނީ ދަނޑުވެރިކަމުން ކާށިތެޔޮ އުފެއްދުމަށާއި ކަރުދާސް އުފެއްދުމަށެވެ.\nއިންޑޮނޭޝިއާގެ ޖަންގަލިތަކުގެ އަނދާ އަލިފާނުގެ ދުމުގެ އަސަރު ކައިރީގައި އޮތް މެލޭޝިއާ އަދި ސިންގަޕުރަށް ވަރަށް ބޮޑަށް ކުރެއެވެ. އަދި މިކަމުގައި މިދެގައުމުގެ ޝަކުވާ ވަނީ ބޮޑުވެފައައެވެ.\nސިންގަޕޫރުގެ އިލްމީ މަޖައްލާއެއް ކަމަށްވާ “އިންޓެމެތް” ގެ ސެމްޕްޓެމްބަރ 30 ގެ އަދަދުގައި ބުނާ ގޮތުން އެގައުމުގެ ބައެއް ހިސާބުތަކުގައި “ޕޮލިއުޓެންޓް ސްޓޭންޑަރޑް އިންޑެކްސް” (ޕީއެސްއައި) 2000 އަށް ވުރެވެސް މައްޗަށް އަރައެވެ. ޕީއެސްއައިގެ ގޮތުގައި ހިމެނޭ އެއްވެސް ޕޮލިއުޓަންޓެއް (ކުނީގެ ބާވަތެއް)ނިސްބަތް 100 އަށް ވުރެ މަތިވެއްޖެ ނަމަ ބެލެވެނީ އެއީ ސިއްޙީ ގޮތުން ރައްކާތެރި ނޫން މިންވަރެއްކަ މަށެވެ. މިގޮތުން އުފެދޭ ކުނީގެ ކުދިކުދި، 2.5 މައިކްރޯން (މިމިމީޓަރެއްގެ 1000ބައިކުޅަ ބައި) ސައިޒުގެ އެތިކޮޅުތަކުގެ މިންވަރު (ކޮންސެންޓްރޭޝަން) 100 އަށް ވުރެ އިތުރުވުމުން ހަށިގަނޑުގެ ހަމުގެތެރެއަށް، ސެލްތަކުގެ އެތެރެއަށް ފޭދިގެންދެއެވެ. އަދި އެމާއްދާއެއްގެ ސަބަބުން ހަށިގަނޑަށް ގެއްލުން ލިބެއެވެ.\nއިންޑޮނޭޝިއާގެ ދަޑުވެރިންނަށް މިމަޖައްލާއިން ގޮވާލާފައި ވަނީ ތިމާވެއްޓައިމެދު އިތުރަށް ޒިންމާދާރު ވުމަށެވެ. ތިމާވެށިގެ ސަބަބުން ތިމާއަށާއި އެހެންމީހުން އަދި އަވަށްޓެރިންނަށް ގެއްލުން ނުވާނޭ ފަދަ ގޮތަކަށް އަމަލުތައް ބެހެއްޓުމަށެވެ.\n“ދިރިހުރުމަށް ވުރެ ފައިސާގެ ބޭނުން ބޮޑުވެގެން” ކުރެވޭ މިފަދަ ކަންތައްތަކުގެ ސަބަބުން އިންޑޮނޭޝިއާގެ ސަރުކާރަށް ވެސް އަންނަނީ ގިނަބައެއްގެ ނުރުހުން އަމާޒުވަމުންނެވެ. މިއީ ސިނގަޕޫރުގެ ގިނަ ރައްޔިތުންގެ ކަންބޮޑުވުން ބޮޑު މައްސަލައެކެވެ.\nކުނިއެންދުމުގެ ސަބަބުން މުސްތަގުބަލުގައި ރާއްޖޭގެ ރަށްތަކުގެ މާހައުލުގައި ވެސް މިފަދަ ޕޮލިއުޓަންޓްގެ މިންވަރު އިތުރުވުމުގެ ބިރިވެރިކަން އެބައޮތެވެ.


"Mohenjo Daro" Hrithik ge enme bodu flop? | Mihaaru\nރިތިކް ރޯޝަން "މޮހެންޖޯ ދަރޯ"ގެ މަންޒަރެއްގައި: ފިލްމަށް ބޮޑު ނާކާމިޔާބަކާ ވަނީ ކުރިމަތިވެފައި\n"މޮހެންޖޯ ދަރޯ" ރިތިކްގެ ކެރިއަރުގެ އެންމެ ބޮޑު ފްލޮޕް؟\n21 އޯގަސްޓް 2016 - 06:41\nރިތިކް ރޯޝަންގެ އެންމެ ފަހުގެ ފިލްމު "މޮހެންޖޯ ދަރޯ" ފްލޮޕް ވެއްޖެ އެވެ. މި ފިލްމު ބޮކްސް އޮފީހުގައި އަކްޝޭ ކުމާރުގެ "ރުސްތުމް" އާ ވާދަކޮށް ދިޔައީ ފުލަށެވެ.\nރިތިކްގެ ފިލްމު އުފެއްދީ 115 ކްރޯޑު (1150 މިލިއަން ރުޕީސް)ގެ ބޮޑު ބަޖެޓަކުންނެވެ. ނަމަވެސް އެއް ހަފުތާ ފައިތުވެގެން ދިޔައިރު ފިލްމަށް ލިބުނީ އެންމެ 151 މިލިއަން ރުޕީސް އެވެ. މިހާރު ލަފާކުރެވެނީ މިއީ ރިތިކްގެ ފިލްމީ ކެރިއަރުގެ ވެސް އެންމެ ނާކާމިޔާބު ފިލްމަށް ވެދާނެ ކަމަށެވެ.\nރިތިކްގެ 16 އަހަރު ވީ ފިލްމީ ކެރިއަރުގައި ވަރަށް ކާމިޔާބު ފިލްމުތަކާއި ނާކާމިޔާބު ފިލްމުތައް ވެސް ނުކުމެފައިވެ އެވެ. މިހާތަނަށް ރިތިކްގެ އެންމެ ނާކާމިޔާބު ފިލްމުގެ ރެކޯޑް އޮތީ 2002 ގައި ރިލީޒްކުރި "ނަ ތުމް ޖާނޯ ނަހަމް" އަށާއި 2010 ގައި ރިލީޒްކުރި ސަންޖޭ ލީލާ ބާންސާލީގެ "ގުޒާރިޝް" އަށެވެ. ފިލްމު އިންޑަސްޓްރީގައި ރިތިކް ބާކީވެފައި ހުރި މިންވަރާއި ބެލުންތެރިން އޭނާއަށް ކުރަމުންދާ ސަޕޯޓް ފަނޑުވަމުންދާ މިންވަރު އެންމެ ފަހުގެ ފިލްމުން ވަރަށް ބޮޑަށް ވަނީ އެނގިފަ އެވެ.\n"ރުސްތުމް" އަށް މިހާރު 90 ކްރޯޑު (900 މިލިއަން ރުޕީސް) އަށް ވުރެ ގިނައިން ވަނީ ލިބިފަ އެވެ. މި ފިލްމު އުފެއްދީ 500 މިލިއަން ރުޕީސް ޚަރަދުކޮށްގެން ކަމަށް ވާތީ މިހާރު ވެސް ޚަރަދު ފޫބެދި ފިލްމަށް ބޮޑު ފައިދާއެއް ވެސް ވަނީ ލިބިފަ އެވެ.\nމި ދެ ފިލްމު ރިލީޒްކުރުމުގެ މާ ކުރިއްސުރެ ފިލްމު އިންޑަސްޓްރީގެ ގިނަ ބަޔަކު ވަރަށް ފާޅުކަން ބޮޑު ގޮތެއްގައި ބުނަމުން ދިޔައީ އަކްޝޭގެ "ރުސްތުމް" ކާމިޔާބުވާނެ ކަމަށެވެ. ރިތިކްގެ ފިލްމު އޮތީ މުޅިން ބާކީ ކޮށްލާފަ އެވެ. ނަމަވެސް ރިތިކް ބުނަމުން ދިޔައީ އޭނާގެ ފިލްމު ކާމިޔާބުވާނެ ކަމުގެ ފުރިހަމަ ޔަގީންކަން އެބަ އޮތް ކަމަށެވެ.\nއެ ޔަގީންކަން ބޮޑުކަމުން ނުވަތަ އަމިއްލަ ނަފްސަށް ބޮޑާވެގެންކަމެއް ނޭނގެ އެވެ. ރިތިކް ވަނީ އެންމެ ފަހު ވަގުތު އަކްޝޭގެ "ރުސްތުމް" ޕްރޮމޯޓްކޮށް ޓުވީޓް ވެސް ކޮށްފަ އެވެ.\nއެގޮތަށް ރިތިކް ޓުވީޓްކުރީ އޭނާގެ ފިލްމު އިޝްތިހާރުކުރުމުގެ މަގްސަދުގައި ކަމަށް ވިޔަސް އެކަން ވެސް ވީ "މޮހަންޖޯ ދަރޯ" އަށް ނާކާމިޔާބީ ބޮޑުވާން މެދުވެރިވި ސަބަބަކަށެވެ.\nރިތިކްގެ ކެރިއަރުގެ އެންމެ ބޮޑެތި ފްލޮޕްތައް\nމޮހެންޖޯ ދަރޯ – ބަޖެޓް 1150 މިލިއަން ރުޕީސް – ހަތް ދުވަސް ތެރޭ ލިބުނީ 510 މިލިއަން ރުޕީސް ގުޒާރިޝް – ބަޖެޓް 740 މިލިއަން ރުޕީސް – މުޅިއެކު ލިބުނީ 295 މިލިއަން ރުޕީސް ނަ ތުމް ޖާނޯ ނަ ހަމް – ބަޖެޓް 140 މިލިއަން ރުޕީސް – ޖުމްލަ ލިބިފައިވަނީ 80 މިލިއަން ރުޕީސް\nރިތިކްގެ ދެން އެންމެ އަވަހަށް ނުކުންނާނީ ސަންޖޭ ގުޕްތާގެ "ގާބިލް" އެވެ. މި ފިލްމާ ބޮކްސް އޮފީހުގައި ކުރިމަތިލާން ޖެހޭނީ ޝާހްރުކް ޚާންގެ "ރައީސް" އާ އެވެ. މިއީ އަނެއްކާވެސް ބޮޑު ދުވަހަކަށް ވާނެ އެވެ. މިއީ ހިންދީ ފިލްމު އިންޑަސްޓްރީގައި ރިތިކްގެ ތަރި އޮއްސުނަ ނުދޭން އޭނާ އަށް މިހާރު އޮތް އެންމެ ބޮޑު ފުރުސަތެވެ.


ޗެމްޕިއަން ގޮއިދޫ ބަލިކޮށް އޭދަފުށި ފައިނަލަށް\nބ. އަތޮޅުގެ 23 އަހަރުން ދަށުގެ ކުދިންނަށް ހާއްސަކޮށްގެން ކުރިއަށްގެންދާ ދޮންފަނު އިންވިޓޭޝަން ކަޕް ފުޓްބޯޅަ މުބާރާތުގައި މިއަދު ކުޅުނު ސެމީ ފައިނަލުގެ ފުރަތަމަ މެޗުން ޕެނަލްޓީ ޖަހައިގެން 7-6 އިން އެންމެފަހުގެ ޗެމްޕިއަން ގޮއިދޫ ބަލިކޮށް އޭދަފުށި މުބާރާތުގެ ފައިނަލުން ޖާގަ ހޯދައިފި އެވެ.\nމިއަދު ކުޅުނު މެޗުގެ ފުރިހަމަ ވަގުތު ހަމަވިއިރު އޮތީ އެއްވެސް ޓީމަކަށް ލަނޑެއް ނުޖެހި އެއްވަރުވެފަ އެވެ.\nފޯރިގަދަ ވާދަވެރި ކުޅުމެއް ފެނިގެންދިޔަ މިމެޗުގައި މޮޅަށް ކުޅެ، ގިނަ ހަމަލާތަކެއް ވަނީ އޭދަފުށި ޓީމުން އުފައްދާފައެވެ. ނަމަވެސް ހުރިހާ ހަމަލާތަކެއް ގޮއިދޫގެ ކީޕަރު ވަނީ ހުށިިޔާރުކަމާއެކު ދިފާއުކޮށްފައެވެ. މިމެޗްގެ މޮޅު ކުޅުންތެރިއަކަށް ހޮވުނީ އޭދަފުށީ ޓީމްގެ ހަމްދާން އަބްދުއްސައްތާރުއެވެ.\nމިމުބާރާތުގައި މާދަމާ ކުޅޭނީ ސެމީ ފައިނަލްގެ ދެވަނަ މެޗެވެ. މިމެޗްގައި ވާދަކުރާނީ މުބާރާތް ބާއްވާ ދޮންފަނާއި ކިހާދޫއެވެ. ދޮންފަނު މުބާރާތުގެ ސެމީ ފައިނަލަށް ދަތުރު ކުރީ ގްރޫޕް އޭގެ ދެވަނަ ޓީމްގެ ގޮތުގައެވެ. ކިހާދޫ ސެމީފަނަށް ދަތުރު ކުރީ ގްރޫޕް ބީގެ އެއްވަނަ ޓީމްގެ ގޮތުގައެވެ.\nމުބާރާތުގެ ދެ ވަނަ ސެމީ ފައިނަލުގައި މާދަމާ ކިހާދޫ ބައްދަލުކުރާނީ ދޮންފަނާ އެވެ.


މިމިނިސްޓްރީގެ އޮއިވާލި ކަނދުފަތި ޤާއިމުކުރުމަށް ބޭނުންވާ ގައު، މި މިނިސްޓްރީއިން އެދޭ އަދަދަކަށް 02 އަހަރު ދުވަހުގެ މުއްދަތަކަށް ތައްޔާރުކޮށްދޭ ފަރާތެއް ހޯދަން ބޭނުންއެވެ. މި މަސައްކަތަގެ ތަފްސީލް އަދި ކުރެހުން އެއްކަރުދާސް ކޮށްފައިއެވަނީއެވެ.\nވީމާ، މިމަސައްކަތް ކޮށްދިނުމަށް ޝައުގުވެރިވެލައްވާ ފަރާތްތަކުން 06 އޮގަސްޓް 2020 ވާ ބުރާސްފަތި ދުވަހުގެ 11:00 އަށް އަންދާސީ ހިސާބު ހިއްޕަވައިގެން މި މިނިސްޓްރީއަށް (ވެލާނާގެ7ވަނަ ފަންގިފިލާއަށް) ވަޑައިގެންދެއްވުން އެދެމެވެ. މިމަސައްކަތްތަކާބެހޭ އިތުރު މަޢުލޫމާތު މި މިނިސްޓްރީގެ 3339267 އަދި 3339239 ނަންބަރު ފޯނާ ގުޅުއްވުމުން ލިބިލައްވާނެއެވެ.\nތަކެތި ގެންދަންޖެހޭތަން: ހުޅުމާލޭގައިހުންނަމިމިނިސްޓްރީގެފެޑްސެންޓަރ\nމަސައްކަތުގެ މުއްދަތު: މަސައްކަތް ޙަވާލުކުރާ ތާރީޚުން ފެށިގެން 02 އަހަރު ދުވަސް\nޕަބްލިޝްކުރި ތާރީޚު: 20 ޖުލައި 2020\n- Anchor blockddetail 2020


Bosch alarm system 9T9 in raajje ah thaarafkohfi | Mihaaru\nބޯޝް އެލާމް ސިސްޓަމަކީ ސެކިއުރިޓީ ފީޗާތައް ގިނަ މަޝްހޫރު ސިސްޓަމްތަކެއް--\nބޯޝް އެލާމް ސިސްޓަމް ރާއްޖެ އަށް ތައާރަފްކޮށްފި\n22 ސެޕްޓެމްބަރ 2019 - 15:112comments\nދުނިޔޭގެ މަޝްހޫރު ބޯޝް ބްރޭންޑުގެ އެލާމް ސިސްޓަމްތައް ނައިން ޓީ ނައިން ފިހާރައިން ވިއްކަން ފަށައިފި އެވެ.\nޖަރުމަނުވިލާތުގެ މޮޅު އުފެއްދުމެއް ކަމަށްވާ ބޯޝް އެލާމް ސިސްޓަމަކީ ފައިސާ އާއި އަގުބޮޑު ތަކެތި ރައްކާތެރި ކޮށްފައި ހުންނަ ތަންތަނަށާއި ފިހާރަތަކަށް ވަރަށް ބޭނުންތެރި އެއްޗެކެވެ. މި އެލާމް ސިސްޓަމްގެ ސަބަބުން ގެއަށް ނުވަތަ ފިހާރަ އަށް ވަގަށް ވަދެއްޖެ ނަމަ އެކަން ވެރިފަރާތަށް އަންގައިދެ އެވެ.\nވައްކަންކުރުން ހުއްޓުވުމުގެ ގޮތުން ބައެއް މީހުން ސީސީޓީވީ ކެމެރާ ހަރުކުރި ނަމަވެސް މިފަދަ ސެކިއުރިޓީ ސިސްޓަމެއް ބެހެއްޓުމުން ރައްކާކޮށްފައި ހުންނަ ތަކެތި އިތުރަށް ރައްކާތެރި ކުރެވެ އެވެ. މިއީ ސެކިއުރިޓީ ގާޑަކަށް ވުރެ އިތުބާރު ހުރި ސިސްޓަމެއް ކަމަށް ވެސް ބައެއް މީހުން ގަބޫލުކުރެ އެވެ.\nމޯބައިލް އެޕެއް ބޭނުންކޮށްގެން ވެސް އޮޕަރޭޓް ކުރެވޭ މި ސިސްޓަމްތަކުގައި ބޭނުންކޮށްފައި ހުންނަ ޓެކްނޮލޮޖީގެ ސަބަބުން އިންސާނުންނާއި އެހެން ތަކެއްޗާ ހުރި ތަފާތު ސިސްޓަމަށް އަންގައިދެ އެވެ. މީގެ ސަބަބުން ފޯލްސް އެލާމެއް ނާންނާނެ ކަމަށް ނައިން ޓީ ނައިން އިން ބުންޏެވެ.\nނައިން ޓީ ނައިން އިން މި ސިސްޓަމްތައް ރާއްޖޭގެ ބާޒާރަށް ނެރެފައިވާއިރު ސިސްޓަމްތައް ހަރުކޮށްދިނުމުގެ ހިދުމަތް ވެސް ދެއެވެ. މި ސިސްޓަމްތައް ހަރުކުރުމުގައި ހަރަކާތްތެރި ވާނީ ބޯޝްއިން ތަމްރީން ކޮށްފައިވާ ޓެކްނީޝަނުން ކަމަށް ނައިން ޓީ ނައިން އިން ބުންޏެވެ.\nމި އެލާމް ސިސްޓަމް އިންސްޓޯލް ކުރަން ބޭނުންވާ ފަރާތްތަކުން ނައިން ޓީ ނައިން ޝޯރޫމް (3309010) އަށް ގުޅުއްވުމުން ސައިޓް ސާވޭކުރުމަށް ފަހު އަގު ފޮނުވައިދޭނެ އެވެ. މި ސިސްޓަމްތައް ފަށާ އަގަކީ 11،000ރ. އެވެ.\nއިތުރު ލިޔުންތައް ސެކިއުރިޓީ އެލާމް ސިސްޓަމް ވިޔަފާރި ޕްރޮމޯޝަން


Inthihaabugai Sunny hodhi kaamiyaabee ah Filmee tharin maruhabaa kiyaifi\nއިންތިހާބުގައި ސަނީ ހޯދި ކާމިޔާބަށް ފިލްމީ ތަރިން މަރުހަބާ ކިޔައިފި\nއިންޑިއާގެ އާންމު އިންތިހާބުގެ ވޯޓު ގުނުން އިއްޔެ ނިމިފައިވާއިރު ބަރަތިޔާ ޖަނަތާ ޕާޓީ (ބީޖޭޕީ) ގެ ލީޑަރު ނަރެންދުރަ މޯދީ މިވަނީ އަނެއްކާވެސް ދެވަނަ ދައުރަކަށް އިންތިހާބުވެފައެވެ. މޯދީގެ މި ތާރީހީ ކާމިޔާބީ އާއި އެކު ގިނަ ބަޔަކު އެ ޕާޓީގެ މެމްބަރުންނަށް މަރުހަބާކިޔަމުންދާއިރު އިންޑިއާ ޕާލިމަންޓުގެ ތިރިގެ “ލޯކް ސަބާ”އަށް ބީޖޭޕީގެ ފަރާތުން ވާދަކުރި ގިނަ ކެންޑިޑޭޓުންވަނީ އިންތިހާބުވެފައެވެ.\nމި ގޮތުން މަޝްހޫރު ފިލްމީތަރި ސަނީ ޑިއޯލް (62) ހޯދި ކާމިޔާބީ އާއި އެކު ގިނަ ފިލްމީ ތަރިންނާއި އޭނާއަށް ތާއިދުކުރާ ފަރާތްތަކުން ދަނީ މަރުހަބާކިޔާ އުފާ ފަޅުކުރަމުންނެވެ. ސަނީ ވާދަކުރީ ވެރިކަން ކުރާ ބީޖޭޕީގެ ޓިކެޓްގައި ޕަންޖާބްގެ ގުރުދާސްޕޫރަށެވެ.އެ ގޮނޑިއަށް 16 ކެންޑިޑޭޓުން ވާދަކުރިއެވެ. ސުނިލް ގުރުދާސްޕޫރްގެ ގޮނޑި ކާމިޔާބުކޮށްފައިވަނީ ނެޝަނަލް ކޮންގްރެސްގެ ކެންޑިޑޭޓް ސުނިލް ޖާކަރު އާއި ވާދަކޮށް ވޯޓްލީ މީހުންގެ 54 ޕަސެންޓް ވޯޓާ އެކީގަ އެވެ. ސަނީ އަށް 191،239 ވޯޓް ލިބިފައިވާއިރު ސުނިލް އަށް ލިބުނީ 142،465 ވޯޓެވެ. މީ ވޯޓްލީ މީހުންގެ 40.2 އިންސައްތައެވެ.\nސިޔާސީ ދާއިރާ އަށް ނުކުމެ، ވާދަ ކުރި ފުރަތަމަ އިންތިހާބު ސަނީ ހޯދި ކާމިޔާބީ ފާހަގަކޮށް އަނިލް ކަޕޫރް ކޮށްފައިވާ ޓުވިޓެއްގައި ބުނީ ސަނީ އަށް ފުރިހަމައަށް އިތުބާރުކުރާ ކަމަށާއި މިއީ އާ ކަންތައްތަކެއްގެ ފެށުން ކަމަށެވެ. އަދި ސަނީއަށް އަބަދުވެސް ކާމިޔާބަށް އެދޭ ކަމުގައި އަނިލްވަނީ ބުނެފައެވެ. މީގެ އިތުރުން ވިވެކް، އީޝާ ޑިއޯލް ފަދަ ތަރިންވަނީ ސަނީގެ ކާމިޔާބީއަށް މަރުހަބާ ކިޔާފައެވެ.\nކޮންގްރެސްގެ ލީޑަރުގެ މަގާމުން ރާހުލް ގާނދީ އިސްތިއުފާ ދެއްވައިފި


Hiya kuran kuri kharadhu million in: HIYA 15 flat ge finishing ninmmaleveyne varuge kharadheh!\nހިޔާކުރަން ކުރި ޚަރަދު މިލިއަނުން: ހިޔާ 15 ފުލެޓުގެ ފިނިޝިން ނިންމާލެވޭނެ ވަރުގެ ޚަރަދެއް!\n- 1 month ago5- ޝަފްރާޒް އހ\nއިޖުތިމާޢީ އެކި ކަންކަމަށް ސަރުކާރުގެ ކުންފުނިތަކުން ބޮޑެތި އަދަދުތައް ބަޖެޓުގައި ކޮންމެ އަހަރަކުވެސް ހިމަނައެވެ. އެކަންކަމަކީ މުޖުތަމައުގެ ކުރިއެރުމަށް މަސައްކަތް ކުރާ ފަރާތްތަކަށާއި، މުޖުތަމައުގައި އެހީއަށް ބޭނުންޖެހިފައިވާ ފަރާތްތަކަށް ކުންފުނިން ކަނޑައާޅާފައިވާ ބަޖެޓެކެވެ.\nމިފަދަ އެހީތައް މިހާތަނަށް ކުންފުނިތަކުން ޚަރަދުކޮށްފައިވަނީ ބޮޑެތި ކުޅިވަރު މުބާރާތް ސްޕޮންސަރ ކުރުމާއި، ސިޔާސީ ފަރާތްތަކުން ހިންގާ ހަރަކާތްތަކާއި، ރާއްޖޭގައި ހަރަކަތްތެރިވާ ބައެއް ޖަމިއްޔާ ޖަމާއަތްތަކަށެވެ.\nއެގޮތުން މި ސަރުކާރުން އެމް.ޑަބްލިއު.އެސް.ސީގެ ސީއެސްއާރް ބަޖެޓުން 1.2 މިލިއަނަށްވުރެ ގިނަ ރުފިޔާ ޚަރަދުކޮށް އައިޖީއެމްޗް ކައިރީ ޓެކްސީ ސްޓޭންޑް ގެ މަތި މިވަނީ ހިޔާކޮށްފައެވެ.\nކޮންސްޓްރަކްޝަން ދާއިރާގައި ހަރަކަތްތެރިވާ ބައެއް ފަރާތްތަކާއި ވާހަކަ ދައްކައި ހޯދި މަޢުލޫމާތުން މިއީ ހިޔާ ފުލެޓުގެ 15 ފުލެޓުގެ ފިނިޝިން މަސައްކަތް ނިންމާލުމަށް ޚަރަދުކުރެވިދާނެ މިންވަރެކެވެ.\n"އެންމެ ކުޑަކޮށް ހިޔާ ފުލެޓުގެ މުށި ޖެހުމާއި، ދޮރު ހަރުކުރުން 80،000ރ އަށް ނިންމާލެވޭނެ. އެހެންވީމަ 1.2 މިލިއަންއިން 15 ހިޔާ ފުލެޓު އަޅުގަނޑުމެންނަށް ނިންމާލެވޭނެ. މިފަދަ ބަޖެޓުތައް ހިޔާ ފުލެޓު ހެދުމަށް މާލީ ތަނަވަސްކަން ނެތް މީހުންނަށް ދިނުން ރަނގަޅު" 20 އަހަރު ދުވަހު އިމާރާތްކުރުމުގައި ހަރަކަތްތެރިވެފައިވާ މީހަކު ވޮއިސްއަށް ކިޔައިދިނެވެ.\nމިހާރު މީހުން ވަނުމަށް ތައްޔާރު ވެފައިވާ ހިޔާ ފުލެޓު މި ސަރުކާރުން ހަވާލުކުރަން ނިންމާފައިވަނީ އެއްކޮށް ނުނިންމައިކަމަށް ސަރުކާރުން މިވަނީ ހާމަކުރައްވާފައެވެ. އެއީ ކުރީ ސަރުކާރުން ފުލެޓުގެ ފިނިޝިންއަށް ހަމަ ޖައްސާފައިވާ ލޯނު މި ސަރުކާރަށް ސެކިއުއާ ނުކުރެވުމުންކަމަށްވެސް މި ސަރުކާރުން ވަނީ ހާމަކުރައްވާފައެވެ. އެހެންކަމުން ފުލެޓުގެ ފިނިޝިން މަސައްކަތް ނިންމަން ޖެހިފައިވަނީ ރައްޔިތުންނަށެވެ.\nއިޖުތިމާޢީ ބޯހިޔާ ވަހިކަމަކީ މުޖުތަމައުގެ އެންމެ ހާލުގައި އުޅޭ މީހުންނަށް ޚާއްޞަކުރެވިފައިވާ ތަނެއްކަމުން މިތަންތަންނަށް ވަންނަ ފަރާތްތަކުގެ ފިނިޝިން މަސައްކަތް ކުރާނެ ވަރުގެ ތަނަވަސްކަން ނެތް މައްސަލައިގެ ޝަކުވާ ސަރުކާރަށް ކުރަމުން އަންނައިރު، މިފަދަ ފަރާތްތަކަށް އަދިވެސް ސަރުކާރުން ގޮތެއް ހޯދައި ދެވިފައިނުވެއެވެ.\nއެގޮތުން ކުންފުނިތަކުގެ މިފަދަ ބަޖެޓުތަކުން މާލީ ތަނަވަސްކަންނެތް ފަރާތްތަކަށް ފިނިޝިން މަސައްކަތްކުރުމަށް ހަމަޖައްސައިދިނުމާއި، ޕެންޝަން ފަންޑުން މަސައްކަތައް ބޭނުންވާ ފައިސާ ލިބޭނެގޮތް ހަމަޖެއްސުމަކީ ސަރުކާރުގެ ޕޮލިސީ ލެވަލްއިން ގެނެވިދާނެ ކުޑަ ނަމަވެސް ބޮޑު ފަސޭހަކަށް ވެގެންދާނެއެވެ. ޕެންޝަންއިން މިކަންކުރުމަށް ބޭނުންވަނީ ސަރުކާރުގެ ސުޕާ މެޖޯރިޓީ އޮންނަ މަޖިލިސްއިން ޤާނުނާށް ބަދަލުގެނައުމެވެ. މި ސަރުކާރުން ވަނީ ޕެންޝަން ޤާނޫނަށް މިފަދަ ބަދަލެއް ގެނެސް ޕެންޝަން ފައިސާއިން ހައްޖަށް ދެވޭނެ މަގުވެސް ފަހިކޮށްދެއްވާފައިކަން ފާހަގަކޮށްލަންޖެހެއެވެ.\n6000 އެތަކެއް އާއިލާއެއް ހިޔާ ފުލެޓަށް ވަނުމަށް ތައްޔާރުވަމުން އަންނައިރު ސަރުކާރުން އަދި މިހާތަނަށްވެސް ރައްޔިތުންނަށް ލުއި ލިބޭނެ ގޮތްތައް ހޯދައިނުދެވި ލަސްވާކަމީ ގިނަބައެއްގެ ކަންބޮޑުވުމެކެވެ. އަދި މިއީ އިޖުތިމާޢީ ބޯހިޔާވަހިކަމުން ހާސިލުކުރަން ބޭނުންވާ ހަޤީޤީ މަންފާ ނުލިބިފަ ލަސްވެދާނެފަދަ ކަމެއްކަމަށް ބޯހިޔާވަހިކަމުގެ ދާއިރާއާއި މާލީ ދާއިރާގެ ފަރާތްތަކުން ހާމަކުރައްވަފައެވެ.\nލަސްވަނީ ޗައިނާ ސަރުކާރާހެދި ކަމަށް އަސްކަމު ބުނެފަވޭ. އޭގެ ތަފްސީލަކީ ކޮބައިތޯ؟ ކުރީ ސަރުކާރުންވެސް ނިންމާފަ އޮތީ ފިނިޝިންގ ނުލާ ދޭން ކަމަށް ތަރުޖަމާނު ބުނި. އެކަން އޮތީ އެހެންތޯ؟ މިމީހުން ހަދާ ދޮގު އެބަޖެހޭ ސާފުވާން.\nސަރުކާރުންވެސް، ކުޅިވަރު ފަދަ ކަންކަމަށް ކުރާހަރަދުތައް މަޑުޖައްސާލުމަށްފަހު ރައްޔިތުންގެ އަސާސީ ހިދުމަތްތަކަށް އިސްކަންދެއްވާ\nއަވިގަނޑުގައި ކޮންމެދުވަހަކު ކުޑަކުއްޖެއް ގޮވައިގެން ޓެކްސީ އަންނަންދެން ހުންނަމީހާ އުފާވޭ ކިތަންމެހާވެސް. އަދިވެސް ހިޔާ ފުލެޓް ދޯ ނިންމަން އުޅެންވީ...?


SunOnline: Saudi ge King Abdullah Airport ah dhin hamalaa Rajje in kuvveri koffi\nސައުދީގެ ކިންގް އަބްދުﷲ އެއާޕޯޓަށް ދިން ހަމަލާ ރާއްޖެއިން ކުށްވެރިކޮށްފި\nމުޙައްމަދު ނާއިލް ހަފީޒް 10 Oct 2021, 21:15\nކިންގް އަބްދުﷲ އެއާޕޯޓްގެ ކުރެހުމެއް --\nސައުދީ އަރަބިޔާގެ ޖަޒަން ސިޓީގެ އެއާޕޯޓެއްކަމަށްވާ ކިންގް އަބްދުﷲ އެއާޕޯޓަށް މިދިޔަ ހުކުރު ދުވަހު ދިން ހަމަލާ ރާއްޖެއިން ކުށްވެރިކޮށްފިއެވެ.\nއެ ހަމަލާ ކުށްވެރިކޮށް ފޮރިން މިނިސްޓްރީން މިރޭ ނެރުނު ބަޔާނެއްގައި ބުނީ އެއާޕޯޓަށް ދިން ހަމަލާ ހަރުކަށި އިބާރާތުން ކުށްވެރިކުރާކަމަށެވެ.\nއެ ބަޔާނުގައި ވަނީ އާންމު ހިދުމަތްތައް ފޯރުކޮށްދޭ ތަންތަނަށް ދޭ އެފަދަ ހަަމަލާތަކަކީ ބައިނަލްއަގްވާމީ ގާނޫނުތަކާ މުޅިން ހިލާފު އަމަލުތަކެއްކަމަށް ކަމަށެވެ. އަދި އޭގެ ސަަބަބުން އެތައް ބައެއްްގެ ފުރާނަ ނުރައްކަލަށް ހުށަހެޅި، ގޯސްވެގެން އަންނަނީ ސަރަހައްދުގެ މަސްލަހަތުކަަމަށް ވެސް އެ ބަޔާނުގައިވެއެވެ.\nއެއާއެކު އެ ބަޔާނުގައި ބުނީ މިއަދު ވެސް އެއްވެސް ބިރެއްނެތި ހިންގަމުން އަންނަ އެފަދަ ނުރައްކާތެރި ޓެރަރިސްޓު އަމަލުތަކުން ދޭހަވަނީ ޓެރަރިޒަމާ ދެކޮޅަށް މަަސައްކަތްކުރުމުގެ މުހިންމުކަންކަމަށެވެ. އަދި މުޖުތަމައުގެ ހަމަޖެހުމާއި ސުލްހައަށް މަސައްކަތްކޮށް އަވަސް ހައްލުތަކެއް ހޯދަން ޖެހޭކަމަަށް އެ ބަޔާނުގައިވެއެވެ.\n"ސައުދީ އަރަބިއާގެ ރައްޔިތުންނާއެކު ދިވެހި ސަރުކާރުގެ ވަރުގަދަ ގުޅުން އަބަދުވެސް އޮންނާނެކަމުގެ ފުރިހަމަ ޔަގީންކަން އަރުވަން. ރާއްޖެއިން އަބަދުވެސް މަސައްކަތްކުރާނީ ޓެރަރިޒަމާ ދެކޮޅަށް،" އެ ބަޔާނުގައިވެއެވެ.\nކިންގް އަބްދުﷲ އެއާޕޯޓަށް މިދިޔަ ހުކުރު އަދި ހޮނިހިރު ދުވަހު ހަމަލާ ދީފައިވަނީ ގޮވާ ޒާތުގެ ދެ ޑްރޯން ބޭނުންކޮށްގެންނެވެ. އެ ހަމަލާގައި 10 މީހުންނަށް ވަނީ އަނިޔާވެފައެވެ.\nއެމެރިކާއިން ސައުދީއަށް ގިނައަދަދެއްގެ ހަތިޔާރު ވިއްކަނީ\nސައޫދީގެ މާލީ ބޮޑުއެހީއެއް ޕާކިސްތާނަށް


SunOnline: Account ge mauloomaathu hoadhan BML in mail eh nukuraane\nއެކައުންޓުގެ މައުލޫމާތު ހޯދަން ބީއެމްއެލް އިން މެއިލްއެއް ނުކުރާނެ\nކަސްޓަމަރުންގެ އެކައުންޓުގެ މައުލޫމާތު ހޯދުމަށް ބޭންކް އޮފް މޯލްޑިވްސް (ބީއެމްއެލް) އިން އީ މެއިލް ނުފޮނުވާނެކަމަށް އެ ބޭންކުން ބުނެފިއެވެ.\nބީއެމްއެލް އިން މިހެން ބުނެފައިވަނީ އެކައުންޓުގެ މައުލޫމާތު ހިއްސާކުރަން އެދި އެ ބޭންކުގެ ބައެއް ކަސްޓަމަރުންނަށް ފޭކު އީމެއިލް ފޮނުވަމުންދާ މަައްސަލަ ފެންމަތިވެފައި ވަނިކޮށެވެ.\nބީއެމްއެލް އިން ބުނީ އޮޅުވާލައިގެން އެކި ތަންތަނުގެ ނަމުގައި އެކި ފަރާތްތަކުގެ އިންޓަރނެޓް ބޭންކިންގ، ޑެބިޓް އަދި ކްރެޑިޓް ކާޑުގެ މަޢުލޫމާތު ހޯދަމުން އައުމަކީ މިހާރަކަށް އައިސް މުޅި ދުނިޔޭގައިވެސް ވަރަށް ބޮޑަށް ފެތުރެމުން އަންނަ ކަމެއް ކަމަށެވެ. މިގޮތުން ފޯން ކޯލް، އީމެއިލް އަދި އެސްއެމްއެސްގެ މެދުވެރިކޮށް ބައެއް ފަރާތްތަކަށް އޮޅުވާލައިގެން އެކައުންޓް ނުވަތަ ކްރެޑިޓް ކާޑުގެ މަޢުލޫމާތު ހޯދާކަމަށް އެ ބޭންކުން ބުނެއެވެ. .ބީއެމްއެލް އިން ބުނީ ސައްހަ ނޫން ވެބްސައިޓް ނުވަތަ އެފަދަ ވެބްސައިޓްތަކުގެ ލިންކްވެސް މިފަދަ މަޢުލޫމާތު ހޯދުމަށްޓަކައި ބޭނުންކުރާ ކަމަށެވެ.\nމިފަދަ ކަންތަކަށް ބޭންކުގެ ކަސްޓަމަރުން ސަމާލުވުމަށާއި ކައުންޓް ، އިންޓަރނެޓް ބޭންކިންގް ޔޫސަރނޭމް އަދި ޕާސްވޯޑް، ކާޑު އަދި ޕިންގެ މަޢުލޫމާތު ކާކުކަން ނޭނގޭ އެއްވެސް ފަރާތަކާ ޙިއްސާ ނުކުރުމަށް ބީއެމްއެލް އިން ވަނީ އިލްތިމާސް ކޮށްފައެވެ.\nބީއެމްއެލްގެ ނަމުގައްޔާއި އެހެނިހެން ބައެއް އިދާރާތަކުގެ ނަމުގައި ކަސްޓަމަރުންނަށް އީމެއިލް ލިބެމުންދާކަން ކަސްޓަމަރުންވެސް ފާހަގަކޮށްފައިވާކަމަށާއި ކަސްޓަރަމުންގެ އަމިއްލަ މައުލޫމާތު މައުލޫމާތު އޮޅުން ފިލުވުމަށް ބީއެމްއެލް އިން އެއްވެސް ކަސްޓަމަރަކަށް އީމެއިލް ނުފޮނުވާނެ ކަމަށް އެބޭންކުން ވަނީ ބުނެފައެވެ.\nބީއެމްއެލް އިން މީގެ ކުރީންވެސް ވަނީ، ބޭންކުގެ ކަސްޓަމަރުންނަށް އޮޅުވާލުމަށްޓަކައި މިފަދަ ތަފާތު އަމަލުތައް ފޯނާއި އިންޓަނެޓް މެދުވެރިކޮށް ހިންގަމުން ދާކަމަށާއި އެފަދަ ކަންކަމަށް ކަސްޓަމަރުން ހޭލުންތެރިކުރުވުމަށް މަސައްކަތް ފަށައިފައެވެ.\nކަނބަލުން މަހަށް ގޮސް ދެ ގަޑިއިރު ތެރޭ 300 ކިލޯ މަސް ބާނައިފި\nއަންހެނުން ކުރިއަރުވާ ދެ ޖަމިއްޔާއަކަށް ބީއެމްއެލްއިން ބޮޑު ހަދިޔާއެއް


VAR Ge Eheegai Mbappe PSG Salaamaiy Kohdheefi - Vaguthu\nމެޗު ނިމެން ތިން މިނެޓަށްވެފައި ވަނިކޮށް ވީޑިއޯ އެސިސްޓަންޓް ރެފްރީ (ވީއޭއާރް) ގެ އެހީއާއެކު އެންޖާސް ބަލިކޮށް ކީލިއަން އެމްބާޕޭ ޕީއެސްޖީ ސަލާމަތްކޮށްދީފި އެވެ.\nޕީއެސްޖީގެ ދަނޑުގައި ކުޅުނު މި މެޗުން އެ ޓީމު މޮޅުވީ ފަހަތުން އަރާ 2-1 ގެ ނަތީޖާއަކުންނެވެ. މި މޮޅާއެކު ޕީއެސްޖީ ތާވަލުގެ އެއްވަނައިގައި އޮތީ ކުޅުނު 10 މެޗުން ލިބުނު 27 ޕޮއިންޓާއެކު އެވެ. އެއް މެޗު މަދުން ކުޅެގެން އެންމެ ކައިރިން ދެވަނަ ލިބެނީ 18 ޕޮޮއިންޓް ލިބިފައިވާ ލެންސް އެވެ.\nމެޗުގައި އެންމެ ފުރަތަމަ ލަނޑުޖަހާ ލީޑު ނެގީ އެންޖާސް އެވެ. މެޗު ފުރަތަމަ ހާފުގެ 36 ވަނަ މިނެޓުގައި އެންޖާސް އަށް މި ލަނޑު ޖަހައިދިނީ އެންޖަލޯ ފުލްޖިނީ އެވެ. އޭނާ މި ލަނޑު ޖެހީ ބޯފާލް ނެގި ހުރަހަކުންނެވެ. ފުރަތަމަ ހާފު އެންޖާސް ލީޑުގައި އޮވެ ނިންމާލި ނަމަވެސް ޕީއެސްޖީން ނަތީޖާ އަނބުރާލީ ދެވަނަ ހާފުގައެވެ.\nމި މެޗުގައި ޕީއެސްޖީއަށް ނިސްބަތްވާ ދެކުނު އެމެރިކާގެ ތަރިން ކަމަށްވާ މެސީ، ނޭމާ، ޑިމާރިއާ ފަދަ ކުޅުންތެރިން ނެތެވެ. އެހެންކަމުން އެންމެ އިސް ކުޅުންތެރިއެއްގެ ރޯލު މި މެޗުގައި ކުޅުނީ އެމްބާޕޭ އެވެ. އޭނާ ވަނީ މި މެޗުގައި މޮޅު ކުޅުމެއް ދައްކާފައެވެ.\nޕީއެސްޖީން ނަތީޖާ ހަމަހަމަކޮށްފައި ވަނީ 69 ވަނަ މިނެޓުގައވެެ. މި ލަނޑު ޑެނީލޯ ޕެރޭރާ ކާމިޔާބުކޮށްފައިވަނީ އެމްބާޕޭ ތަނަވަސްކޮށްދިން ފުރުސަތަކުންނެވެ. މެޗުގެ 87 ވަނަ މިނެޓުގައި ޕީއެސްޖީ މޮޅުވި ލަނޑު އެމްބާޕޭ ޖެހީ ވީއޭއާރުގެ އެހީގައި ލިބުނު ޕެނަލްޓީއަކުންނެވެ.\nމިއީ އިކާޑީ ޖަހަން އުޅެނިކޮށް އެންޖާސްގެ ކުޅުންތެރިއެއްގެ އަތުގައި ބޯޅަ ޖެހުނުކަމަށް ވީއޭއާރުން ނިންމާ ދިން ޕެނަލްޓީއެކެވެ.


Afghan Ge Sih'hee Nizaam Salaamaiy Kurumah UN Ge Fund Eh - Vaguthu\nއަފްޣާނުގެ ސިއްހީ ނިޒާމް ސަލާމަތް ކުރަން އދގެ ފަންޑެއް\nއަފްޣާނިސްތާނުގެ ސިއްހީ ނިޒާމް ބޮއްސުންލައިގެން ދިއުމުން ސަލާމަތް ކުރުމަށް އަމާޒުކޮށް އދގެ އެއިޑް ޗީފް، އެމަޖެންސީ ފަންޑުގެ ދަށުން 45 މިލިއަން ޑޮލަރު ދޫކޮށްފިއެވެ.\nއދގެ އަންޑާ ސެކެޓްރީ ޖެނެރަލް ފޯ ހިއުމަނިޓޭރިއަން އެފެއާޒް އެންޑް އެމަޖެންސީ ރިލީފް ކޯޑިނޭޓަރ، މާޓިން ގްރިފިތް އިއްޔެ ވިދާޅުވީ އދގެ ސެންޓްރަލް އެމަޖެންސީ ރެސްޕޮންސް ފަންޑުން ފައިސާ ނަގައި، އަފްޣާނިސްތާނަށް ސިއްހީ ނިޒާމް ބޮއްސުންލައިގެން ދިއުން ހުއްޓުވައި މީހުންގެ ފުރާނަ ސަލާމަތް ކުރުމަށް އިތުރު ހިތްވަރެއް ދިނުމުގެ މަސައްކަތް ކުރަމުންދާ ކަމަށެެވެ.\n"އަފްޣާނިސްތާނުގެ ސިއްހީ ނިޒާމް ބޮއްސުންލައިގެން ދާން ދޫކޮށްލުމަކީ އެތައް ގެއްލުމެއް ލިބޭނެ ކަމެއް" ސިއްހީ ދާއިރާގައި މަސައްކަތް ކުރަމުންދާ މުވައްޒަފުންނަށް އުޖޫރަނުދޭ ކަމާއި، ބޭސް ހުސްވަމުންދާކަން ފާހަގަކޮށް އޭނާ ވިދާޅުވިއެވެ.\nމިދިޔަ މަހުގެ 15ވަނަ ދުވަހު އަފްޣާނިސްތާނުގެ ވެރިކަމާއި ތާލިބާނުން ހަވާލުވުމާއި ގުޅިގެން އެގައުމަށް ދެމުން ގޮސްފައިވާ ބޭރުގެ އެހީތައް ވަނީ މެދުކަނޑާލައިފައެވެ. އެގޮތުން، ވޯލްޑް ބޭންކާއި، ޔޫރަޕިއަން ޔޫނިއަންއިން ވަނީ އަފްޣާނިސްތާނަށް އެހީތެރިކަން ފޯރުކޮށްދިނުން ހުއްޓާލައިފައެވެ. މީގެ ސަބަބުން ބޭރުގެ އެހީތަކަށް ބަރޯސާވެފައިވާ އަފްޣާނިސްތާނަށް ވަނީ މާލީ ހާލަތުދަށްވެ، ކާރިސާއަކާއި ކުރިމަތިލާން ޖެހިފައެވެ.\nއދން ބުނީ ފަންޑު ކުރުމުން އޭގެ ފައިދާ ކުރާނީ އަފްޣާނިސްތާނުގެ ސިއްހީ ދާއިރާތަކަށާއި، ކޮވިޑް ސެންޓަރުތަކަށް ކަމަށެވެ.\nދުނިޔޭގެ ސިއްހަތު ޖަމުއްޔާ، ޑަބްލިއުއެޗްއޯއިން މީގެ ކުރިން ބުނެފައިވަނީ އަފްޣާނިސްތާނުގެ 90 އިންސައްތަ ކްލިނިކްތައް ހާލަތު ގޯސްވުމާއި ގުޅިގެން ބަންދުކޮށްފައިވާ ކަމަށެވެ.